Q=27	C=25	SS=0	LS=1	PS=0	DC=0	LC=0	SD=0	BS=37	G0=30	G1=24	G2=10	DLID=az_RU	BODY=Эльдар Гуршумов | Форум Кавказкой музыки и культуры народов Кавказа - Druzya.com\nТема в разделе 'Проза и поэзия', создана пользователем Shaul, 12 ноя 2007.\nПоэт, Председатель союза писателей выходцев с Кавказа в Израиле.\nShaul, 12 ноя 2007\nПЕРВАЯ КНИГА (скоро...)\nВторая книга Эльдара Гуршумова была присланна мне буквально вчера. Она ещё не вышла, а должна выйти в самое ближайшее время в одном из московских издательств. Так что у вас, тех кто владее джуури (язык горских евреев) есть возможность скачать и прочесть книгу самыми первыми! Спасибо Эльдару Пинхасовичу за предоставлнную нам такую возможность!\nСКАЧАТЬ КНИГУ МОЖНО НАЖАВ НА ЭТУ ССЫЛКУ:\nЭльдар Гуршумов - "Горькие слёзы матери"\nО новой книге Эльдара Гуршумова\n"Читаешь стихи Эльдара Гуршумова и слышишь музыку. Это и понятно: он не только прекрасный поэт, но и талантливый музыкант.\nЧитаешь его стихи и вместе с ним восхищаешься тем, что восхищает его, влюбляешься в тех, в кого влюблен он, смеешься, а иногда и плачешь вместе с ним. Эльдар Гуршумов – поэт, имеющий свое лицо. Даже если под его стихами не указан автор, читатель сразу же говорит: "Это – Эльдар Гуршумов". Далеко не о каждом поэте, к сожалению, можно сказать эти слова".\nТакими словами я начал свой отзыв на первую книгу поэтического творчества Эльдара Гуршумова "Xudolyjњ nimazhoj Tњlћym" ("Божественные синагоги Тальхума").\nИ вот, спустя короткое время, я держу в руках новую книгу его произведений, имеющей одноименное название с опубликованной в ней поэмой "Tњlћэ џэrshoj dњdњj" ("Горькие слезы матери"). Книга вышла в твердом переплете и содержит 814 страниц.\nНе буду пересказывать содержание поэмы: читатель сам поймет, прочтя эту горькую назидательную историю. Эта поэма вместе со стихами и газелями составляет более половины объема книги. В этой книге наиболее ярко раскрыт многосторонний талант Эльдара Гуршумова. Помимо отмеченного, в книгу включены знаменитые гуршумовские "bњndњho" – стихотворения с повторяющимися сочетаниями слов и с определенной рифмовкой. Они, так же, как и его двустишия и четверостишия, будут прочтены с большим интересом. Книга также содержит и персональные посвящения и несколько поэтических произведений, написанных на азербайджанском языке.\nЯ всегда радуюсь появлению новой книги, но еще более рад, когда это - книги моих друзей. Рад тому, что продолжают, и довольно успешно, издаваться книги на нашем родном языке. Это и обогащает наш язык и сохраняет для будущих поколений современный горско-еврейский говор. Но, самое главное, Эльдар-мюаллим не просто талантливый поэт, но и, как определяла в прошлом советская литературная критика, является достойным "инженером человеческих душ". В своих стихах он ненавязчиво напоминает нам об устоявшихся традициях нашего народа, заключающиеся, в первую очередь, в сильной любви к своим родителям, глубоком почтении к старшим по возрасту, веро- и этнотерпимости. На его стихах молодежь учится жизни, перенимая жизненный опыт поэта.\nМне хочется поговорить сегодня о еще одной значимости его творчества.\nИногда в толковых словарях рядом с каким-либо словом стоит указание, написанное курсивом – поэт., то есть это слово – не обыкновенное, это слово – поэтическое. Вся поэзия Эльдара Гуршумова пронизана его удивительно благозвучными поэтическими словами.\nЭльдар Гуршумов вошел в историю поэзии горских евреев как человек, подаривший своему народу не только чудесные стихи, но и много чисто горско-еврейских слов, обогативших лексику родного языка.\nЗамечательный певец, замечательный оратор, замечательный поэт. Удивительно, как он находит нужные слова, как умело нанизывает он их в своей речи, в своих стихах, в своих песнях одно за другим. И они – его речь, его песни, его стихи – становятся такими же прекрасными, как нить жемчуга, собранная искусным специалистом. Только природный талант и упорный труд создают такие жемчужины творчества.\nПоздравляя Эльдара Гуршумова с выходом в свет этой книги, выдам известные мне сведения о том, что готовится к выпуску третья книга с условным названием "Xudolyjњ љњrgњho" – "Божественные строки", похожего объема.\nУспехов Вам, дорогой Эльдар-мюаллим, в вашем благородном творчестве.\nНиже можно ознакомится с некоторыми произведениями из этой книги непосредственно на форуме...\nГуршумов Әлдар (Йовдо) кук Пинхьос\nТӘЛХЬӘ ҺЬӘРСҺОЙ ДӘДӘЙ\nИзраил, 2007 сал\nЙә бәндәйүм хинәрәш,\nӘ сәр мәзән хинәрәш.\nӘри сипрә муйһой тү,\nГурбу мүдүм синәрәш.\nХУДОй һәгг ә нубот ҝүрдә, чүн Одом,\nИнсонә ә вәхтү бәрдә әз һьилом!\nҜофһой Хәййом рач омәҝәш ә хош тү,\nГул-гәровош ән йә ичҝиш мәбош тү!\nЙерлә гоша фырланараг,\nҜүнәш тәки нурланараг,\nИзраиллә дейиб ҹан-ҹан,\nХошбәхт йашар Азәрбайҹан!\nХьололә нун нә хурдә,\nХьисоб сох ки, ә гур дә.\nӘ зир гопоз домундә,\nӘ кәс нибу вомундә.\nЙә бәндәйүм визори,\nВиҹдон әз нәфс визори.\nӘри йә чүп хәрәби,\nЗәхьмһой ХУДОш – һозори!\nБир бәндәйәм илимдә,\nСәадәт вар илимдә.\nБал додағын олмаса,\nШирин олмаз дилим дә.\nГОРКИЕ СЛЁЗЫ МАТЕРИ\nСборник стихотворений на горском еврейском языке\nЙә-дγ кәлмә ҝоф\nҺьәзизә – хундәҝорhо!! Мә, Гуршумов Әлдар кук\nПинхьос, 7- γм декабр 1940-мγн сал, ә тәhьрифмәндә\nхубә бәрәкәтлγйә хориhойγ hисдиhо ҹәннәтлγйә рачә\nγлкәй Азәрбайҹон, ә район бог-богчәлγйә Гγбә - ә гә-\nдимийә никәрәй Гудйолчой гәймогhәнҝи воҝосириhо\nә одлу-шонлγйә Гирмизи Гәсәбә, әз Дәдәй хьәсγл би-\nрәнки, тә 10 миллйард сал hьγмγрγ hисдиhо әруй әни\nсиhирбәндә дγнйоh ән Офуррәҝор, хьәсрәтмәндәлγйә\nтәмәхьлγ мундиhо - чумhой hьоҹизбәндлγйә hьәйили\nмәрә ә йә сурлγмәндә хьитийотиhорәвоз вокундәм!\nҺьәзизә – хундәҝорhо!! Һәлә ә мәтләб тәйтә раси-\nрә, мәрә войисдәни ки, ишмурә тазадан hәҝәнәш әйи\nмγшкγл мундиhо вә хәлг мәрә ә мγсибәтә кәләтәлγйә\nчәшмиши вәнҝәсдәниhо әлифбой ҹуhурhой догирә ә\nкәмә таза дәҝишуҝиhорәвоз әйишму расинум.\nӘлифбой ҹуhурhой доги\nАа Бб Сс Дд Вв Ее Чч Ҹҹ Һh Һьhь Хх Хьхь\nИи Мм Пп Оо Лл Рр Шш Фф Йй Тт Кк Ҝҝ\nҮγ Зз Нн Гг Уу Әә\nҺьәзизә – хундәҝорhо!! Ә ҝәрәк бирә ҹиҝә, гәриб-\nлγйә ҝофhорә истифадә сохдәнки, иму митаним әзи\nә дәрә нγвγсдәнγмhо хьәрфhорәвоз кор бәрдә:\nЁё Яя Юю Цц Ыы Щщ Жж Ээ\nМитайм мәсәл овурдә: Электрик, Цыган, Юпитер,\nЖурнал, Щюка, Бомж, Ёлка, Больница, Ясли вә йә\nчәндиҝәhош. Оммо, ҝәнәш митаним әҹиҝәй – ё, я, ю,\nә дәрә hисдhорә хуно нγвγсдә:\nё = йо, я = йа, ю = йу\nӘһәчирәвоз ә 30 хьәрфәвоз митаним әз дүли-ҹуниму\nә һьәсонтирәвоз нүвүсдә хәтһоймурә рәхьәтлү хундә.\nҺьәзизә хундәҝорһо! Әришму йә чәнд ҹиро мәсәлһо\nӘ әлифбой Дербәндирәвоз: Ә тазайа әлифборәвоз:\nӘ и сәбәб ҝиро, бийо ә әлифбо дәҝишуҝиһорә хуб\nә йор ҝүрдә бийов:\n1. Г1 = Һь, 2. Гъ = Г, 3. Уь = Ү,\n4. Гь = Һ, 5. Ж = Ҹ 6. Э = Ә\nҺьәзизә хундәҝорһо! Мә амбар шорум ки, и ҹүр\nәлифбо ә хош ишму мијов ҝуфтирә. Кәлә ХУДОш\nһәмишә әйишму мозолмәндәлүйә кумәк ҝәрдо.\nИмоһой митам ҝуфдирә ки, 1958-мүн сал ә Гүбә\nАтестат вәҝүрдә бәгдә, ә шәһәр Боку, ә хунәй ән кә-\nләйи бирормә Сосун духдир зүһүсдә-зүһүсдә, 1959-\n1964-мүн салһо 2 - факултәй инсититутә (физика вә\nматематикарә); ә 1963-мүн сал ә “тар” зәрә ҝиро 5\nсали ошколәй мусигирә; ә 1970-мүн сал, хәлг кон-\nсерваторийара 2 факултәрә ( композитор вә вокал )\nварасдәм. Һәлә әз вәһьдәй тәләбәйи һәм ә тар зәрә\nҝиро, һәмиҝә ә мәһьни хундәйи ҝирош ә ҹүр-бәҹүрә\nконсертһо иштирак сохдә-сохдә бәгдәш солист кәлә\nоркестер радио нән телевизийай үлкәй Азәрбайҹан\nбирәм. Әз 1964-мүн саловоз ә техником әз физ-мат\nнубо дорә-дорә кәләй шү’бә; мәһьлүмһорә тәкмил-\nләшдирмиш )савада зийод) сохдәниһо институт кә-\nләй кафедра вә ә Комитет радио-телевизийай үлкәй\nАзәрбайҹан ә вәзифәй кәләйи редактор кор сохдәм,\nЙә кәм вәхт ә Росийа, әшәһәр Москов зүһүсдә бәгдә\nә 1998 - мүн сал, ә ХУДО виҹириһо хори Кәләбәбә-\nһойму гисмәт бисдорум. Әз 1999 - мүн салавоз член\nФедерацийай ән Сойуз нүвүсдәҝорһой Израил вә әз\n2003-мүн салавоз Рәхьбәр Сойуз нүвүсдәҝорһой ҹу-\nвурһой доги виҹирә оморәм, Имоһой сой иму ә 40 –\nнүвүсдәҝор расири, Ә 2005-мүн сал 700 сәһифәлүк\nкитобмә – “Худолүйә Нимазһой Тәлхьүм” руй үшүг\nвинири. Имоһой 750 сәһифәлүк антолоҝийа - “Асда-\nраһой Ҹувурһой доги” әдәй хьәзүр бирәни. Имоһой\nамбара китобһой шоһирһойму вәдирәмори. И сәһьәт\nнүвүсдәҝорә ҹовонһош гәләм дәс хүшдәрә әдәт ә хь-\nәвәсәвоз һьәзизмәндлү синәмиш сохдәнүт. ХУДОш\nкумәк ҝәрдо әришү вә әри хундәҝорһошу!!!\nҺьәзизә хундәҝорһо! Әйи китоб йә поәмара –\n“Тәлхьә һьәрсһой Дәдәй”ә, 2 нә 4 ҹәрҝәһорә, гә-\nзәлһорә, бәндәһорә, шәйирһорә, әри һьәйилһо, йә\nкәмиҝә ә зуһун мусулмунәйи бәндәһо нә 2 ҹәрҝә-\nйиһо вә йә кәмиҝә әри вәҝирлүйә-хьүрмәтлүйә ин-\nсонһо нүвүсдәм. Мә һәммәй әни әз гәләм дәсмә вә-\nдирәмориһо нүвүсдәһой мәрә әдәм ә ихтийор иш-\nму дорәнүм, әрчү ки, шоһирә бийо әнҹәг вә әнҹәг\nә хьәвәсәвоз хундәниһо пәрәстишкорһойу әз дүли-\nҹуни ҝоф хүшдәрә ә лойигирәвоз вәрзунут. Әҝәр\nйә шоһир әз кәлмәһой ән хүшдә ә ҝүллүйә богчәй\nҹәннәт нәс офдорәҝә, ундә ҹәһьмәтиш ҝузәт сох-\nдәниһо мәлхьәмйәтирәш нитану гобул сохдә, нә у\nнүвүсдәҝорһорәш ҝәрәк бирәниһо хьүрмәтһо гис-\nмәт нәс бирә. Һәр 4 ҹәрҝәлүйә бәндә инсонһорәш\nбийо ә фәлсәфи фикирһорәвоз ә мәһьдонлүйә хә-\nйолһо дәбәрдә, йарашуги вә инҹәлүйи шәйирийә-\nтә дуймиш сохдә, мәһьәнорә әри хүшдә вәҝүрүт.\nЙә бәндәйүм вәҝәрдо,\nҮшүг һьәсму вәҝәрдо.\nӘри зәндә һьәйилиш,\nДәдәй пәшму нә ҝәрдо.\nЙә бәндәйүм гәләтәш,\nҺьәйил сохдә гәләтәш.\nДүнйоһ сәр-зир мачару,\nГәләт сохдҝә кәләтәш.\nҺьәзизә хундәҝорһо! Мәһьәной әни бәндәһорәш\nхүрдә нә сохдә, ишму хүшдәнишму митанит ши-\nринйәти зуһун дәдәйимурә әз сүрхә гәрболһо ҝи-\nровундә вә нүвүсдәҝорә - ХУДОлүйә һәглүйә ги-\nмәт дорә вә ә гәриш китоб дәриһорә хьәвәслү-хь-\nәвәслү ә кәлә сабур ән Офуррәҝорәвоз рач хундә!\nЧитаешь стихи Эльдара Гуршумова и слышишь\nмузыку. Это и понятно: он не только прекрас-\nный поэт, но и талантливый музыкант.\nЧитаешь его стихи и вместе с ним восхищаешь-\nся тем, что восхищает его, влюбляешься в тех,\nв кого влюблен он, смеёшся, а иногда плачешь\nвместе с ним. Эльдар Гуршумов – поэт, имею-\nщий своё лицо. Даже если под его стихами не у-\nказан автор, читатель сразу же говорит: “ Это –\nЭльдар Гуршумов. Далеко не о каждом поэте, к\nсожалению, можно сказать эти слова.\nНо мне хочется поговорить сегодня ещё об од-\nной значимости его творчества.\nИногда в толковых словарях рядом с каким-ли-\nбо словом стоит указание написанное курсивом\n- поэт, то есть это слово – не обыкновенное, это\nслово - поэтическое. Вся поэзия Эльдара Гуршу-\nмова пронизана его удивительно благозвучными\nпоэтическими словами. Эльдар Гуршумов вошёл\nв историю поэзии горских евреев как человек, по-\nдаривший своему народу не только чудесные сти-\nхи, но и много чисто горско-еврейских слов, обо-\nгативших лексику родного языка.\nЗамечательный певец, замечательный оратор, за-\nмечательный поэт. Удивительно, как он находит\nнужные слова, как умело нанизывает он их в сво-\nей речи, в своих стихах, в своих песнях одно за\nдругим. И они – его речь, его песни, его стихи –\nстановятся и такими же прекрасными, как нить\nжемчуга, собранная искусным специалистом.\nТолько природный талант и упорный труд созда-\nют такие жемчужины творчества.\nЯ лично благодарен Эльдар-мюалиму не только\nза то, что он дарит человеку благие минуты при\nчтении своих стихов, но и за то, что имел возмож-\nность почерпнуть из его богатой лексики множес-\nтво слов при составлении горско-еврейского сло-\nПрофессор Михаил Агарунов.\nНеделю ночами я читал книгу -“Божественные\nСинагоги Талхума - Таира”, наслаждаясь стро-\nками и разнообразными формами стихов и по-\nэм горско-еврейского поэта Эльдара Гуршумо-\nва. Я понял, что передо мной современный по-\nэт – новатор, которого я не встречал в нашей\nгорско-еврейской поэзии за всю свою долгую\nЛазарь Амиров, поэт. Член\nСоюза писателей Израиля.\nТәлхьә hьәрсhой дәдәй\n1. Нәкумийә хәҹәләти\nТγ мәрә hорой зәри,\nӘ шори тγ оморум.\nЛап бисдорум сәр-сәри,\nТоки, hич нийоморум.\nКиhо фурухд, ки висто?\nКилит зәрәм дәр тγрә,\nРаста ҝофә чγ бисто?\nВорушлγйә дәб дири.\nӘз биhьори ән бивәҹ\nДγлтγ әрчγ гәлп бири?\nӘ лов хәндә вәҝγрдә,\nӘри нумтγ гуч бγрγм.\nИмоhой гәм дәҝγрдә,\nНәфсә әрчγ пуч дγрγм?\nСог hьγмγртγ, әй хьовур,\nМәвәдәшән hич әз йор.\nБил мә ҝуйум, тγ ҝуш дор:\n«Куктγ бисдо сә сала,\nӘ сәр пойиш хуб пойисд.\nИ рачә руз васала,\nТγрә хуш дирә войисд.\nЛәх зәрәнки обурhо,\nСадан ҝуҹлу нийо бу.\nӘ мәхьшәвой сабурhо,\nВиҹдон бурҹлу бийо бу…\nӘз шәггәhой ән тәрси,\nӘ ләхс дори hьорирәш.\nҜоф дори, чγн hьәриси\nӘ дγләсти домундә,\nӘз hәгhо том нә мундә,\nКи ҝуфди ки, - зу вор ди?\nҺьәсму – офто дирәнки,\nБуглу бисдо фикирhош.\nӘз гучиhой зирәнҝи\nЧγп ничару ә тирhош.\nЧәнд руз пишо әз базар\nАмбара чиш вистори.\nТәhьди сохди лап амбар;\nКәй мийовҝәш руз шори.\nЛойигә кук зәндлγhо,\nӘ ҹәhьм бәхтhош мидаров.\nӘ ХУДОй hәгг бәндлγhо,\nӘ hәр боләш нидаров.\nХьәвәс тγрә гәдәр нисд,\nТик вошәнди лап сәрә.\nӘ чиҹо дуст, тониш hисд,\nҺорой зәри hәммәрә.\nӘри нәвсә вәҝγрдә,\nСабур әҹә, гәм әҹә?\nӘри сәсhо нә ҝγрдә,\nХьәшил әҹә, бәм әҹә?\nҜγлhой богдор – дәстәлγ.\nПәхγрә дγл нисдиhо,\nҺьәрγс-духдәр – мәстәлγ.\nХәндәлγhо – зил-бәмлγ,\nСохдә чиhош додлγни.\nХундәҝорhо – мәлхьәмлγ,\nДәҝәсундә тов залаш,\nХьәвәс әз нур парусди.\nЧγклә шори ән балаш,\nӘ hьәриси чарусди!\nДәдәйтγш әз кәнд омо,\nӘз хьолтγ чорә нә ҝγрд.\nДумон - пәшмиш воромо,\nҮшγг чумhорә дәҝγрд.\nМат бистори ә фурм гог.\nӘз коh йәлов диромо,\nАташ рихди ә зулм дог.\nҸγрhьәт куки чγ бисто?\nЗәхьәр ә руй воромо,\nҺьәсγл тγрә ки висто?\nӘ ов ҹилит диромо,\nЧовгун вәхγшд тәhәрсγз.\nДγлвәбәрә бәхт әҹи?\nХьγҹәт ә хьγлг воромо,\nЛовhош ә хәнд мγхьтоҹи.\nИмидhойу – рәхьҝγрлγ.\nЗулмәт ә зәхьм диромо,\nМиродhойу – тәлхьмγрлγ.\nНәбзγ чәмγст, зу ләрзи.\nСифәтγ гγҹ диромо,\nҺьγмγр хошу кәм бисто.\nХурдәhойу гәм бисто.\nМәтләбhойу – гәдәрсγз.\nМозолhо кγнд нәйомо,\nКγшди урә тәhәрсγз.\nЗийод бисто дорд дγлтγ.\nӘ назавош воромо,\nБивәхт паҹи дор ҝγлтγ.\nЗиндә-зиндә сәлт мγрди.\nГуногhош чәнд-чәнд омо,\nДәсhошурә мәст кγрди.\nДәдәйтнш әз кәнд омо,\nБатмиш бисто кγй сәстγ.\nҺәшданки тук диромо,\nӘ согломә дγ дәстγ.\nНә омори пишово,\nНә ҝγрди дәс дәдәйә.\nӘ дγлтγ губ диромо,\nКγшди хьәвәс дәдәйә.\n«Хош омори» - нә ҝуфди,\nУ пәлтәкә зуhун тγ.\nЛәрз диромо ә ҹунтγ.\nГәбул сохди тγ hәчи;\nСипрә муйә дәдәйә.\nҺишди ә фурм вәчвәчи,\nРузу сийә дәдәйә.\nДәдәйтγрә войист ки,\nБалайтγрә гәл ҝγрγ.\nҺьәҹәл сәрраст пойист ки,\nҺәйсәhьәт гәсд мәҝγрγ.\nДәдәй әз дγл имид хосд,\nДогуног бу фикирhо.\nДәдәй hәчи думит сохд;\nЧγп чарусди ә тирhо.\nӘхи ләгәб балайтγ\nӘдәшлγ бу ә бәбә.\nӘхи тәләб балайтγ,\nШәриклγ бу ә Гγбә.…\nТγндә hьәйбиш дирәнки,\nҜумон нибу әз зәhьиф.\nЗомон дәҝиш бирәнки,\nБәдбәхтирә чγ тәhьриф?\nӘз овшәнә бәдрәhо\nКәй, шитиләш нәм мидγт;\nӘ ворвори гәтрәhо\nӘврγшγмәш дәм нидγт.\nӘз ҹәхьтбәнди ән тукhо\nҮшγгиш тор нийо бу,\nӘз гәлхәнди ән кукhо\nҸәhьмәтиш шор бийо бу.\nӘз тәшнәйи хьәз hьγмγр\nТолихьмәнди нә сохтә,\nРанҝ вәҝγрдә әз кγмγр,\nЗәхьләбәнди ки хостә?\nШәггә зәрә хәндәрә;\nТәйтә ә рәхьм дәшәндә,\nӘ бод – мγрγ ки шәндә?\nТә вәhьдәhой – ҝәрәкиш,\nТә хьγкм ә дәс дәмундә,\nӘ сабур нәс вәмундә…\nҺәммәшму руй чарундит,\nДур пойисдит әз дәдәй.\nМунд ә ҹиҝәй кәс – дәдәй.\nЗәнтγрәш войист hәлә,\nҜуҹлу дору дәбәрәш.\nЧумhорә сохдә кәлә,\nЗу пиш соху дәдәйәш.\nТγш руйә мә чарусти,\nҜуфдири әз биhьори:\n«Әхьвол әз ҹун парусди,\nИ зән әрчγ омори ?\nУ шәв шори нәйовҝу.\nӘҝәр сохдҝә тәмәхьи,\nДустhо ә руй мизәнγ,\nКәндчийәти сәр мәрә.\nСухдум ә ҝәрм ән тәнγ,\nЧγтам кγшγм шәр мәрә?\nДийә әз мә дәс вәҝи.»\nБиз-биз бисдо муйhой сәр,\nӘрәг сохд пишонимәш.\nВәҝосурум ә лой дәр,\nХьол нә вәмунд hич әмәш.\nӘри ҹунә вәҝγрдә,\nГәргγш фурмиш гәм омо.\nҺьәсму аташ дәҝγрдә,\nСәнгәлугиш нәм омо.\nҺәрчи тγ бул-булиндә,\nӘрәгитγш – ов булог.\nӘз рачә сәс ән хундә,\nМәст бирәбу hәр гуног.\nТγ ә кухни нушунди,\nТәйтә сәбәхь дәдәйә.\nТγ сәлт ә хун тушунди,\nОморә рәхь дәдәйә.\nЛов - гирмизи, гош - сийә\nГәбиләрә ҝγрди гәл.\nОммо, сугдә дәдәйә\nМумо хуно сохди хьәл.\nТγ чәк зәри, вәҹәсти\nӘз пойтγ ләрзи хори.\nДәдәй ә гәд дγләсти,\nТγ чат зәри әз шори.\nПәйлә ә дәс вәҝγрдә,\nГәбиләрә сохди тоҹ.\nБихьол нәфәс тә ҝγрдә,\nДәдәй дур мунд әз әлоҹ.\nРγхьәй дәдәй хьәл бисто,\nТγрә чәшмиш дирәнки.\nДәдәй ҹун до, ҹун висто,\nГәбләш – дәдәй бирәнки.\nҺәшданки гγҹ диромо,\nЙә виҹә бисдо дәдәй.\nҺәшданки кәшд hьиломә,\nЗулмәтә висто дәдәй.\nҺәшданки hьәҹәл висто,\nРачә бухун-буй дәдәй.\nҺәшданки мәхьәл бисто,\nӘри мγрдәй ҹун дәдәй.\nҺәшданки тәhәрз хори\nӘ сәрγ чәрх хурд хунә.\nҺәшданки йә ворвори\nГәл зә, вәҝγрд бәрд бунә.\nҺәшданки ән нәзникә,\nАсдараhо сур бисто,\nҺәшданки мәнҝ әз ҹиҝә,\nЗәвәро рафд, дур бисто.\nҺәшданки hәммә рафд зур,\nДәдәй нәди уhорә.\nҺәшданки гәсд бийобур,\nӘ гәрг hишди – буhорә.\nҺәшданки лап шовундут,\nБор вәрийә дорhорә.\nҺәшданки лол ловундут;\nҺәшданки торики зә;\nАташлγйә нур офто.\nҺәшданки килит дәзә,\nҜоф әз ләhьә нәофдо.\nҺәшданки пой ләнҝ чәмγст,\nӘ сәр савза ҝийовhо.\nҺәшданки бәхт нәҹγмγст,\nӘри мозол бийовhо.\nҺәшданки гимиш нәсохд,\nҺәшданки кәмиш нә хосд,\nҺәшданки бивәҹлγ бу,\nӘри дирә hәр гогәш.\nҺәшданки сәлт мәрҹлγ бу,\nӘри бирә сәдогош.\nДәдәйә hәчи кγшди,\nӘ ҝушу кутәхьә хәр.\nОммо, тоблу нә нγшди,\nӘ бәдбихьисобә сәр.\nЙогин тγрә хәбәри;\nӘз конйак бирә гәриш,\nЧγн hьәринә hьов зәри,\nБәгдә сохди «ҝилҝәзиш.»\nМәрд гәбилә чум чарунд,\nБоҹихь дәшәнд ә сәртγ,\nДәдәйтγ рγхь дәпарунд,\nҺич нә бисто хәбәртγ.\nТγ бисдори сәлт гудуз,\nСәс дәшәнди ә хунә.\nДәдәйтγ нγшдә сәргуз,\nӘ зир дәндγ ҝγрд ҹунә.\nҺәммә ләhьә вокундә,\nДәдәй тγрә пγрсγрγт.\nТγ, тә әрәг покундә;\nҜоф – «ночог»ә шинγрγт .\nДәдәй әз дәс фурмундә,\nТәhгир нисохд hәр кәсә.\nҜәнәш ҹγрhьәт бурбундә,\nНә вокунд дәр гәфәсә.\nЗәрблγ дирә ҝупирәш,\nСәсә hγндγр нә вәбәрд.\nӘ дγл хγшдә зу дәбәрд.\nБәхьсә - нәхьслγ нә норә,\nЧолә офдо ә рәхьγ.\nХорилγйә чәрх дорә,\nГәриш бисдо мувәхьγ.\nБәдбин дирә рγвәхьәш,\nГәргγшә ҝоф нә сохдә,\nРуҝәруҝә - тәмәхьәш,\nХьәйолмәндлγ ки хосдә?\nНә вәҝγрдә моч – марча,\nГәриб бисдо кифләтγш,\nӘ фурм ҝγллγйә парча,\nХьофт ранҝ вәҝγрд сифәтγш.\nХьәл бирәйи - суй кәрә,\nӘ ҹикәй сад ҹγр шори;\nӘз коминҹо гуй зәрә,\nОмо, и бәд ворвори?\nҜоф ночогә шинрәмунд,\nӘ дγләсти домундәш;\nСеҝаhлγйә мугам хунд,\nӘз бим дәдәй – ханандәш.\n«Һич мәбош хьγршләмиш әй ҹовонә кук,\nӘз ҹуниш ширинтә дәдәи ҝәнәш.\nХγшдәрә ә йон тγ ҝγрдәниҝәш сук,\nӘз нуниш ширинтә дәдәи ҝәнәш.\nТγ hорой сохдиҝәш, у бисто гурбу,\nӘз норә пойhойтγ сәхт кәши гәйгу.\nТә хубә руз дирә, уни рәхь бурбу,\nӘз нγниш ширинтә дәдәи ҝәнәш,\nНумтγни әрийγ hәм мозол, hәм бәхт\nКи хосдә әвлодә тәhәр дәдәй сәхт?\nПγрсγhо йортγрәш ҹовоб ди hәр вәхт,\nӘз нуниш ширинтә дәдәи ҝәнәш,\nСог һьүмүр ә пишо дузә рәхь норә,\nӘри hәр йарайтγ зу офди чорә.\nӘз дәрдтγ сипи сохд сийә муйhорә.\nСабурлу чәрх дорә чәнд ҹγр васала,\nӘҝәр ки, дириҝә сади бисд сала,\nӘз йортγ hич мәшән ҝофhой Әлдара;\nӘз нуниш ширнтә дәдәи ҝәнәш,\nӘз ҹуниш ширинтә дәдәи ҝәнәш.»\nЙә бәдрә ов докундут,\nҺәшданки ә сәр дәдәй.\nҺьәрс чумә нә покундут,\nДордлу омо - шәр дәдәй.\nЗәхьмлγ бисдо хγрдә кор;\nҺәм ҹәлә бу, hәм – тәлә.\nГилиг дγлә ҝγрдәҝор,\nНә чγклә бу, нә кәлә.\nГәнәт зәрγт фикирhо,\nИмидә кγшд бәтәрсγз,\nЙә чγп чаруст ә тирhо,\nӘ чум овурд Гγбәрә,\nҸовоб нә до – сәс дγлγ.\nЙә чәндбойҝәш дγборә,\nҸәгли чәмγст әз кγлγ.\nҸофоhойу hәдәр бу,\nНә мәстлγ бу, нә хумор.\nӘз гәзомот бәтәр бу,\nНγшдәбуhо чор дувор.\nМәнҝиш товуш дорәбу,\nГәрәнтуйи ән шәвә.\nТәнҝиш – имид норәбу;\nФил ниимбу әз дәвә…\nКими – «сог боши» ҝуфди,\nКими ә хγшдә домунд.\nӘз hьәйб ҹиҝә нә офди,\nСәртγ руйә хори мунд.\nДәсhой бәhьзи зу вомунд,\nӘз амбара чәк зәрә.\nӘ кимиhо хьол нә мунд,\nБиз-биз дγрγт муй сәрә.\nСәхьиб – hьошир бирәнки,\nСәҝиш гудуз бийо бу.\nҺьәҹәл чγн шир дирәнки,\nҺьγмγр – уҹуз нийо бу.\nҺәрбой мизраб вохурдә,\nӘ зәрдәйә симhой тар.\nЗәхьәрлγйә гәм хурдә,\nҺьәзоб кәшири амбар.\nӘз зәhьифи ән гоги,\nДγлә ә гәрд нийо ди.\nШәрәфлγйә ҹун соги,\nӘз милйонhош зийоди.\nӘнҝγшд әсәр ән пәрдә\nӘри рγхьә вәбәрдә,\nЧовгунлу бу - бим чорә.\nИчки хурди лап амбар,\nРухундәйә hьәрс ән тар,\nДур сохд тγрә әз шори.\nӘз дәс шәнди хуширә,\nГәриш бисдо мувәхьтγ.\nВинирә дәм буширә,\nӘ hьәсму рафд рγвәхьтγ.\nДумдумәйә чәрх дорә,\nӘнҝγл зәри ә чумhо.\nӘри ә руй әрх норә,\nМәхьтәл мундут гоhумhо.\nКәм мундәбу, - вәхγшдә\nБәсдә нәфәс hьәйб-hьорәш;\nЗәхьмлγ бурбундә мγшдә,\nҜилов зәрә - лолтγрә,\nСәргузитγш әз кин бу.\nПәхьни сохдәш чәтин бу.\nРуй сифәтә ковундә,\nПәлhой чумәш ләрзунди.\nҜоф ләhьәрә товундә,\nҜәнәш гәбиләhой тγ,\nДәниширγт зир чуми.\nЗу парустут ә лой тγ,\nҺәчи танки, - ҹуркуми.\nБәхьс бәрди ә нәвсәвоз,\nҺәр ҝофә йәки-йәки;\nӘ ширинә сәсәвоз,\nДәсә- ә дәс зәри тγ,\nМувәхь гәриш тәhәр бу.\nҺәр кәлмә ҝоф әритγ,\nӘз суй ҝулләш бәтәр бу.\nКура сохдә гәм шәрә,\nФәләк hьәсбәлγ вирихд.\nСурлуйә кор дәм зәрә,\nӘз hьәмэлтγ рәхьм нә рихд.\nҜуҝә шоhир, ә чум руз\nТγрә сәнгә дγл дирә;\nНγвγсдәбу димбә -дуз,\nИ кәлмәhой мәhьнирә.\nТγ чарусди ә ҹилит,\nШәйир нур до чγн офто.\nЛов-ләhьәйтγ зә килит,\nХьγрмәт hьортγ йон офдо.\nГуногhо әз чәк зәрә,\nНә мунд дγруй-дγкорә.\nЙә бойҝәш и мәhьнирә,\nҺишдγт хундә дγборә.\nДәдәйә ҹун воромо,\nҜәнәш шини ҝофhорә.\nДәсдәй хәйолhо омо,\nӘ йор дәшәнд софhорә.\nДәдәй тануст ки hисди,\nДәдәй тануст кәм нисди,\nВарафдатhо ә одhо.\nДәдәй – танусдәнбу ки,\nҺьәсγлмәндә йә фәрзәнд;\nЙγрә hишдә ә тәнҝи,\nӘ гәбилә нибу бәнд.\nДәдәй тануст, чәндбо тγ\nРанҝ дорә - ранҝ вистори.\nӘ нум мәрдә бәбәйтγ,\nҺич лойиг нә бистори.\nҸунә гурбу дори ки,\nҜовлә бу кәнд, шәhәрγ.\nДәдәй – hәчи нори ки,\nЛов хәлг хәндә бийору.\nДәдәй тануст, сәр тγрә\nГәриш сохдә ә кор-бор;\nГәбиләй тγ хγшдәрә,\nӘдәй хундә сәхьиб кор.\nДәhьно зәрә нә тануст,\nПәлтәк вини зуhунәш.\nЗарhо ә шәш нә чаруст,\nГумор ҝуфди, - зγhунәш.\nВойисд бийов ҝγрγ гәл,\nҺьилом сәр-зир вачаруст.\nЧумhо сохдәнки пәл-пәл,\nТγрә дирәш нә тануст.\nЙә hьовуни нә сохдәш,\nӘз дәс офдо мозол, бәхт.\nСадбо hьәҹәл тә хосдәш,\nЗулум вини әзтγ сәхт.\nӘ hьәйили хурдиhо,\nШириш әз чум вәдромо.\nӘз и ҹиро хγрдиhо,\nСифәтγш гγҹ диромо.\nДәдәй – гоhум-гәрдәшиш\nВир сохдәбу чәнгәдә.\nОммо, урә дәрд йәкиш\nНә кγшдәбу ингәдә.\nӘдәмбу дγл шовундә.\nӘдәмбу кγл товундә.\nӘз hьәсәлhой согломи\nЧухуткәрә чγ хәбәр?\nӘз кобобhой догломи\nЛовhош вошәнд зу гәбәр.\nӘри хγрдә гуз дәдәй,\nСугдә кукиш кәләк бу.\nӘри мγрдә руз дәдәй,\nГоврәвәкәш ҝәрәк бу.\nКγлγнҝ зәрә - Фәрhадлγ,\nБинәй никә дәпарунд.\nҺьәмәл ҝγрдә - шәрдодлу,\nӘз гәлпи хьол ки парунд?\nБугозбури нә сохдә,\nӘнҝγл вошәнд hәлгәрә.\nЙә пәйлә ов тә хосдә,\nБоглу мунд чγн мол-гәрә.\nСγстәлγ мунд биноhог.\nХьәрим сохд хурдә ширә,\nБорсуз мунд будог-будог.\nХγрд сохдәнки тγндә ҹәхьт,\nӘз бихьоли бисдо ҹоҹ.\nДәр сабура бәсдә вәхт,\nНә мойә мунд, нә гозонҹ.\nПинәки – хов нә духдә,\nБәҝәм дәрдлγ ә пих дә?\nГәйтон шәhьәм нә сухдә,\nҺьәрсhой чумуш нәс рихдә.\nГәлпәй дγлә парнуhо,\nМигдорлуйә сой әҹи?\nКусов кγлә чарнуhо,\nҜирйәлγйә вой әҹи?\nПарс ҝγрдиҝәш чγн hовун,\nНибу кγшдә сойиглγ.\nСудум дирә биhьовун,\nЧγтам нγшдә лойиглγ?\nҺьәсγл нисдҝә хьәлим-хьәл,\nСадан әзҹә вихди hьор?\nГәлифорә hич мәхьәл,\nНитав бирә ихьтибор.\nЛγҹγ бофдә әз нолә,\nДәдәй омоҝәш ә дод,\nЙә әзини әхьволә\nНә субути, нә исбот.\nӘз човгуни нәвс ҝиро,\nТәхтлγ бисдо hьоширhо.\nӘз дәдәй бирә ҹиро,\nӘҹә мунд хурдә ширhо?\nӘз гәриби кγк шәндә,\nХәйолhорә гәдәр нисд.\nӘз бәдлγйә хьәл мәндә,\nКи мухойу сади бисд?\nӘ дәсәвоз әйәки,\nПойhош әдәй ләрзирә.\nДәдәй – мундә ә тәки,\nӘз дәрд әдәй hьәрсирә.\nӘ дураза рәхь ники\nҸәнҝәсуриш нә дири.\nИ ҹәвгийә пәхьники\nӘ коми кγнҹ дәбири?\nӘз сузовә човгуни\nГәчорлγйә ҹун бири.\nӘз әрхлγйә ов – хуни\nГәнимлγйә нун дири.\nҺәглγмәндә дуз дәдәй,\nЙә шәфтирәш нә ҝәзи.\nПишой мγрдә руз дәдәй,\nҮшγг hәчи дәҝәси.\nДәсhо зәриҝәш гәбәр,\nҜиснә чумиш нә мунди.\nИ хьололә рγхьвәбәр,\nБәҝәм, ә кук вәмунди?\nҺγнәрмәндә тәк чγли\nӘ йә гәтрәш нә пичи.\nИ зулмәтhой йәк дγли\nӘ фурм сәгγз вәпичи.\nӘ хьγкγм «йод» вәмунди,\nШор нә вәчи йә әтәк.\nӘ мәйдуй ҹәнҝ дәмунди,\nЧγн йә иҝид – тәк-бәтәк.\nРихдә овә вәчирә\nӘйә кәсиш нә мунди.\nДәс ә чунә вәмунди.\nӘ бәмзәри йә соил,\nГәбиләш чγн йәсоул,\nӘ кәлләйγ пойисди.\nӘ кәлә зол ән хунә,\nХурдә-бәрдә йә од бу.\nӘри дошдә тон ҹунә,\nИ шор дийәш зийод бу.\nҺьәсγлhорәш hьγзәт до,\nЧγн асдара тә ҹәсдә.\nГуншиhорәш ләзәт до,\nСәс ән зәрә-вәҹәсдә.\nТә ов-сайлов кγл кγшдә,\nЙә дәдәй бу паралγ.\nТә ә ҹиҝәй ҝγл нγшдә,\nЙә дәдәй бу йаралγ.\nРач бу дәстәй чәләнҝи,\nТәмәхь - әз тәмәхь зийод,\nРγхь ковундә - пәләнҝи,\nХубә әз бирәхьм чγ од?\nТә дорд сәрә пойундә,\nЧалма дәҝγрди – дәдәй.\nКγч бирәрә войундә,\nФәткә вәҝγрди дәдәй.\nКукә hәчи пуч дирә,\nБәхтγ ә гәд чол дарафд.\nСәбәхь очмиш нә бирә,\nВәхγшд, ә рәхь вадарафд.\nОмо, ә Гγбәй хγшдә,\nВәҝγрд сурәт шγвәрә.\nГәл ҝγрд сурәт шγвәрә.\nДәс воно ә пишони,\nНγшд ә гәриш чор дувор.\nҺич нә сохдә hьовуни,\nБәхтγ нә ҝγрд ә «гумор».\nҸару вәҝγрд, зу покунд\nШорирә тәрсhой дәдәй.\nӘ гутинә әрх вокунд,\nДигләйә hьәрсhой дәдәй.\nТә hьәил кәлә сохтә,\nЧәнд арзуhо кγк шәндә.\nБогбон ҝγлә нә хостә,\nБогчәш нитав дәшәндә.\nВәрфhой Шоhдог хьәл бирә,\nИмидhорә ов бәрди.\nСурәтә ә гәл дирә,\nПинәки до – хов гәрди.\nӘрәг руйә покундә,\nГγҹ диромо ә болуш.\nӘри дγлә вокундә,\nНә ләлә бу, нә - холуш.\nӘз hьәсму бәхт чирәҝор,\nӘ хун мидγ рәхь бәдә.\nҺомун нидγ ҹәhьмәтә.\nДинҹи нисдҝә әз рәхьәт,\nМәрдмазири – hәмчγни.\nӘ бәдә руз мундә вәхт,\nДәрдлγ митав – гәм чγни.\nӘри hьәмәл бидинсох,\nФәргγ нисди – нәрлγ бу,\nӘри одоми шинох,\nЧумиш бийо зәрлγ бу.\nӘ чән-думон дәбирә,\nХьγҹәт имбу нур согәш.\nХәбәрәтәр нә бирә,\nГимәт нибу сурогәш.\nБофдә нисдҝә әз кәләк,\nМәлхьәм мийни әз хуши.\nБивәҹирә чγ ҝәрәк,\nҺомбор пури, йә буши.\nӘз дәс ҹинә - зәбуhо,\nКор-пишәрә чγ расди?\nӘ зәhьифи дәбуhо,\nҜуҹ мγйнγ әз карасди.\nЛов-ләhьәрә ҝγм норә,\nМәхьәл нисдҝә әз тобу;\nЧорә әзҹә бийо бу?\nӘз пичирәй hингинә,\nДγрγст нивни согhорәш.\nӘз гувот бирәнгинә,\nБатмиш мийни догhорәш.\nӘри дәгмә кәширә,\nҺәгсγзирәш – гәрдγни.\nӘ ҝузҝи дәниширә,\nБишәркирәш – дәрдγни.\nӘ фурм вәрфhой ән бәйә\nСипрәмуйә - дәдәйә\nӘ мәhьрәкә ки норә?\nӘз чофоhой гәтрәкәш,\nБор-бәhәрә чирә вәхт;\nДәрд әвлодә кәш-нәкәш,\nӘз русму ки ҝγрдә сәхт?\nГуног рафдҝә hоволγ,\nХурдә чийγ нуш нибу.\nДориш нисдҝә сойәлγ,\nҺәндәвәрγш буш мибу.\nҺорой-хьәшил ән васал\nҸар нә бошҝу әз сиро.\nӘ чор фәсил ән йә сал\nБәhәрлγни, – дор Тиро.\nЗәхьми дорә хγр тәнҝи,\nВир сох hьәдәт гузирәш.\nХγшҝә нунәш хурдәнки,\nСәвҝәндлγ хой – дузирәш.\nСойә ә сад бγнγhо,\nХәбәр нисдҝә әз кγчγ,\nӘз хок бәди мәпγчγ.\nБәхт hьәсмурә чирәҝор,\nӘ сәр кипә дәҝγрдә.\nӘз Тиро дәс вәҝγрдә?\nЧγн асдара тә ҹәсдә,\nЗийод мәсох гәдәрә.\nӘ вор ҝиро вәҹәсдә,\nГисос мийни hәдәрә.\nКәләтәрә хок дирә,\nСәhьәр гураш мивини,\nДәдәйхойлу нә бирә,\nШор hьиломәш нивини.\nТорик сохдә товушәш,\nГәним дәдәй ки бири?\nӘйи hьилом ки дири?\nХьәвәс куки мγрдиҝә,\nХьолол нитай орд тәштә.\nСугра зани хγрдиҝә,\nПой-пийодә ки ҝәшдә?\nТәвәр вәҝәш ә кутук,\nХьγкγм хунлу нийо бу.\nӘри дγнмиш бирә кук,\nКи ҹовобдор бийо бу?\nТә расирә тγ ә буй,\nЗәхьмәт дәдәй әҹә рафд?\nӘрчγ әз йор вадарафд?\nДәдәй – хьисоб сохд hәчи;\nӘ руй хориш мунди тәк.\nДәрдhой дγлγш йә әтәк.\nГәришмәндлγ мунд у шәв,\nӘ йор нәбу hич нумуш.\nҜирошд әз рәхь ән чумуш.»\n2. Хубә рузhо\nДәдәй hәлә hьәйил бу,\nПишәйγ бу хундәйи.\nӘз хосийәт йәhь нәбу,\nӘз hьәсγлγ – мундәйи.\nҺәм ҝуфәрә муҹумунд,\nҺәм кор мисохд ә хунә.\nСәхд никәши хьәйф ҹунә.\nӘ тәhәр мәнҝ, асдара,\nӘри hово γшγг бу.\nШәвhо мушушд палтара,\nӘ торикиш ошуг бу.\nСәхьиб йә кор бирәнки,\nШәкәш hьәйблγ митануст.\nҺорой мизә ә хундә,\nТаза палтар вокундә,\nОчуг ниҝγрд йәхәнә.\nӘ лов хәндә вәбәрдә,\nҮзҝә сәсәш нишини.\nӘгγл сәрә тә бәрдә,\nСәс ән дγләш мишини.\nӘ гәриш шори-ники,\nҺәр кәс танусдәнбу ки,\nУ дәс расти сабур бу.\nҜуҹ дорәнки зәхьмйәти,\nҺьәйил буhо гәл дирә.\nӘз хотурhой рәхьмйәти,\nСәнгиш мийост хьәл бирә.\nӘ буй-бухун рач бәhәм,\nОммо, салу букәш кәм,\nЧәнд ҹγр нумҝир дирәбу.\nӘри дузә соф дирә,\nШәфтә пишо никәши.\nГәйгулу бу ҝуфдирә,\nДәдәй hәлә ә йәкиш,\nНәс дорәнбу hич фикир.\nӘ хунә ҝоф бирәнкиш,\nРанҝ сифәтә мисохд вир.\nХолчәй ҝγли мидәшәнд.\nӘ руз йәбо чәнд хәбәр\nҜәнә дәдәйә әз сәр\nНивәдәбәрд hич уhо.\nШәвиш-рузиш чәнд ҹиро\nҜофә мивәҝγрд, – дәдәй.\nӘ гисмәтә бәнд ҝиро\nЧумәш мидәҝγрд, – дәдәй.\nЙәкирәш хәбәр нәбу,\nӘз доруни дγл дәдәй.\nЙәкиш hәлә нәсданбу,\nКи имбу тоҹҝγл дәдәй.\nРγхьвәбәри кәй нитав,\nСәбәхьирә ки митав;\nВәхт – hәр чγрә кγшдәни.\nӘнҝγл әшгә бәсдγhо,\nБуглуйә пар нийо бу.\nӘ зир воруш ҝәшдγhо,\nПалтаруш тар бийо бу.\nШоh раҝγрә миҹумунд;\nҺәр оморә - hьәрәчи.\nДәдәй сәрәш ниҹумунд,\nҜирошд е чәнд сал hәчи…\nЙә руз сәбәхь нә бирә,\nӘ хунә сәс диромо:\n«Кук гунши хундәйирә\nӘ Боку варасд, омо.»\nДγл дәдәйә hәшданки,\nӘ тәhәр дор шовундут.\nДәдәй hәчи танустки,\nӘйγ ҝоф дәшнәвундут.\nКәши лγхьγфә дәҝγрд,\nЗу пәхьәни сохд сәрәш.\nБәгдә зу ә дәс вәҝγрд,\nХγшдәнийγ – хγшдәрәш.\nӘ пишой чуму омо.\nБушә вәхтγ бирәнки,\nКук әз Боку мийомо.\nУ амбар пойисдәнбу,\nӘ пишой ән дәр дугоз.\nӘ ҝуҹәвоз дорәнбу,\nҸовобсγзә чәнд когоз.\nҺәрбой дирә йәкирә,\nҺәрдγшγ чәшмиш бирә,\nҜофиш нәс офдәнбγрγт.\nДәдәй – сохдә тәhьәди,\nӘз йон гунши миҝәшд дур.\nӘ хьәфтәрәвоз вәди,\nНиимбисто әз обур.\nҺәмишәлуг әри кор,\nДәдәй сохди hә сабур.\nӘ гәд килит нә очор,\nТанусдәнбу дошдә сур.\nҺәлә салуш кәмтә бу,\nРафда рәхьә виҹи дуз.\nБәhәр дорә руз-бәруз.\nӘ hәр когоз ән дәхγл,\nРачә мәhьни кәм нәбу.\nӘ hәр кәлмәй ән әгγл,\nДәhьәмлγйә дәм дәбу.\nӘ хьәсрәтә нәвсәвоз,\nӘз ширинә хәйолhо\nБог-богчәйγш ҝγллγ бу.\nҜоф нә сохдә, чγн лолhо,\nКук гуншийγш дγллγ бу.\nНә хундәбу чум йәкиш,\nӘ когозhо вәhорә.\nДәдәй дошди уhорә:\n« Йә бәндәйγм, дәри тγ.\nӘ гәд дγлмә дәри тγ.\nКук ән гунши hисдγмҝәш,\nӘдәм мγрдә әри тγ.\nЙә бәндәйγм, хинәрәш,\nӘри сугдә муйhойтγ,\nГурбу мγдγм синәрәш.\nЙә бәндәйγм, нибошум.\nСадан хуштγ нибошум.\nЙә бәндәйγм, hьәнҝ әҹи,\nҺьәсәл ширин, hәнҝ әҹи?\nРуй hьиломә ҝәшдγмҝәш,\nЙә чγнтγни мәнҝ әҹи?\nЙә бәндәйγм, дγлγм мә.\nМγhбәтлγйә дγлγм мә.\nТγсγз ә пич әшглγhош,\nКусовлγйә кγлγм мә..»\n« Гәрәнтуйә рузлунум,\nӘ чорәймә бийо йор!\nӘ hороймә бийо, йор!\nӘ чорәймә бийо, йор!\nӘ hороймә, бийо йор!\nӘ чорәймә, бийо йор!\nӘ hороймә бийо йор!\nГисмәт уҝәй нимунум,\nТγсγз субой мумунум.\nБәхтә чγтам ҹумунум?\nӘ hоромә бийо, йор!\nӘ чорәймә бийо, йор!»\nӘ мγhләттγ домундәм, йор.\nӘ мγрбәттγ вомундәм, йор.\nӘ мγhлγттγ домундәм, йор.\nӘ мγhбәттγ вомундәм, йор.\nХушбәхтирә - мәсәл хундә,\nБәдбәхтирә - пәсәл хундә,\nХостәйирә - hьәсәл хундә,\nБәхилирә йодлу ҹусдә,\nЗиhимирә ходлу ҹусдә,\nХубиhорә одлу ҹусдә,\nОфтойирә аташ дирә,\nБофтойирә саташ дирә,\nСофтәйирә палаш дирә,\nӘ мγрбәттγ вомундәм, йор.»\n« Рузҝор hьәсму дәҝγрдәнки,\nВоруш hьәрә нә ҝγрдәнки,\nҮзҝγм зәрә ә чорчәнҝи,\nӘмә гисмэт имбоши, йор!\nӘз hәггиhой ХУДОбәнди,\nӘз дәhьнәhой тубобәнди,\nӘз Тироhой нубобәнди,\nӘмә гисмәт имбоши, йор!\nЗомон вәхтә вәчирәнки,\nМγhбәт ҹәхьтә кәширәнки,\nСабур ә шор чарусдәнки,\nБәhәр әз дор парусдәнки,\nҜγлhо әз hьор тарусдәнки,\nРγхь сγрхирә гурбундәнки,\nҜоф ләhьәрә бурҹундәнки,\nӘмә гисмәт имбоши, йор.\nХУДО – шγhрәт-шон дорәнки,\nӘ сәр кипә вәноронки,\nӘмә гисмәт имбоши, йор!»\n« Әз ХУДОи бәхш бирәнки,\nГисмәтлγhо дур нәс бирә.\nХьол-әхьволә нәхш дирәнки,\nТорикиhо нур вәс чирә.\nФикирлγйә γзҝә хәйол,\nӘ богчәйму сәнг нишәнγ.\nАсдараhо пойисдҝә лол,\nБәхт рәхьмирә мәнҝ мишәнγ.\nӘз сәнгйәти Шоhдог мийов.\nӘз софйәти булог мийов.\nМозол йә дор бирәниhо,\nХьәчәрәш чат нибу сохдә.\nРәхьә hомор дирәниhо,\nҺьγмγрәш сад имбу хосдә.\nҺәр когозә ә зай дорә,\nХьисоб мәсох, - парс hовуни.\nЙә дγнйоhлуг арзуhорә,\nПуч хундәйиш әз hьовуни.\nӘз ХУДОи hьәҹәл хосдә,\nРаста – дурҝуш ки нγвγсдә?\nСинәмиши әри сохдә,\nӘхи дγ бош ки зγhγсдә?»\n«Гәнәтлγйә гуш имбошум,\nТоки, бәҝәм сохи мәрә.\nҸәннәтлγйә хуш имбошум,\nТоки, бәҝән сохи мәрә.\nДәрдhой тәнҝи кәмиш имбу,\nДγлhой сәнги нәмиш имбу,\nЗилhой бәнҝи бәмиш имбу,\nОфтолγйә товәш мийним,\nШиринлγйә ховәш мийним,\nХәндәлγйә ловәш мийним,\nӘз ҹофоhо бориш мийов.\nӘз софоhо вориш мийов.\nӘз Тироhо hьориш мийов.\nӘз hγндγрhош гуз мγчγнγм.\nӘз растиhөш дуз мγчγнγм.\nӘз hьγмγрhош руз мγчγнγм.\nҮҝәйлγйә гәлпәш нибу,\nСайловлγйә селhош нибу,\nЛовголγйә хьәлhош нибу,\nТоки, бәҝән сохи мәрә.»\n«Хәбәрсγзә сурог мундә,\nСипи мәсох муй сәрмәрә.\nӘз ҹиҝәйγ гирог рундә,\nАташлγйә бәрг имбошум,\nКусовлγйә тәрҝ имбошум,\nДәрйоhлуйә гәрг имбошум,\nМозолhойму ә кишә дә,\nӘгγлhойму ә пишә дә,\nҜузҝиhойму ә шишә дә,\nӘз гәләти - ә дур бура,\nӘз товуши - ә нур бура,\nӘз пәлтәки - ә сурр бура,\nҺийләҝәрә бәдчум дирә,\nЧолвәкәрә бәднум дирә,\nХосдәҝорә Мәҹнун дирә,\nРасай овсар ә дәстγ дә,\nҸγрhьәт мγhбәт ә нәвстγ дә,\nҸовоб «hәри» ә сәстγ дә,\nСипи мәсох муй сәрмәрә.»\n«Кобоблγйәш дог имбошум,\nГәйчи мәзән бәнд муйhорә.\nХәзонлγйәш бог имбошум,\nОшугбәндиш хорлу имбу,\nҮшγгмәндиш торлу имбу,\nХьмоллγйиш ә вой мурав,\nХололлγйиш ә ҹой мурав,\nБихьолйәтиш әз шок мийов,\nДинҹийәтиш әз хок мийов,\nСабурдориш килит мγйнγ,\nОбурдориш ҹилит мγйнγ,\nХосдәхуниш нәвслγ нибу,\nГәйчи мәзән бәнд муйhорә,\nӘнҝγшдәриш дәслγ нибу,\nГәйчи мәзән бәнд муйhорә.»\n«Һич настанум әҹә бәрγм сәрмәрә,\nӘз hьәйили ошуг бирәм, әтγ йор.\nӘзимоhой шорлу воку дәр мәрә,\nҺәр сәбәхьhо муйә гγҹум вәҝγрдә,\nӘ сәр дγшhо ҹγфтә бәндә дәҝγрдә,\nНәзник бийо, тәрсә ә дγл нә ҝγрдә,\nМихәнәтhо хостәйирәш гәлп дири,\nАсдарахой - сγрхә бәхтәш дәб чири,\nӘйи сәвҝи йәрәг дγлиш ҹәлб бири,\nҺьәдәтhорә рушум нибу хәстийγ.\nМәрдγмлγрә ә ҹун мобу гәсдийγ,\nМәҹнунбәндә Ләйли имбу мәстийγ,\nӘ сәйәг мар, әз гобугиш мадарам,\nӘ фурм «Бәhьәз» әз дохьориш мидарам,\nСубой мундә, әйә гопуш нидарам,\nЧγн Короглу, гилинҹ нитам вәҝγрдә,\nӘ фурм hьәсму тγндлγ нитам дәҝγрдә.\nӘз сәнг говрә чорә нитам нә мγрдә,\nӘз hьәйили ошуг бирәм, әтγ йор.»\nНә ҝирошдә hич йә руз,\nДәрә куфдут гуншиhо.\nСәртик вадарафд уhо.\nҜузәтсγзә шор хәбәр,\nЛап мәхьтәл hишд hәммәрә.\nПич-пичиhо ҝγрдә сәр,\nӘ hәр хунә куфд дәрә.\nӘз мозолә дәс сукиш,\nТәhьәриф до шинрәҝор,\nҺәлә сәхьибhой кукиш,\nНәсданбу сохдә бовор.\nЙә вәхт мокунд зуhунә;\nҺәм ә гәриш йосхунә,\nДәдәй кук муҝуфди ки:\n« Кукмә - әдәм дирәки,\nӘз Губә зән нихойу.\nХундә томом бирәнки,\nӘз Боку зән михойу.»\nҜиләйиhо нә буҝә,\nӘри чумhо тир нәбу.\nОммо бәбәй кук, ҝуҝә,\nҜәнәш ә фикир дәбу:\n«Чγтам бир кук-духдәр,\nСуррлу дошди хостәрә?\nЙәкиш нә ҝγрд йә хәбәр,\nВошәндә омо лап сәхт,\nӘнҝγл ән дγ севмиши.\nӘ гәд мозол, ә гәд бәхт,\nҜирошд шори гγдγши.\nДәдәйтγрә товуш до,\nИгрор hьәриси офдо,\nӘ гәд чәнд ҹγр дәhьәмhо.\nӘзу руз таза бисдо,\nСәрдәҝи тә мәхьс – дәдәй.\nЧγн асдара тов висдо,\nӘнҝγшдәри дәс – дәдәй.\nӘ були ҹиhизhо мунд,\nКәләтәhой ән хунә.\nХубә hьәриси нушунд,\nЧәк зәрә вәҹәсдәбу,\nОморә мәрд-зән – Губә.\nҺәшданки ники дәбу,\nӘ hәр ҹиҝәй ән Губә.\nҺьәриси бәгдәш hәлә,\nГуногhо чәнд ҹәрҝә нγшд.\nХинә воно ә әнҝγшд.\nПишой hьәрγс вәҝγрдә,\nҸиҝә нәбу ә рәхьhо.\nҺәшданки хәлг ҹәhьм ҝγрдә,\nПарадлγ бу тәмәхьhо.\nӘ хушлγйә зиндәҝун,\nКγк дәшәнд бәхтhой дәдәй.\nӘ нушлγйә фировун,\nРач ҝирошд вәхтhой дәдәй.\nКәләтәhош рәхьм дирә,\nНә домундут әз муно.\nХосдут хотур йәкирә,\nСугдә бирорә хуно.\nГәбиләhош кәй тәйтә,\nГоhумлу раст оморә.\nӘз хәhәриш гәдәртә,\nҺьәрγс дорут – доморә.\nТәhьрифирә шән дорә,\nҺγндγр водо – тикирәш.\nШәhьәм ҝγрдәй зән-зорә,\nЙарашуг до никирәш.\nДәдәйтγрә кор нидо,\nБәhәр нәфсәш hьор мидо,\nСофә хушhой ән шγвәр.\nДәблγ бисдо hәвәлhо,\nҺич йә лγҹγш нәләрзи.\nӘз ширинә hьәмәлhо,\nЙә руз ә йә сал вәрзи.\nӘз сγрх йәрәг норәнбу.\nЗәхьмәтдори ән hγнәр\nӘри ҹуhур дәбә бу.\nӘ китобhош нә вәбу.\nӘ дор хунәй гисмәти,\nСәр лγҝәhош дуллу бу.\nӘ гәд богhой ҹәhьмәти,\nСой бәhәрhош буллу бу.\nӘри Тирой боботиш -\nСухдәй шәhьәм сγфтә бу.\nОш-йәрпәги шоботиш -\nДәhьәмә чи сγфрә бу…\nЙә сал ҝирошдә бәгдә,\nТγш ә hьилом омори.\nДγл дәдәйиш у вәhьдә,\nҸиҝә нә ҝγрд әз шори.\nӘрәг бәхтә покундә,\nДәб мозолә хуш дγрγт.\nҺәммә ләhьә вокундә:\n«Бәбә доро!» - Ҝуфдγрγт.\nҺич нә танусд чиҹәво\nБәрγҝә сәр хγшдәрә.\nСәр ҝγрд, гәмә кγшдәрә.\nӘз сәр тә пой hәр чирә\nВисдо, дәдәйхолуй тγ.\nЗу ҝуфәрә - ҝуширә\nНорут ә кин болуйтγ.\nӘзи хьәсγл оморә,\nДәдәй дири - әвлодлγ.\nНәвс hәммәрә додорә,\nҺьәзиз бири – зийодлу.\nӘз хәндәйтγш әй хьовур,\nӘз чумhойтγш рихдә нур,\nТор хунәрә хорунди.\nВәҝир дошдә дәбәрәш.\nЧум-гош тγрә винирәш,\nҺәммә ә тγ бисдо бәнд.\nҺәрбой софә ҝоф бирәш,\nӘ сәр тγ бу hәр сәвҝәнд.\nТγрә әз дәс - ә дәсhо,\nДәдәй, холә нә hьәмәш;\nЙә нәсилә хьәвәс до,\nРγхьә вәбәрд шән hәммәш.\nӘз шәв – тә руз парустә,\nАсдараhош бәхтлγ бу.\nТәйтә γшγг палустә,\nНур офтоиш ҹәхьтлγ бу.\nӘз мәнҝәнәй хәйолh,\nЙә γҝәйиш соф нирафд.\nХуш вихдәнки әз хьолhо,\nӘз рачитγш ҝоф мирафд.\nҜуфдирәнбу ә hәммә.\n«Кәм тәhьәриф дит, бирдән,\nБил чум нәбу ә нәвә.»\nТимор сохдә сәртγрәш,\nӘ хәhәлтγ мунд – дәдәй.\nЙовош-йовош хунд – дәдәй:\n«Хәндәй ловтγ нә кәрдо кәм,\nҺич нә танош чуниҝә гәм,\nШәhьәм сухдә, хьәл имбу мум,\nӘз вороври лов имбу гум,\nӘз ҝирисдә сәр имбу ҝум,\nҺовой Шоhдог, ов ән Гудйол,\nШәггә зәрә, нә муно лол,\nХурдә ширhой дәдәй – хьолол,\nДорд нә ҝиро йә сәр тγрә,\nМозол куйо hә дәр тγрәj\nӘ чум вином бәhәр тγрә,\nРуйочуг бош, hәмишә хәнд,\nӘ кор вәтән hәглγ бош бәнд,\nТаза рәхьhо вокун чәнд-чәнд,\nҜуч вәҝγрдә әз хок Гγбә,\nВир-сур сохош hьәзоб-губә.\nЛойиг мунош ә нум бәбә,\nТγни – дәстәй ән ҝγл дәдәй,\nТγни – войәй ән дγл дәдәй,\nТγни – тиҹәй әгγл дәдәй,\nКәлә бирә, тγ әй бала,\nВинош дәhьәм ән hәр сала.\nЗивош hγмγр сад васала,\nЧумhо марафд зу ә хов.\nДәдәй – шормәст винирә,\nХәндә мошәнд ә сәр лов.\nӘри ҝирисдә hәрдән\nШәвhо мисохди тәмәхь.\nӘ гәл-гиҹог тә сәбәхь.\nАграном кор сохдәнбу,\nБәбәйтγ, ә йә колхоз.\nКорсохhош hә әдәнбу,\nИмборәк сохдә hәр руз.\nДошдә, обур hьорирә:\n«Сад сал зγhо нәвәйтγ,\nКәй нушундә шорирә?»\nҜуфдирәшγ хорлу бу;\nБийовт ә шор ән бәбә.\nДанандайа корлу бу,\nУ ә шәhәр ән Гγбә.\nӘз гәдими и hьәдәт.\nПучкунәндә нәс бирә,\nӘри милләт вәс дирә,\nӘз ХУДОи нәхш буhо,\nҺәр ҝийовәш ҝофуни.\nӘ колхозчи бәхш дγhо,\nХубә гозонҹ сохдәбу;\nЗийод вγнγ бәhәрә.\nКәләтәhо ҝоф норут,\nӘз ширини мәсләхьәт.\nӘ кучәhо офдорут,\nМинәтчиhо чәнд сәhьәт.\nСурог шори дәбисдо,\nӘ ҝуш Боку нә Дәрбәнд,\nӘ гуг hьәсму вәбисдо,\nШинирәҝор йә чәнд-чәнд.\nСарай норут – софтәлγ.\nТовуш дорут – офтолγ.\nӘз рузиҝор ән hово,\nДуләпәсә нә бγрγт.\nӘ фурм Одом нә Хьово,\nӘ рәхь ХУДО дәбγрγт.\nӘ гәд савзәй мәхьәлә.\nГуногhорә кәйф дорә,\nМәҹлγс вокунд – йәхәрә.\nӘз хьγрмәти ән лойиг,\nӘз ҝγл дәстә бофдәбу.\nӘ дγл hәммәй хәләйиг,\nСурхәлγйә ҝоф дәбу.\nЙә шәвлугә зγhунhош,\nДәhьәм дγрγт - әтәклγ.\nҺьәсәлγ бу – пәтәклγ.\nӘ хьофт гәти вәбγрγт.\nӘ моч-мочи дәбγрγт.\nШәв тә сәбәхь – вәҹәстә.\nГул-гәнәт до шорирәш,\nМугом, мәhьни, шикәстә.\n«Фәргγ нисди духдәр бири, кук бири\nАсдарайγ бәхтлγ ҝәрдо hәмишә.\nОморәйγ әри hәр кор сук бири,\nВойҝәhойу тәхтлγ ҝәрдо hәмишә.\nДәдәй бирә йә шәрәфи әз ХУДО,\nПәшмуйәти вир-сур ҝәрдо hәмишә.\nӘз гуг сәрγ кәм нә ҝәрдо дәс ХУДО,\nНәсилhойу пир-сир ҝәрдо hәмишә.\nГәйгулурә моҹолhойу кәм бирә,\nГозонҹhойуш обур ҝәрдо hәмишә.\nСәррафлγрә мозолhойу дәм дирә,\nЧорәhойуш сабур ҝәрдо hәмишә.\nДәдәйхоhи әз гәдими дәб бири,\nЙәрәвурдиш бәhәм ҝәрдо hәмишә.\nМәрдмазари әз бидини hьәйб дири,\nРәхьмәдγлиш дәhьәм ҝәрдо hәмишә.\nИмидhойу хомуш дирә сәрә-сәр,\nХубиhойуш мәсәл ҝәрдо hәмишә.\nЗиhимhойу очмиш бирә тәвәссәр,\nКәлмәhойуш hьәсәл ҝәрдо hәмишә.\nТә вомухдә дирәниҝә гәләтә,\nБоботhойуш иҝид ҝәрдо hәмишә.\nСәхьиб писәр бирә ҹиҝә - кәләтә,\nШоботhойуш миhьид ҝәрдо hәмишә.\nХәлолуши дирә-дирә шәр тәмәхь,\nДγшмәйәтиш гәрглγ ҝәрдо hәмишә.\nНур офторә ҹирә-чирә hәр сәбәхь,\nҜовләйәтиш бәрглγ ҝәрдо hәмишә..»\nҺәммә мәстлγ – биз-битәв,\nТост ҝуфдурут әз тәмәхь:\n« Дураз кәшγ бил и шәв,\nОчмиш нәбу бил сәбәхь.»\nӘ сәр сифрой пура чи,\nБушә ҹиҝәш ниофди.\nӘ зир дәрhой тураҹи,\nБγскәш ҝушдлγ миофди.\nӘри шоhир, бәстәкәр\nЧәннәтлγ бу мәнзәрәш.\nНивадарафт әз hьәрәш.\nОйдунлуги нә бирә,\nҺьәзизмәндиш – мәнҝлγни.\nНикиhорә нә дирә,\nЗиндәҝуниш – ләнҝлγни.\nТиролγйә тубо бу.\nӘ зир гәнәт ХУДО бу!\nҺәчи - йәлов варафда,\nАташ ворихд әз кγмγр.\nӘдәмбу чәрх дарафда,\nӘн хубә рузhой hьγмγр.\n3. Сийә хәбәр\nӘ бисд дγйγм ийун, чγлйәкγмγн сал,\nСәбәхьмундә әхири руз ән васал;\nӘ hәр ҹиҝә сәсә дәшәнд - Левитан:\n«Фашистhо hγҹум сохд ә хори ватан.»\nБәгдәтә хорлу бу мәhьниhой дәhьво,\nӘ гәриш ән ризhо ҝофhой ән шәhьво.\n«Тә әхир ән нәфәс, тә әхир ән ҹун,\nИмбәрим ҹәнҝhорә, нитәрсим әз хун!\nДγшмәhо чарусдҝәш әҝәр ә гудуз,\nВәхт мийов, мийилим уhорә сәргуз!»\nПәнҹ салиш нә ҝирошд әз шори дәдәй,\nЗимиләрз диромо ә хори дәдәй.\nӘэ сәрхьәд пой дәшәнд мәрдγм бихәбәр,\nЛәрбәй дγл ҹыҹ вошәнд ә тәhәр гәбәр.\nӘ сифро хγшҝ бисдо хурдә лγгәй нун,\nГәмлγйә фикирhо гәсди сохд ә ҹун.\nНә тануст ә ҹәhош бәрγҝә сәрә,\nҺингинәй чәшмиши гуй зә ә hьәрә.\nДәниши ә кучә әз руй пәнҹәрә,\nӘ гәриш дәрдисәр вини hәммәрә.\nҺәрс чумә тиhи сохд ә тәhәр воруш,\nӘхьволу хγрд бисдо чγн мәндәйә гуш.\nЗуhуну ҝγрдәбу ә сәйәг ән лол,\nӘ гәриш ән дγлγ офдо сийә хол.\nЗәвәро нәсданбу вошәндә сәрә,\nДурәлов ҹунә зә чәнд ҹиро хәрә.\nХьәллγйә нисд бисдо шориhой дәдәй,\nЗимиләрз ҝузәт сохд хориhой дәдәй.\nНә тануст чγларзә имбәрγҝә боҹ,\nМунд әри хәндәhой ән ловhо мγхьтоҹ.\nӘрәглγ вәдрәмо әз дәс-пойу ҝуҹ,\nМәтләбhой арзуйу вадарафд ә пуч.\nҺәшданки ховлγйә дәрд-гәм хγшдәрә,\nБәхш сохдә, дорәбу әри мγшд зәрә.\nДор тутиш дәдәйә фәрзундә, ҝуҝә,\nПойунд вәҹәсдәрә hәр вәлҝ, hәр лγҝә.\nЧор тараф сәссγз бу әз фикир-хәйол,\nШәггәрәш зу пойунд никәрәй Гудйол.\nСийәйә чалмалγ нγшдәбу Шоh дог,\nЛихьәйә ранҝ вәҝγрд товә ов булог.\nӘ болә офдорут ҹәhьмәт ән Гγбә,\nТирәлγ вγнγрγт йә чγклә чγпә.\nБулоглγ нәм бисдо пилигhой ән чум,\nНәшумо хьәл бисдо ә фурмәй ән мум.\nСад ҹиро хәйолә овурдγт ә сәр,\nБодлγйә гәрглγ мунд бирор нә хәhәр.\nЗуhунлу ә пәс рафд чәнд ҹиро шори,\nӘз әрәг пишони ов хурд тән хори.\nХундут ә сәр дәдәй, нән вәтән шәhьво,\nХьәтонhой hьәрγсhо рафдγт ә дәhьво.\nНимәлит мундәи миродhой ән дγл,\nВорәйә сириг до - вошәндә әнҝγл.\nИ ҹиро гәм дарафд ә рури hәр кәс,\nИ ҹиро ләрзлγ бу ә ҝушhо hәр сәс.\nӘз шәhәр ән Гγбә, кифләтhой хунә,\nӘ ХУДО вәйишдγт чәнд hозор ҹунә.\nӘзу руз ҹиҝә ҝγрд тәлхьә фикирhо,\nТиролу минәт мунд оhилhо-пирhо.\nБәбәhо, дәдәйhо, hьәрγсhо сәртик\nКор бәрдγт ә колхоз, ә завод-фабрик.\n4. Шγвәрлγйә дәhьво\nДигләй hьәрсә ә сәр синә рухундә,\nДәдәй ә рәхь докунд бирор хγшдәрә.\nБәгдә ә гәд аташ дγлә сухундә,\nҜузәт сохд, хьоләтсγз, нубот шγвәрә.\nЙә мәхьәл повесткә ә дәс вәҝγрдә,\nБәбәйтγ, әй хьовур, зу әз кор омо.\nБәгдәтә зур-зури шγшнәфәс ҝγрдә,\nӘ тγ хисирәйhо хунә диромо.\nМуҝу: «Хосдәй ҹунмә - hьәзизә бала,\nЙәбойҝәш тγ әмә руйтγрә бурбун!\nТаза пой донорәй тγ ә пәнҹ сала,\nНитәрсγм ҹунмәрә дорумҝәш гурбун.\nТоки, тγ дур мунош әз hәр бәдә руз,\nТоки, тγ шор винош ҹәhьмәт хγшдәрә.\nТоки, тγ нә ҝәшдош бәбәсγз сәргуз,\nТоки, тγ зу шинош пәшмуй дγшмәрә.\nӘ гисмәт хундәи бәнд бирә-бирә,\nНорә рәхь ХУДОрә сәдиг буравош.\nСәбәхьи рузhорә пишотә дирә,\nЧәнд сурhо вәкундә ә тоҹ варавош.\nСог hьγмγр, ҹон бала, сәхҝи ә йор тγ,\nХьγрмәт ән дәдәйә гәйгусγз нә тан.\nОбурә әз hьәсγл ҹиро мәдор тγ,\nХәҹәләт кәшγҝу гизмишә садан.\nЙод тγрә әримә нә вино амбар,\nӘз сәртγ йә муйиш бил нәбошу кәм.\nГәнәтhой ән сγрхи зәрә бәгдә пар,\nӘ йарай ән дәдәй тγ вәнош мәлхьәм.»\nПарустә ранҝ руйә тәрсәлγ дирә,\nДәдәйтγ гәл дәшәнд ә ҝәрдән шγвәр.\nҺьоҹизә чумhойγ тә hьәрси бирә,\nЛовhош ә нәкуми вошәндγт гәбәр.\nМуҝу ки: «Зуhунмә лоли имбуруз,\nМә тγрә хуб әдәм ә сәр офдорә.\nНимунум ә йонтγ hич мәхьәл сәргуз,\nӘ ҹиҝә мийорум hозор ҹγр корә.\nОммон, дγләпәсә мәмун әз хунә,\nКор сохдә, ховсγзиш митанγм мундә.\nДәhьәмә мәлхьәмлγ нидорум ҹунә,\nҺич мәхьәл нитанγм чγни вомундә.\nБовор сох, тәкәй ки, ниимпойу дγл,\nЧумhоймә hәмишә ә рәхьтγ имбу.\nУҝәйә фикирhо мәйор ә әгγл,\nХьәвәсмә тә әхир – тәмәхьтγ имбу!»\nӘй хьовур, кγнд омо кәләбәбәйтγш,\nӘдәнбу әрәгhой hьорә рухундә.\nМуҝу ки: «Ҝурунди хьол ән Гγбәйтγш,\nДәрд Вәтән γлγҝә әдәй сухундә.\nМә сийә рузhорә амбар винирәм,\nДийә нә воҝошдо уhо пәсәво.\nДузи, Короглурә ә чум нә дирәм,\nӘнҹәг урә хуно бура пишово!\nӘ чγлhо, сәхьроhо бәрдә-бәрдә боҹ,\nИҝид бош, ә дγшмә кәмәр нә бурбун.\nСәдиг мун ә сәвҝәнд, сәдиг мун ә нәвс,\nТә әхир ән нәфәс, тә әхир ән ҹун.»\nОмо кура бисдо гоhум-гәрдәшиш,\nГуншиhош шинирә бисдорут нәзник.\nРанҝ hәммә парустә, ранҝ hәммә дәҝиш\nҜуфдурут әйәки: «Рафда рәхьтγ ник.»\nБогруй коми дәдәй ниимбу пара,\nФирсоҝә әвлодә ә пишой мγрдә?\nМуҝу ки: «Воҝошдә зу бийо, бала,\nӘри митой мәрә ә сәр дγш ҝγрдә.\nЗуhунтγ нә ҝуйо, - чγ сохум, омон!\nПар зәрә ҝировош әз гәриш аташ.\nӘз сәртγ дур ҝәрдо бирәхьмә hомон,\nӘ тәhәр ов булог hә мунош палаш.\nГултγрә ҝуҹ дори хурдә шир дәдәй,\nРәхьбурбуй дәстә бош - әри hәр йәтән.\nВорә сох дғшмәрә, мун вәҝир дәдәй,\nЗу бура ҝовлә бу хориhой Вәтән!»\nҺә йәбо сокити пой доно, омо.\nҺәшданки ә хунә йәкиш нә дәбу.\nҺич дийә зуhунhо ә ҝоф нәомо,\nНәмлγйә чумhошу ә хьоләт нә бу.\nБәбәйтγ сад сали иҝидә хуно,\nӘ кәлә сәсәвоз ҹγрhьәтлγ муҝу:\n«Әдәм ә сәр ишму сохдәнγм муно,\nДγл hәммә тәвәссәр бил сокит буҝу.\nХәбәрсγз омоҝәш хунхурә фашист,\nИмурә hьоҹизлγ тәрсундә нийов.\nУhорә мисохим әз хориму нист,\nБәгдә сурогhойму әз Берлин мийов!\nҮзγлмиш имбошут әз зәхьми битоб,\nДәсhошу буховлу, ләhьәhошу ҝγм.\nҮлγҝhой осдугу бирәнки кобоб,\nМозолмәнд нивγнγ сәхьибә мәрдγм.\nБәгдә буй мошәнγт hәр кук, hәр духдәр\nҺич әз йор нишәнγт бәбәй хγшдәрәш.\nВәҝирлγ мидорут чγн сәрпуш ән сәр,\nШγвәрсγз мунуhо дәдәй хγшдәрәш.\nҺәчи ҹиро бисдо бәбәйтγ у руз,\nҺγнәрлγ гәнәт зә ә пәсәй гудуз.\nДәдәйтγш чумhорә докошд ә дугоз,\nТә кор сох ән почта овурдә когоз.\n5. Дәhьволγйә когозhо\n«Рузhошму хәйирлγ бил бошу hәр вәхт,\nИшмунит әримә hәм мозол, hәм бәхт!\nМәрә дγ мәтләби, ҝуйум әришму;\nЙәки дәрд Вәтәни, йәки дәрд ишму.\nЙә дәрд ә дәсмә дә, йә дәрд ә дәстγ,\nТγ унҹо иҝид бош, мә ә инҹиҝә.\nБил були бийору зәхьмәт ән дәстγ,\nШинирә шор бошум мә ә hәр ҹиҝә.\nЧумтγрә мәвәҝи әз сәр hьәилтγ,\nУ имбу әритγ йә вәхт рәхьбурбу.\nЙә руз сийә хәбәр шинириҝә тγ,\nСог hьγмγр ә рәхь кук ҹунә ди гурбу.\nДәрд дәдәй нимәҹун сохди сәлт мәрә,\nЙогин ки, ҝурунди хьол ән бәбәймәш.\nӘз базу мәвәҝи ҹузләй гәлпәрә,\nЧәнгәдә имкон hисд, әвуhо сәр кәш.\nБирәхьмә, дγлсγзә бәдә дγшмәрә,\nЛов-тумлу тә сохдә ә сәйәг хошхош;\nҺәми ә кор колхоз бурбун хγшдәрә,\nҺәмиҝә ә хәhәл сγрхә хәләф бош.\nӘз дур әдәм ҝγрдә hәммәшмурә гәл,\nӘзмә әри hәммә салам-дуво ҝу.\nМәрә нәс тәрсундә вәхтсγзә hьәҹәл,\nТоки, хори Вәтән ҝовлә бошуҝу.»\nИшмунит әримә hәм мозол, hәм бәхт.\nХәйли мәh ҝирошдҝәш әз оморәймә,\nҺәләлуг дγрγсти дәсhо-пойhоймә.\nИнҹо иҝидhорә ә дγнйоh той нисд,\nӘ инҹо вир сохдәйм чәнд hозор ҹунә.\nӘз бим гәдәрсγзә бомбоhой фашист,\nӘ вой бун домунди боруй hәр хунә.\nӘ инҹо кәндhорә сохдәт хок хори,\nӘ гәриш аташ сухд зәнhо- hьәйилhо.\nӘ инҹо мәрдhорә сад hьәзоб дори,\nӘз дорhо горинә кәширәт уhо.\nХоhинhо, шәhәрhо ә дәс вәҝγрди,\nТәлатγм бирәҝор лап гәдәрсγзи.\nДурәhо чγн думон hьәсму дәҝγрди,\nӘ зуhун овурдә сәхд тәhәрсγзи.\nҜулләhо рихдәни ворушә хуно,\nРуз-бәруз ә мγрдә әдәйм рафдәним.\nӘ hьәләм ән вәтән сохдәним муно,\nӘ пәсәй ҝулләhо нәс дарафдәним.\nӘ ники мичару бәдә гәмhошму,\nЛоворә-тәшворә ХУДОлγ хунит!\nТәшнәйә хьәсрәтγм әри hәммәшму,\nҺьәсәлә hьәзизhо саламат мунит.»\n«Рузhошму хәйирлγ бил бошу hәр вәхт.\nӘ гәриш ән дәhьво әз су парустәм,\nӘз хьәсрәт руй ишму ә чγп чарустәм.\nӘз аташ ҝәрмтәйи тубойиhойму,\nГәлхәндә иҝиди Гγбәйиhойму.\nИмидhо фирәhи, гисосhо тәнҝи,\nҺәр виҹәй ән хори йә мәйдуй ҹәнҝи.\nШинохдә нәс бирә ҹовонә-пирәш,\nГәзәблγ мундәним hәр бой хун дирәш.\nҺәләлуг рузҝориш әдәй ҝирисдә,\nӘ чумhой гәстчиhош тор дә, гилиз дә.\nЗәнhоймуш мәрдйәти әдәй бурбундә,\nХьγвсәләй мәрдγмhош ә әхир ҹун дә.\nЙә сурог нәмунди әз сабур хәндә,\nӘ сәр хок дәҝәшдәйм әз обур мәндә.\nҜәрмирә вир мәсох әз гәриш дγлиш,\nБул бәhәр воровун әз вәрдиш чγлиш.\nҺьәсγли хьололмәш әз бәбәймәни,\nСγрхийә хәйолмәш әз Гγбәймәни!\n«Рγзhошму хәйирлγ бил бошу hәр вәхт,\nИшмунит әримә миҹәһой ән бәхт.\nӘз әхьвол Вәтәни дәрди-сәримә,\nӘ дγшмә дог мәнγ аташ нәримә.\nБулогhой чγлhошγш лихьәлγ имбу,\nМγрдәhой гәргирәш мәхьәлγ имбу.\nМоҝошдут пәсәво сог мундәҝорhо,\nҸовобдоh имбошут әри hәр корhо.\nЙә пойлγ, йә дәслγ амбари инҹо,\nЛәшhо ә сәрйәки hомбори инҹо.\nТәфәhьәт мәтанит дурум әз ишму,\nХьәрәкәт сохуҝу дγ пой-дәс ишму.\nӘ сәрhой иҝидhо hә шәhьволγнит,\nҺәммәшму ә Гγбә hә дәһьволγнит.\nБоҹ бәрдә ҝәрәки ә залумәвоз,\nТәрсирә нитаним ә зулумәвоз.\nМугойәт хәләф бош ә гәриш имкон,\nҺә йә бо оморә ә дγнйоh инсон.\nФашистhо туз имбу әз зәхьми ХУДОш,\nБәхтәвәр мизиhит әз рәхьми ХУДОш!»\nӘ hγҹум ҝирошдәйм ә хори дγшмә,\nБогрушу йара зә - әз кγшмә-кγшмә.\nЧәнд ҹиро γлкәhо ҝовлә мунд әз шәр,\nӘ хок Ҝерманийа дәрим тәвәссәр.\nИмоhой раҝhошу әдәй хун дорә,\nИмоhой пакhошу әдәй ҹун норә.\nБәдийә гәйгуhо ә пәсә мунди,\nИмоhой синәрә танкhо рурунди.\nҺәммәшγ гәләтлγ, hәммәшγ дәрдлγ,\nИмоhой γлγми әришγ гәрдлγ.\nУhорә ихьтибор нә мунди дийә,\nҺәсмуй Ҝерманийа дәҝγрди сийә!\nӘз офто нур дәҝγрд товә рузhойму,\nӘз ХУДО рγхь вәҝγрд ловәй дузhойму.\nЙә кәмләй тәhьәди мәсохит әнҹәг,\nӘ бугоз Ҝитлериш мизәним нәҹәг.\nРуймәрәш мивинит ә зутәрәвоз,\nШор мунит, шор зиhит ә ХУДОрәвоз!»\n6. Ҝирйәй дәдәйhо\nЧәшмиш бирә hорой дәшәнд,\nДәдәй йә руз сәбәхь-сәбәхь.\nСогә пойу йә лγнҝ нә шәнд,\nЧум хγшдәрә вәҝγрд әз рәхь.\nБәди овурд сийә когоз,\nСилләлγ мунд руй гутинә.\nХγшҝи вошәнд дорун бугоз,\nМуй сәр ворихд әз кγк бинә.\nДәдәй әз тγ вәҝγрд годо;\nБирйонийә хьолә дошдә.\nЙә дәрдиҝәш чунә водо,\nСал бирору нә ҝирошдә.\nӘ хәйолу нәбийовhо,\nГәрәнтуйә зомон бисдо.\nӘ фурм чәрхhой йәсийовhо,\nРγхьәйγрә hомон висдо.\nҜурунди до хәбәр шγвәр,\nРихҹиҹирә нәҝγрд дәдәй.\nӘ шоh раҝγ вохурд тәвәр,\nХьол мγрγрә вәҝγрд дәдәй.\nГуморлγйә пγшҝ hинәрә,\nЛәхтәй хунлу парунд дәдәй.\nРурундәйә хγшҝ синәрә,\nӘ сәр ләhьә чарунд дәдәй.\nНәзник омо сойәй болә,\nЗәhьифи до ҝуҹ әгγлγ.\nҸарлγ пар зә ҹурай нолә,\nТγнди вәҝγрд аташ дγлγ.\nСәбәхь дәдәй тәлхьлγ бирә,\nСийә вокурд бош-палтара,\nРанҝ хьолγрә торлу дирә,\nҮшγг фирсо мәнҝ, асдара.\nИмид дәдәй руйә тγ мунд;\nНисд бирәнки тоҹ кифләтγ.\nПәнҹәй дәсγ ә дγл вәмунд,\nГγҹ диромо пуст сифәтγ.\nХост әритγ ҝәнәш лово.\nИ сәhнәрә дирә-дирә,\nДәҝиш бисдо әвир hово.\nВой дәдәйә шинирәнки,\nГулум-гунши кура бисдо.\nӘ сәс дәдәй hәммә сәс до.\nӘ сәр сурәт чәрх дарафда,\nБәгдә ә сәр синә вәно.\nТәйтә чγлә вадарафда,\nҜирйәй дәдәй hьәрә нәдо.\n«Нγвγсди ки, соглом мийой ҝуфдирә,\nҸунә хьәл сохд сийә хәбәр, ҹон шγвәр!\nӘзҹә танум дийә нийой ҝуфдирә,\nДорун дγлмә вошәнд гәбәр, ҹон шγвәр!\nХунә-ҹиҝә сәлт чарусди ә бәрбод,\nУ hич дийә нитав бирә тов-обод.\nЧумәрәхьи әркәвонә йә әвлод,\nӘ шоh раҝмә зәри тәвәр, ҹон шγвәр!\nҺәчи дан ки, гәнәтсγзи гуш ҝуҝә,\nМитой тγрә нитам дирә мә буҝә,\nЙәтим hишди чорәсγзә йә кукә,\nЙә у мунди дγләвәбәр, ҹон шγвәр!\nЛәшҝәр бирәхьм сохди әз чум кур, тγрә,\nКоми залум hишди әз мә дур тγрә?\nӘ ки дори – пишой мγрдә сурр тγрә?\nКәширими амбар сәhьәр, ҹон шγвәр!\nСәрбәрәхьи балайтγрә мидорум,\nХәндәйтγрә ә пишой чум мийорум,\nӘ гәд дγлмә γзҝә мγhбәт нидорум,\nҺьәсәлhоймәш бири зәхьәр, ҹон шγвәр!\nИҝид бирә, hьәләм ә дәс вәҝγрдәй,\nХок Вәтәнә ә сәр дγшмә дәҝγрдәй.\nТә соглγнγм, тγ әримә нә мγрдәй,\nКәй мокунум ә руйтγ дәр, ҹон шγвәр?»\nӘз ҝиснәhой шәр мγрдәйи,\nКошдә дорhош борлγ бисдо.\nДәрьвой hьилом сәр ҝγрдәйи,\nЙәтимхонәш корлγ бисдо.\nҜурундлγйә шәләй дәрдhош,\nВорушлу рихд ә сәр нә тән.\nТәк-тγк мундә кәлә мәрдhош,\nНочоги вихд әз шәр вәтән.\nБәдмозолә бәхтә чирә,\nЧум вокундҝәш чәплγйә хьир;\nДγрγсдирә әри дирә,\nВәдиш нәбу сәр нә әхир.\nӘз бәсдәhой бәдрәйәти,\nӘ гәд чумиш йара дәбу.\nӘзи ҹиро гәтрәйәти\nӘри мундәш чорә нәбу.\nДумон ә сәр Шоhдог нγшдә,\nРузҝор hово дәҝγрдәбу.\nАташ ҹунә әри кγшдә,\nВоруш hьәрә нә ҝγрдәбу…\nТәйтә әхир ҝоф хγшдәрә\nНә варасда, hәлә дәдәй;\nҜирйәлγйә шивән зәрә,\nГәсоб бисдо кәләдәдәй:\n«Хок гәриби кук нәрирә фубәрди,\nҜирйә сохит, годошмурә вәҝиром!\nГγбәй мәрә дәрдәҹәри зу бәрди,\nРγхьγ рафди әки Одом нә Хьово,\nАсдарайγ γшγг нә до ә hово,\nЛойиг мунди ә шәhьвоhо дороhо,\nНә диромо ә гәнәтмә бәhәрмә,\nГәрәнтуйи пой донори ә дәр мә,\nЗиндә-зиндә хок вокунит ә сәрмә,\nӘ зир аташ ҝировунди сә сала,\nХунлу дири рихдә воруш васала,\nЧумhой тγрә ки бәсд унҹо, ҹон бала,\nӘз тәшнәйи гәбәр зәрә ловhорә,\nНибу хурдә лихьә бирә овhорә,\nЗәхьәрлγйә огу дирәм ховhорә,\nҺγҹум сохди ә сәр иму hәр йәтән,\nЛәшәhошу сула бири дән-бәдән,\nӘри әни hьәзизмәндә кук Вәтән,\nҜирйә сохит, годошмурә вәҝиром!»\nКорә зәхьмлγ дирә ҹиҝә,\nХУДОй hьилом, и чγ дәрди?\nДγлтγ рәхьмлγ бирә ҹиҝә,\nГәлпәлγни синәй хори,\nӘнҝәллγни бинәй хори,\nМγрдәhойи чинәй хори,\nРихҹиҹлγhо ә чγк мунди,\nТониш-билиш тәк-тγк мунди,\nМәхлуг битәв әз кγк мунди,\nҺγмγрвози – hәдәрлγни,\nМγри-муни – бәтәрлγни,\nХγшдән дγшмә кәдәрлγни,\nКими пойсγз ә рәхь дәри,\nКими ухә ә рγхь зәри,\nРусмуй имид ә ҹγх вәри,\nБирорсγзи - бγҝγр хәhәр,\nСурогсγзи - шγкγр хәбәр,\nСәхьибсγзи- тγтγр шәhәр,\nХьγкγм дири - гәстийәти,\nЗәхьәр чири - мәстийәти,\nРушум бири - хәстийәти,\nХьγҹәтлγни бәхьсhой дγнйоh,\nТиросγзи нәхьсhой дγнйоh,\nШоботсγзи нәвсhой дγнйоh,\nӘз хок зәрди - сипийәти,\nМиҹәй гәрди - митийәти,\nРγхьә бәрди - гитийәти,\nҸун чарусди ә чγп ләмбә,\nХокhо сухди ә фурм пәмбә,\nДγшмә мунди ә хьол хьәмбә,\nХьитийоти ә бәм зәри,\nИнсонйәти ә гәм дәри,\nҜовләйәти ә дәм вәри,\nҺәр суалаш ҹовоб hисди,\nҜирйәhорәш гәдәр нисди,\nӘ гәд аташ ки зиhисди,\n«Хәрәбәйи бул бирәйи руз-бәруз,\nӘ хорәвоз ҝирйә сохит, дәдәйhо!\nҜулләй мәрдγм туш дирәйи дуз-бәдуз,\nХьомоллγhо ә руй ән ов вомунди,\nХьололлγhо ә динҹи хов домунди,\nХәйоллγhо ҝофә әз лов шовунди,\nӘри дәhьво гәнәтсγзә гушлуним,\nӘри лово гәнимсγзә нушлуним.\nӘри шәhьво минәтсγзә хушлуним,\nЧәтиниhо ә гуг кәллә варафди,\nБәдиниhо ХУДОйә рәхь нә рафди,\nМәтиниhо ә хок хори дарафди,\nЗиhисдәйи бимә хуни имбуруз,\nВоҝошдиhо нимәҹуни имбуруз,\nИмид нисди, мумунуми имбуруз,\nҜиснәhорә - зу варасди гургуту,\nИҝидhорә пойсуз hишдәт әз буду.\nОвроhомә hорой зәнит, гурбу дγ,\nӘ хорәвоз ҝирйә сохит, дәдэйhо!»\n« Салдатhойму зу вәҝәрдо әз дәhьво,\nӘз ҝирйәйму ә рәхьм бийо, ҹон ХУДО!\nРәхьм нә сабур амабар ҝәрдо чγн шәhьво,\nӘ зулмәтhой ән фашистhо домундәйм,\nӘз хәбәрhо ә сәр дәрзә вомундәйм,\nӘз hьәрсийо дәрйоh чумә шовундәйм.\nӘз дуриhо сийә хәбәр вәҝγрдәйм,\nХәйол кγлә ә сәр иму hә ҝγрдәйм.\nӘ йос нγшдә, сифрой бәди дәҝγрдәйм,\nӘз ҝирйәму ә рәхьм бийо, ҹон ХУДО!\nЧәнд hьәрγсhо шγвәрhорә вир сохди,\nДγшмәйәти hьоҹизhорә шир сохди,\nЧумәрәхьи дәдәйhорә пир сохди,\nЗуhун Ҝитлер – бурра бошҝу әз бинә,\nЛап зутәтә хун вәрәхшо әз синә.\nТов чумhойу сийә муно әз хинә,\nҺозор салhо, хуби винойм әз нәвстγ,\nҜовләйәти бәрглγ ҝәрдо әз сәстγ,\nХәлгhой дγнйоh – бирор бошҝу әз дәстγ,\n«Ә мәхьтәлhо домундәнкищ,\nЙәрәвурдә ҝирйә бошҝу!\nӘ хьәрмәхьhо вомундәнкиш,\nГодоhорә нә ҝγрдәнкиш,\nРихдәhорә нә чирәнкиш,\nӘ бәзмуhо нә бирәнкиш,\nӘ русмуhо дәбирәнкш,\nӘ hьәсмуhо вәбирәнкиш,\nӘ γҝәйhо нә hишдәнкиш,\nӘ тоорих вәhишдәнкиш,\nӘ γлγҝhо дәhишдәнкиш,\nХосдәйирә hә дошдәнкиш,\nӘ хәйолhо воҝошдәнкиш,\nҺозор салhо ҝирошдәнкиш,\nЙәрәвурдә ҝирйә бошҝу!»\nҜирйәлγйә мити әҹи?\nГәдәр нәбу ә гәд Гγбә.\nТәкрор сохдә мунәhорә,\nКәдәр дәбу ә бәд Гγбә.\nСинәй хори нә hишд ҝумон,\nБивәхт зәрди вошәнд ҝγлhо.\nХьол човгунә вәҝγрд думон,\nШивән тәрси дәшәнд чγлhо.\nҜуҹлу бисдо бирәнгинә,\nӘдәшлγ мунд ә зимиләрз,\nТә ҹγмγстә әз кγк – бинә,\nДорhош домунд ә бим ән ләрз.\nӘзи корhо визор бирә,\nОв Гудйолиш нәдо hьәрә.\nӘ хьγршәвоз ов хγшдәрә,\nЗә ә сәнгhой ән никәрә.\nОфтоирәш нә мунд хьәвәс,\nОх кәширә, пәсәво рафд.\nТә вәпчирә тәнҝә нәфәс,\nЗу ә hьәрәй догhо дарафд.\nХокпәсәр нγшд - дохьор «Бәhьәз»,\nХьоләт нәбу әз гәсди ҹун.\nПалустәнки hьγмγр йә ҝәз,\nШәвә хуно сийә бу хун…\nСаламата нә ҝγрдәнки,\nӘ бим соги мундә ночог,\nҸузлай базу вәҝγрдәнки,\nВойҝәлγрә чγ гоноҹог?\nЗәхьәрлγйә хов нә дирә,\nШγбhәш нибу әз шәки соф.\nХьγлчγг дγшмә лов тә бирә,\nӘз ҝовләйиш ниимбу ҝоф.\nИмкон нәвси имбисдоҝә,\nДγлә нитав тәрс дәҝγрдә;\nӘҝәр инсоф нибисдоҝә,\nСγрхәш митав парс вәҝγрдә.\nӘ бим динҹә рәхьәтиhо,\nПуч бисдоҝә сабур вәҹи;\nӘ руй шәкә гәhәтиhо,\nГәлифорә обур әҹи?\nНәхәндуҝу ә бәд дγнйоh.\nБатмишлγни ә гәд дәрйоh.\nМалад бири тузhой хори,\nӘ йос домунд чγл – бийобон.\nГисос бири мγздhой шори;\nКγч сохдәнки рγхьәй богбон.\n7. Ҹофоhой дәдәй\nӘ hәр ҹиҝә зу гәнәт зә шорә хәбәр,\nВарасд дәhьво, ҝовлә бисто хори Вәтән.\nӘ hәр ҹиҝә очмиш бисто килит hәр дәр,\nӘз руз – тә руз зийод бисдо шори вәтән.\nТә бисд миллйон гурбу дорут ҹун хγшдәрә,\nВоҝошд омо - әз гәд аташ мундәкорhо.\nТә бисд миллйон гурбу дорут хун хγшдәрә,\nВоҝошд омо - кγк дγшмәрә рундәҝорhо.\nӘйи чор сал әри hәммә мунд йәдиҝор.\nЧум йәкирә кур сохдәбу аташ бомба.\nЙәки дәсә сур дорәбу, йәкиҝә пой;\nҜуш йәкирә кар hишдәбу саташ бомба.\nӘ чәнд ҹиро хьәсрәтәвоз кура бирә,\nҸәhьмәт Гγбә гәл дәшәндγт ә сәрγшγ.\nБәhьизиhо кәм мундәбу сәлт хγшдәрә,\nГәнәт зәрә, тәhьди даров әз дәрγшγ.\nТә чәнд миллйон кифләт хунә бәбәсγз мунд,\nТә чәнд миллйон субойә кук ҹунә дори.\nЧум чәнд hьәрγс имоhойиш ә рәхь домунд.\nӘ чәндиҝә йәдиҝор мунд әнҝγшдәри.\nМәhhо омо – кура бирә, чарусд ә сал,\nӘз дәдәйиш кәм нә бисдо ноләй ән вой.\nСәр гуз ҝγрдә hәм ә пойиз, hәм ә васал,\nГәдәрсγзә ҹофо кәши әз умоhой.\nЙә чәндиhо hьәрсhой чумә рихдγт дуг-дуг,\nСәр кимиhо ә чәрх дарафд тәhәр хори.\nӘйә хунә ҝирйә офдо hәмишәлуг,\nӘйә хунә зийод бисдо хәндәй шори.\nШори мисохд бул бирәнки бәhәр hәр дор,\nХьәрмәхьhойу hорой мизә әри нγшдә.\nСәхд вомундҝәш пәс нә пойисд у әз hич кор,\nРәхьәтирә хьәрим танусд әри хγшдә.\nХундәрәвоз ҝирошдәнбу рузтγ битәв,\nТγрә нә hишд ә йә кориш дәсә зәрә.\nӘтγрәвоз нубо мисохд тә нимәшәв,\nРγхьә мәбәрд винирәнки пәнҹиhорә.\nНорә имид ән колхозә зәвәр вошәнд.\nӘз зәhьмәтhо - дәдәй бисдо әнҝγшдбурбу.\nӘ кор хγшдә лап әз дγли бисдокәш бәнд,\nЧум хγшдәрә hич әз сәртγш нә вәҝγрд – у.\nӘ иҹлосhо нум дәдәйә хошлу ҝγрдә,\nГәдәрсγзә тәhьәриф до колхозчиhо.\nБәгдә hәммә зури-зури дәс вәҝγрдә,\nДәдәйтγрә кәләй дәстә виҹи уhо.\nЗиндәҝуни инсонhорә ә чум дирә,\nӘ пишойтγ γшγгмәндә рәхьhорә но.\nӘз китобhо нә hишд тγрә ҹиро бирә,\nРузтγ ҝирошд - бәбәлγйә кукә хуно.\nӘри дәдәй хуб бисдори - дγләвәбәр,\nӘ сәр дәрдhо мозолhорәш дәҝγрди тγ.\nҺич хγштәнтγш нәтанусди ҝγрдә хәбәр,\nСалhо ҝирошд атестаташ вәҝγрди тγ.\nӘйи дәh сал чәндбо hьәрс рихд зәнhой Гγбә,\nДәдәй гәм хурд, ҝурунд бисто амбар хьолуш.\nӘз тγ дур мунд кәләдәдәй, кәләбәбә\nӘз тγ дур мунд дәдәйхолуш, бәбәхолуш.\nҸофокәшә дәдәй тγрә войисд дирә;\nУ ширинә арзуhой тγ хорлу хунут.\nНә шәв, нә руз hич нәсданбу сокит бирә,\nФикир дәдәй – фикиртγ бу сәр йә мунут.\nӘгγл сәрә әз чумhойтγ шовундәнки,\nРачә, хушә зиндәҝуни ә нәвс добу.\nӘҹиҝәйтγш ә дγләсти домундәнки,\nӘ тγрәвоз ә рәхь офдо руйә Боку.\nӘз hьәили хирург бирә войист тγрә,\nДγрγст бисто арзу сохтә мәтләб дγлтγ.\nЛов-тум сохди әз руй дәдәй думон, хγрә.\nГул-гәнәт до дәдәйтγрә ҝγҹ әгγлтγ.\nЗу пар зәрә, ә Марс варафд хьәвәс дәдәй,\nУ кор нәбу, ә гәд колхоз нәбәрγ боҹ.\nҺич дур нәмунд әз нәфәстγ – нәфәс дәдәй,\nӘри hичиш нәйишд тγрә муни мγхьтоҹ.\nӘхири сал хундәйи тγ, ә руз йәбо\nСәхьиб хунә ә пишойтγ чәнд духдәр но.\nҜоф дәшәндә, ҝуфдирики у вәхт чәндбо,\n«Мәгсәдмәни – хушбәхт бошум бәҝә хуно!\nКәлә зәнлә дәрму бисдо әри хьолhо,\nБинәлγйә духдәрhо бу войисдәйтγ.\nҺәвәлдәнhо дәмундиҝәш ә хәйолhо,\nӘз сал – тә сал дәҝиши офд хосийәттγ.\nДиплом бәгдә ҝурунд ҝγрди лап хγшдәрә,\nӘдәмбири шип-ширинә ховhо дирә.\nСәхьиб хунә лойиг нә ҝγрд тап нγшдәрә,\nСәр ҝγрд әри гәрболлγйә корhо дирә.\nХγшдәни тγ ҝγл нә чирә әз дог-дәрә,\nЛап хәбәрсγз омо ҝирошд hәчи чәнд сал.\nИмтоhонhой духдирирә ә сәр зәрә,\nДиплом тγрә ә дәс ҝγрди йә руз васал.\nСәбәхьмиси кәлә зәнә - сәхьиб хунә,\nХьитийотлу - йовош-йовош әтγ муҝу:\n«Митай дошдә ә гәд пәмбә ширнә ҹунә,\nИмоhой бил дγлтγ дийә шор бошуҝу.\nМә әритγ лап йә рачә духдәр офдәм,\nМγдγр кәлә йә тукуни бәбәләйγш.\nРази сохдә, ә сәр ҝофиш әнҝγл бофдәм,\nӘз хонумhой ән ҹунини дәдәйләйγш.»\nЧәнд ширинә никә мәтләб ә дγл дәри,\nӘйон духдәр вәбәрд тγрә сәхьиб хунә.\nТониш бирә, әз шори дγл шәггә зәри,\nХьәзγр мунди әри гурбу дорә ҹунә.\nӘ әшгәвоз ворухунди мγhбәт тγрә;\nӘз йә кәлә әгрәбә бу босийәт тγ.\nӘз руз-бәруз зәвәр ҝγрдγт хьγрмәт тγрә,\nӘ хош γшγш оморәбу хосийәт тγ.\nЙә кәм бәгдә зәнгәбилә hорой зәрә,\nНийәт дγлә очмиш сохдә әтγ муҝу:\n«Әзим бәгдә бийо дәдәй ҝуйи мәрә,\nШγвәрмәрәш ә hәр ҹиҝә тγ бәбэ ҝу.\nӘз рәхь район импойуним иму тγрә,\nӘ болнисәй шәhәр Боку кор мисохи.\nӘвунҹиҝә имбурбуни хуб хγшдәрә,\nҺәммәймурә доморлγйә шор мисохи.\nРуз имурә миҝировним әйә ҹиҝә,\nӘри hичиш дийә мγхьтоҹ нибоши тγ,\nСог hьγмγриш нитаники дәрд чγниҝә,\nҜоф мисохим, аспирантиш имбоши тγ.\nҜуш дор мәрә, мәвәдәшән әз hьәдәт тγ,\nЙә ҝофмәрә дγдγ мәсох тγ hич вәhьдә.\nҸγрhьәт сохдә, ә хунәймә әз кифләт тγ,\nЙәкиш нийов, hьәриси тγ бирә бәгдә.»\nИмид тγрә лап сәхт бәсди ҝилә-ҝилә,\nСугдә дәдәй ә фикиртγ hич нәйомо.\nПул, мол, дәвләт, мошин нә дач ән гәбилә,\nӘ шәв йәбо ә винирә ховтγ омо.\nСәр йә минут нәшумойтγ әвунҹо мунд,\nНγмкγрдәрә ҹиҝә дори ә гуг ән сәр.\nРазулуги гәбиләрә вәкирдәмунд,\nЗу фирсори әри дәдәй шорә хәбәр.\nКура сохдә, бир-нәбирә вәчи дәдәй,\nСәбәхьмиси у ә шәhәр Боку бисдо.\nШориhорә ә сәр ники дәчи дәдәй,\nӘз сәр тә пой - ҝәрәкирә пул до, висдо.\nӘ ҝуфдирәй дәдәйәвоз hорой зәри,\nЗури-зури тониш сохди нγмкγрдәрә.\nДәдәй гәл ҝγрд - ә зуhуну лово дәри,\nӘ ширинә хьәсрәтәвоз моч сохд урә…\nҸәрҝә-ҹәрҝә кура бисдо ҹәhьмәт Гγбә,\nӘри hәммә дураз сохди дγ дәси тγ.\nӘз hьәили дур мундиҝәш әз гәл бәбә,\nӘ сад ҹиро шори вәрзи hьәриси тγ.\nСәр тик ҝγрдә ҝуҹлγйә тост ҝуфдирәнки,\nӘ гәд hәр дγл ҹиҝә вәҝγрд ҝофhой дәдәй.\nҸәhьмәт әтγ имид бирә ҝудфурут ки:\n«Бәhәр мγдγ hәр кәширә ҹофой дәдәй.»\nПо слогу баяты напоминает.\n_Shark_, 12 ноя 2007\nХьол офдо ә дγл дәдәй.\nҸилит зә руй хори тγ,\nПаҹи кошдә ҝγл дәдәй.\nҺәминон буҝәш ҝәрми,\nЛәрзи дγ пой – дәс дәдәй.\nПой доно ә нәвс дәдәй.\nҜуйҝә зир пойу чәмγст,\nӘ чолә дарафд дәдәй.\nҺәмишәлуг бисдо сγст,\nӘзи дγнйоh рафд дәдәй.\nҜуйҝә hьәрс рихд чум Шоhдог,\nҜуҹлу бисдо ов Гудйол.\nҜуйҝә бәhәр богчә-бог\nӘ сәр ҝийов офдо лол.\nҺәшданки зәрди вошәнд,\nСавза вәлҝhой ән ҝγлhо.\nҺәшданки шивән дәшәнд,\nДузлγйә рәхьмә дγлhо.\nҜуш дор мәрә әй хьовур,\nБиhьор мәбош hич вәhьдә.\nДәҝиш бирәй әз обур,\nӘз руз hьәриси бәгдә.\nҜирошдәмунд йә хьәфтә,\nГәбиләйтγ хун сийә;\nТуршлу сохдә сифәтә,\nӘ ҝоф пойунд дәдәйә.\nМуҝу: «Мәйо ә дәрмә,\nВәлҝә хуно миләрзи.\nӘри хунәй духдәрмә,\nӘ гуллугчиш нивәрзи.»\nТона вошәнд тик hәлә,\nНә тануст хьәйо, обур.\nӘ гәриш ән мәхьәлә,\nДәдәйә hишд бийобур.\nҺәшданки пәрдγ офдо,\nӘ сәр фәгирә дәдәй.\nӘз хотуртγ пәрти до,\nҜәрдәнγ гирә дәдәй.\nДәдәй буҝәш догвәҝи,\nЛап бирәбу сәр-сәри.\nҺәлә тγш сәр-сәлγҝи,\nУрә hә дәhьно зәри:\n«Ой дәдәй, ә и хори,\nЧγ бири, вәсси дийә.\nХун имурә вәхт шори,\nӘрчγ сохдә тγ сийә?\nСәбәб нә бирә ҹиҝә,\nУ дәшәндҝәш боҹихь-вой,\nГәблә әҹә, тγ әҹә?\nҜирор бәгшләмиши хой.\nИмбошут әз мә ҹиро,\nБиhил нәфәс вокошум.\nИмоhой ә тγ ҝиро,\nБийо бәҝәм бәхьс кәшγм?\nҺьәнкор мәсох тγ мәрә,\nИ дәрд урә мγкγшγ.\nГуз нә ҝγрдә зу сәрә,\nӘмә буhо мγнγшγ.\nТанки, бγтγн гоhумhо\nӘ зәнгәблә сәр зәрә.\nТγ ки, әйон әнуво,\nЛап чγкләйи ә hьәрә.\nӘ hьәрγсиш хуб дәниш,\nДәрдә нибу дәчирә.\nҺич нтану кәширә.\nТәйтә офдә уворә,\nҮшγг чумиш зу рафди.\nМәйил мәрә - оворә,\nХуниш ә сәр варафди.\nМошин әз дәс мадаров,\nДәhьәм шориш кәм имбу.\nӘз бугозмә ов нирав,\nНухорушмәш гәм имбу.\nУрә hәммә шинирә,\nЗийодә хәйр вәҝγрдә.\nТик вошәндә - винирә,\nБиой бурам тә мγрдә.\nҸγрhьәт әну нисд hьони,\nЛап ҝуҹлуни hγнәрγш.\nҺәр ҝоф әну гонуни,\nҺәлә әри шγвәрγш.»\nРафди ә кин гәбилә,\nДәсγрә зу моч сохди.\nӘ йон дәдәй hәр ҝилә,\nУ гизмишә тоҹ сохди.\nХьәрим бисдо – хьололтγ\nХьγрштγ зәвәр воромо.\nӘри дәдәй и хьолтγ,\nЙә тәлхьлγйә хов омо.\nДорә γшγг офтойи,\nТорик омо әрийγ.\nӘз булә hьәрсhой тийи,\nҜуҹ до дәрди-сәрийγ.\nНә вомундә ә нун тγ,\nЗәхьми руйтγ рγхь висдо.\nҜуфдирә ҝоф зуhунтγ\nӘри дәдәй тәлхь бисдо.\nДәдәй ҝγрдә нумтγрә,\nШори мисохд хәйоллγ.\nҺәм гоглу мунд, hәм – лоллγ.\nНә пойисдит ә Гγбә,\nВоҝошдит зу оморит.\nӘйә хьәфтә дәрд-губә,\nҺγмγрлугә бәхш дорит.\nҺәки, ҹибтγ буш мумунд,\nДәдәй ҝәрәк имбисдо.\nИмой хәтон бирәмунд,\nДәдәй ҝәрәк нә бисдо.\nДәдәй домунд ә фикир:\n« Кукмәрә ки зәхьм дори?\nУ, гәбләрә сохд вәҝир,\nОммо мәрә - хок хори.\nБалаймәрә чγ бири;\nБимәрд ҝγрди хγшдәрә.\nЙогин чуммә кур дири,\nНә шинохди хуб урә.»\nДәр дәдәйә әзумой,\nНә куфт дәс ән почталйон.\nНумурә нә зә hорой,\nДийә сәс ән почталйон.\nӘ хотурәй мозол, бәхт\nЗалум дәдәй ки бирә?\nТоки, тойтγ hич йә вәхт\nНийосд, hәчи ҹун чирә.\nЗәнҝ нә зәри йә ҝилә,\nҺич әз сәри-вәри тγ.\nОммо, ҝофhой гәбилә\nМәлхьәм бисдо әри тγ.\nӘ нум дәдәй пой зәри.\nИ гәбиләй ән шәрә,\n«Ҹон дәдәй!» - Һорой зәри.\nГәдәрсγз бу әхьволтγ,\n«Волга» дәбу ә дәстγ.\nРази бири әз хьолтγ,\nШори вәбу ә сәстγ.\nМәhhо ә сал чарустҝәш,\nНә омори ә Губәш.\nДγлтγ әз сәнг парустҝәш,\nЙә руз бисдори – бәбәш!\nДәдәй кγшдҝә хγшдәрәш,\nЙә тәфәhьәт нә вини.\nЧγклә hьәил – нәвәрәш,\nӘз вәhьдәйγ пәс шини.\nГуногhо йә чәнд ҹәрҝә.\nШори-ники ән кукә.\nУмоhой нәс ҝәшдәнбу,\nӘз дγл кобоб бу дәдәй.\nСәхтә ночог бу дәдәй.\nХәбәр дорутҝә hәләм,\nҜофhо гәнәт зә әз ҝуш.\nДәдәйтγрә зә сәркуш:\n«Ҹунә гурбун водори,\nӘри сугдә йә бала.\nӘҹиҝәhой ән шори\nПойиз дирәй, – васала.\nӘзи ҝәрмә гәнәттγ,\nКуктγ әрчγ дур бири?\nСәр кәшγҝу бил әтγ,\nӘхи хубә духдири.»\nЛәhьә вокунд йәкиҝәш,\nӘз гунши ҝофә висдо.\n«Хубә духдир hисдиҝәш,\nЛойигә кук нә бисдо.»\nЙә гуншиш нә вотовусд,\nӘ дγл губә дәзәрә.\nКәм мундәбу бошу сγст,\nСокит пойунд hәммәрә.\n«Вәссит мәдәшәнит сәс,\nУ ә хγшдә нә дәри.\nХγр пичири ә нәфәс,\nҸилит пойуш ҹунбәри.»\nОморут чәнд духдирhо,\nДәрд сәбәби әри факт.\nДәшнәвундә ә пирhо\nҜуфдурут, - зәри инфаркт.\nӘз ҹиҝә нә ҹумундут.\nНубот ҝγрдә ҹунчиhо,\nӘ йон ночог вәмундут.\nҺәчи омо мәh ҝирошд,\nТγндлγ бисдо хьол дәдәй.\nЛγхьγчәкә чорә дошд,\nЧалма нә бәсд – шол дәдәй.\nМозолмәнди ә ҹой рафд,\nРузhо ә сәр мәh омо.\nӘ дγлтγ рәхьм нә дарафд,\nӘзтγ хәбәр нәйомо.\nШәвhой hьγмγртγш дийә,\nТәhәр пәмбә сипи бу.\nОммо, пирә дәдәйә,\nШинохдә нәс бирәнбу.\nӘ хәм-хәйол дарафда,\nӘдәмбу руй дәҝγрдә.\nТә чум ә хов варафда,\nЛово михост әз мγрдә…\nДәдәй ҹофо кәширә,\nГувотлу сохд кγктγрә.\nУрә войисд дәнширә,\nТәбрикhорә чәнд ҹиро,\nТәхьно нγшдә ә сиро,\nМиҝрисд әри бәбәйтγ.\nӘз сурәтhо дирәнбу.\nХубә мунәй ән дәдәй,\nҺә ә сәртγ бирәнбу.\nДγ мәh пишо сохд фикир,\nМуҝу: «Шәш сал ҝирошди.\nБәлкә дγлγ воҝошди.\nАрзуй дγлмә бу hәр вәхт,\nУрә әри ник дирә.\nДийә тоймә ки бирә?\nХундәниҝәш мәрә йод,\nБийо бошум рәхьбурбу.\nӘхи ширини әвлод,\nЧγтам нә бошум гурбу?\nБиhил вγнγм хγрдγмҝәш,\nРуй ән кукә - нәвәрә.\nДәрд ниимбу hич мәрә.»\nОмо ә хьәвәсәвоз,\nОмо ә хьәсрәтәвоз,\nҸәнҝ бәрд ә тәмәхьәвоз,\nҺәм ә мозол-бәхтәвоз.\nДγл дәдәйә тә сәбәхь\nСухунди, сохди гәбәр.\nКәй офдоҝәш у ә рәхь,\nҺич нә ҝγрди тγ хәбәр.\nСог Һьγмγртγ әй хьовур,\nМәвәдәшән тγ әз йор.\nБил мә ҝуйγм, тγ ҝуш дор:\n«Дәhьәм нә дә ә бул тγ,\nӘз hьошири кәйф мәсох.\nТә гувот дә ә гул тγ,\nӘ дәдәйтγ рәхьми сох.\nБиhьорлу чум докошдә,\nДәгмә зәри ә дәдәй.\nӘз хунәйтγ воҝошдә,\nХьол нә вәри ә дәдэй.\nИнсон бирә чәтини.\nШовундәйҝәш ҹиб хомә,\nЧγнтγниhо – сәр тини.\nӘ у зәрә хәндәhо,\nНә обур дә, нә хьәйо.\nӘри руйу – гәндәhо,\nӘ нγкәри тән мәйо.\nКәм hисдиҝә бирәйиш,\nМиҹәй хунтγ – дәдәйи.\nБәдә γлγм дирәйиш,\nХьәсγл ҹунтγ – бәбәйи.\nБәhәр әз дор кол офдо,\nҺәр γҝәйә ҝоф дори.\nӘ зир гәрги ән офто\nӘ сәхьроhо офдори.\nТә пәнҹ митро дирә ог,\nДәдәйлγ бош синәсов.\nНобҝә әз сәр ән Шоhдог,\nБура мийов бинәй ов.\nҸар бирәнки сой – гәдәр,\nЛовой дәдәй – hәрчγни.\nӘз дәдәйтγ бихәбәр,\nҸәвлон зәрә әрчγни?\nӘри шәки ән дәдәй,\nЧγ ордовиҹ, чγ гәрбол?\nСәркушиҝә шән дәдәй,\nЧγтам ҝγрдә тγ гәрол?\nҺә ә Боку домундә,\nДур нә рафди йә виҹә.\nДәдәй ә ог вомундә;\nМγрдәйини – нәтиҹә.\nХиник бири тәмәхьγ,\nҺьәзроилә ҝоф дори.\nӘ hомори ән рәхьγ,\nПой ә ҹәлә офдори.\nТәпик нә зән ә нун-ов,\nМийов войhой ән дәдәй.\nӘз чумhойтγ мәдиров,\nХурдә ширhой ән дәдәй!\nСофолγйә нум дәдәй,\nШәр гәбилә нийо бу.\nФурогусдә чум дәдәй,\nХәндәҝγлә бийо бу.\nӘз дәдәй хой ҝγлтγрәш.\nӘз дәдәй хой дγлтγрәш.\nХәрәб йодәш – хуб дирә,\nОчуглу мунд дәрhой тγ.\nӘ ҹиҝәй бәхт – губ чирә,\nӘ гуг вәмунд шәрhой тγ.\nҺьәилирә тγ әз йор,\nМәвәдәшән hич мәхьәл.\nБогбон әри дирә шор,\nДәрдγ ҝγлсγз нибу хьәл.\nГәбиләйтγш – гәбилә,\nДәдәйтγш тан – дәдәйи.\nӘ сәр дәбәр hәр ҝилә,\nРәхьм виҹдонтγ әҹәйи?\nТәшнә hшдә овсузә,\nДγлсγзә кук бисдори.\nДуллу сохдә лов-бузә,\nҸун дәдәйә вистори.\nДорә хуно хγшҝ зәрә,\nРәхьмлγ бугоз нибуру.\nШиринә ҹун хγшдәрә,\nӘ рәхь дәдәй мудуру.\nГәбиләрәш тәйтә кәй,\nМиҝордуни ә сәр дγш?\nҜоф шиниҝәш әз hәр кәй,\nӘз лов дәдәй чγ гәргуш?\nҺьәҹәл ән дγл нәбуhо,\nТоҹ мисоху дәдәйә.\nӘ сәр әгγл дәбуhо,\nХок нисоху дәдәйә.\nДәдәй дорә йарашуг.\nВоҝошдә әз кор-пишә\nГәл ҝи, ә фурм сәрмәшуг.\nҺәггә бини ә минҹи.\nКул ән гәмә дәҝγрдә,\nДәдәйә бәр ә динҹи.\nӘри hьәрсә рухундә,\nӘ хьол куки дәбош тγ.\nӘри нәвсә сухундә,\nСәнгә чохмох мәбош тγ.\nӘ дур мундә әз биҹдон,\nӘз чумтγ бәр хифләтә.\nИмид дошдә ә виҹдон,\nӘ ҹәhьм бийор кифләтә.\nЙγнҝγл сохдә хомушә,\nӘ йор дәшән фәгирә.\nҜуҹлу дирә ворушә,\nКи мухойу – дәгирә?\nӘ хьололи пой норә,\nГисос вәҝи әз кәләк.\nХУДОлγрә hой дорә,\nМәхьтәл бирә чγ ҝәрәк?\nӘ йон дәдәй пой вәчи,\nӘ ҹой мара – зофрутә.\nӘ и hьилом той әҹи,\nӘз дәдәйтγ софлγтә?\nӘ пул чγлки вомундә,\nӘ хьγлг нибу чγп зәрә.\nӘ мәhьрәкә домундә,\nГәсдлγ покун шγбhәрә.\nГәрәбәчә - вози сох,\nӘз миhьиди – hьәрәво.\nӘ дәдәйиш хуби сох,\nХәстлγ мәбош хьәлово.\nГәбиләйә - сукиҝә,\nӘз hәр чумиш hьәрс нийов.\nӘз ХУДОиш тәрс мийов.\nӘз чγп ләмбә ҝγрγhо,\nӘгγл сәрәш кут дирә.\nӘри тәмәхь мγрγhо,\nӘз мозолиш лγт бирә.\nБогруй хубә рундәнки,\nКәйф дирәйγш нибу чәхь.\nДуланмишиш имбу тәлхь.\nҜофу – нәшдәр бирәҝор,\nНә hьэзизи, нә поки.\nБихьолийγш әз шоки.\nХьәр-хьәвγҹә нә кошдә,\nТәрәвәзиш – ниҝуйут.\nБогбонирә нә дошдә,\nРәхьҝирориш – муҝуйут.\nӘз дәб норә дәдәйә,\nӘ hьор уҹуз мираси.\nҺьәзоб дорә дәдәйә,\nӘ хубә руз нираси.\nӘ раҝ кγкhо зә билә,\nБинәй софтγ вачарусд.\nБәлкә әз вор гәбилә,\nДәдәй әйә кәс чарусд?\nПой ҝγрдәнки воhнәhо,\nДәрд кәши хәлг Гγбәйтγш.\nӘри әни товнәhо.\nРәхьм нә вини дәдәйтγш.\nӘз сγрх тγндә гәбилә,\nЗәхьмәт дәсhо дийәш хуб.\nДирлγ-зулу йә ҝилә,\nДγлтγш мγйнγ – тәлхьә губ.\nОгу дәри ә ҝоф тγ,\nӘз зәхьәри миҹәйтγш.\nЛәзәт нә дә ә боф тγ,\nГурлуни hәр виҹәйтγш.\nГәбиләрә ҝγрдә сәхт,\nСохдәниҝәш тγ бовор.\nЙә ҝоф мәрәш вәхтә-вәхт,\nМәвәдәшән hич әз йор:\nДәдәйә хок сохуhо,\nХγшдәнийγш хок мибу.\nДәдәйә нә хойуhо,\nХушбәхтийγш пак нибу.\nӘз гәдимә дәвр Одом,\nКоми дәдәй шәк зәндә.\nТγ кγч бирә әз hьилом,\nДәдәйә ки тәк шәндә?\nДәдәйтγ әз ов булог,\nБил hәр ҝилә палаш бу.\nӘз хисирә бош уйог,\nМәйил, гәблә аташ бу.\nДәдәй бирә бәхт шори,\nУрә ә дур мәйил тγ.\nҸγрhьәт дошдә әз hьори,\nӘ сәр обур вәйил тγ.\nТә ә говрә дарафда,\nГимиш мәсох рәьмирә.\nНобҝә, ә хьγрш варафда,\nХУДО мγдγ зәхьмирә.\nГәм нә хурдә әз чγкγ,\nРуйә чγн шәр гуҹундә.\nДор чинорә әз кγкγ,\nКоми бихьәйр ҹумундә?\nЧγн хошхошhой ән туми,\nХьәрим имбу хьололиш.\nӘ зомонәй – нәкуми,\nӘ гур мурав мозолиш.\nДәдәйи ҝγл богчә-бог,\nУрә гуллуг ҝәрәки.\nТәйтә ҹуну hисди сог,\nНәбу дәнши чәпәки.\nДәдәйи гувот ән гул,\nЗәhьиф амбар нимуну.\nЗийодиҝәш мол нә пул,\nНγкәр азар мумуну.\nДәдәйи γшγг офто,\nУ, ә рәхьтγ тов мγдγ.\nӘ бγҝγртγ ки офдо,\nҺич ширинә хов нидγ.\nДәдэй әри бәhәр-бор,\nЗәхьмәткәши чγн богбон.\nБәнд бирәнки әйи кор,\nШортγш имбу йә чәнд тонн.\nДәдәйи сур ән hьилом,\nӘ нум куки лойиг бош.\nУрә хундә тγ овом,\nӘз гәнәтγ ҹγг мәбош.\nӘз ҝуфдирәй гәбилә,\nӘз чәнд ҹиройә дурҝу,\nВир сохдәйҝәш әгγлә,\nДәдәйә мәсох гурбу.\nИнсон буҝә - гәбилә,\nӘ hьәрәй дәдәй-писәр,\nХьир-хьир зәрә чәнд ҝилә,\nЧапар никәшγ hәдәр.\nТγш әгγлмәнд бошиҝә,\nДийә гәбиләй тγрә,\nНийили ә hәр ҹиҝә,\nКәшγ расай сәртγрә.\nЙә руз сәртγ дорд доҝә,\nНиимбоши сад тәhәр,\nДәдәй дәсә воноҝә,\nӘ пишони тγ әҝәр.\nӘз дәрд мγрдәни әдәй,\nХьисоб мәсох у йоди.\nЙә бурра нәхуй дәдәй,\nӘз сад бирәхьм зийоди.\nНγкәр сγрх бирәйинҹә,\nПарчоh hовунhо бош тγ.\nӘз чум офдорәйинҹә,\nТоҹи зуhунhо бош тγ.\nШәш сали томом бири,\nРуй Гγбәрәш нә дирәй.\nҺәшданки әз hьәили\nӘ Боку кәлә бирәй.\nҺьәшданки рәхьhой Гγбә,\nҺич әйортγш нә мунди.\nЗән гәбиләйтγ хунди.\nВәсси, сохдәйhо гәсди,\nДог мәсох – дәдәй тγрә.\nӘз сад ҹиро дγләсти,\nХилос сох- дәдәй тγрә.\nТой-бәтой вокун дәрә,\nӘри дәдәйтγ hәр бой.\nҸәвги сохдә ә hьәрә,\nМәйофдон ә дәс, ә пой.\nӘ дәдәй ҝуш докошдә,\nБил кәм нәбу йә ләмбәш.\nБурҹлу тан, әри дошдә,\nСγрхә хуно ә пәмбәш.\nҺәрбой сγфрәhо норә,\nОморγтҝәш йә гушун.\nДәдәйә ҹиҝә дорә,\nЛап ә кәлә кγнҹ нушун.\nӘҹә бирәҝәш бошҝу,\nХγрд мәсох дәдәйтγрә.\nПәйлә вәҝи соги ҝу,\nВәҝир сох дәдәйтγрә.\nОв булогиҝәш пул тγ,\nБәхтә әзир пой мәвош.\nТәйтә ҝуҹ дә ә гул тγ,\nДәстәчуй дәс дәдәй бош.\nБил hьәзоб – гур нә кәшγ,\nБил нәфәсә вокошγ,\nФәгирлγйә дәдәй тγ.\nЧәнд ҹγр салhорә сәргуз,\nҜировунди – дәдәйтγ,\nТγрә әйи хушә руз,\nВоровунди – дәдәй тγ.\nЧγтам әз сәр-вәритγ,\nДур мундәйҝәш әз кишә.\nТанки, дәдәй әритγ\nХубә хьγрмәт дәдәйә\nВошәндиҝә лап ә тик;\nӘз әзини hәдийә -\nӘхирhойтγш имбу ник!\nЙә нәхьслγйә кәләҝәд,\nНийо боши тә мγрдә.\nПой доноҝә - бәдә-бәд,\nПишойγрәш ки ҝγрдә?\nОвә лихьә сохдәҝор,\nСуй низәнγ - ә Одом.\nШәфтә рәхьә хосдәкор,\nРуз нивγнγ әз hьилом.\nСогломә нум войуhо,\nӘнҝγшдбурбу бийо бу.\nХγшдәбурбу нийо бу.\nТанки, йә оh ән дәдәй,\nҜуҹлуни әз зимиләрз.\nТанки, йә коh ән дәдәй,\nВәнҝәсдәни ә ҹун ләрз.\nВир мәсох hич вәхттγрә,\nПәшму бирәй лап амбар.\nКура сохдә ҹәхьттγрә\nЗу зән, ә йон дәдәй пар.\nГодой кәсhо hә коли,\nКутәхь бирә hьγмγрγ.\nСәртγ виниҝә боли,\nДәдәй - әз дәрд мγмγрγ.\nБура ә йон дәдәйтγ,\nӘ лол чарун - хьәширә.\nШор бош, әз «ҹон!» дәдәйтγ;\nНум бәбәрә кәширә.\nӘ гәд γлγм дара тγ,\nБил нә паҹγ ҝγл дәдәй.\nҺич ә хγшдә мара тγ,\nРәhьмлγ бирә дγл дәдәй.\nӘз тәлхьә ҝоф ән вошҝу,\nӘ сәр зуhун дәрму но.\nБил ә сәртγ hә бошҝу,\nХУДОлγйә hәр муно.\nБγзγрҝә хәлг Гγбәйтγш.\nӘри куктγ дәдәйтγш.\nБийил зәнтγш варасγ,\nНәхьсә нийо бийори.\nӘхи, йә руз мирасγ,\nТγш hьәрγсә мийори.\nБил нәзникhо, ҹойhойтγш,\nСуй дәдәйә войуҝу.\nҜуфдирәнγм мә бәҝә,\nХотурхоhи hич мәсох.\nӘҝәр дәдәй тоҹиҝә,\nГәбиләрәш вәҝир сох.\nҸару зәнки хγр сәрә,\nПойиз дәдәй – васал бу.\nҺәчи бәр, ки хγшдәрә,\nҺьγмγр дәдәй – сад сал бу!\nЙә кәм hисдиҝәш hьони,\nМәкγш хьәвәс дәдәйә.\nНγш ә сәр сугра зани,\nМоч сох, пой-дәс дәдәйә!\nӘри сийә шәв hьγмγр,\nДәдәйи мәнҝ – асдара.\nЧәрх дарафда ә бγҝγр,\nӘз чумhойу пәс мара.\nАташ дγлә сухундә,\nҜәрми ди ҹун дәдәйә.\nҺьәрс шәhьәмә рухундә,\nҮшγг ди чум дәдәйә.\nТә чәнгәдә - дәдәй hисд,\nӘ сәр дәсиш hә ҝордун.\nТәhьәди сох, тә дир нисд,\nБурҹ кукирәш вәҝордун!\n10. Шγбhәй ән кук\nАмбар фикир сохд хьовур:\n«И дәрдә ки мәҝγрγ?\nХьип-хьәл имбу әз обур,\nДәдәй әрчγ зу мγрγ?»\nЗәрә хәндәй ән ловуш,\nМәhьәнолу нә бисдо.\nӘ йә хурдә хγп овуш,\nҜуйҝә зәхьәр дәбисто.\nТәхьнолγйә ҹар зәрәш,\nВойисдәнбу пар зәрәш,\nРуйә Гγбә бу рәхьγ.\nШивән дәшәнд әз хьиллә.\nӘз йәhьәлмиш бирәйи,\nХунә вошәнд ә кәллә.\nӘ сәр дивон ән хунә,\nҺьәзоб тануст нγшдәрә.\nДәс вонорә ә чунә,\nГуҹунд сифәт хγшдәрә.\nҸун ән нәвсә висдоҝәш,\nҸуркум паруст әз дγлγ.\nӘ фурм алмаз бисдоҝәш,\nВорихд йә ҝәз әнҝγлγ.\nЙә мәхьәлhо ҝоф дорә,\nИмидлγ hишд дәдәйә:\n«Дγрγст мийни hәр корә,\nФикир мәкәш hич дийә.\nПучлуйә кук нибошум,\nКәлә хирург имбошум.\nӘ нийәтмә мирасγм.\nОфдуми мә hисдиҝәш,\nҺә наз тγрә микәшγм.\nКәс танусдҝәш гәдγрә,\nӘ торикиш мә тγрә,\nТәрҝ сохдумҝәш Гγбәрә,\nҜуфдирә ҝоф бәбәрә,\nӘ сәрбәhәм мийорум.\nӘ йә ҹиҝәш ә бәдтγ,\nҸирой ҹунтγ нибошум.\nМγзγhγм ә гәнәттγ,\nТовуш чумтγ имбошум.»\nХьовур бәдә тәгсирә\nВәҝγрдәнки ә ҝәрдә.\nХьол хγшдәрә пәс дирә,\nӘдәмбу дог вәҝγрдә.\nЗәхьримор бу дод дәhьәм,\nГәрәнтγ бу чумhойу.\nҺәчи дан ки, чγн шәhьәм\nХьәл бирә бу мумhойу.\nӘз дәб кукиш ничару.\nӘ чубигиш мичару.\nБәхтәш сәхьиб митанγ.\nДәдәйәш сугд нитанγ.\nЗиhисдәйγш бим имбу.\nПар зәрәйγш ниимбу.\nӘз дγл хәбәр нәбуhо,\nӘ чγк-чонәш мидаров.\nӘгγл ә сәр дәбуhо,\nӘ бугхонәш нидаров.\nЙә вәчәләш – кәрҝлγни.\nПарундәйиш – сәҝлγни.\nЙә hьиломә вистоҝәш,\nИнсон гәләт нийо бу.\nЛап уҹузлу бисдоҝәш,\nӘ кор бәләд бийо бу.\nӘ бод нийлγт дәдәйә.\nӘ од мийлγт дәдәйә.\nӘ гуг ән сәр вәриҝәш,\nЙә руз пойәш мийофи.\nҺозор гәрбол зәриҝәш,\nТой дәдәйәш нийофи.\nҺич нә домун ә хγшдә.\nДәдәйлγйә хьолол бош,\nБәбәмәндә - дузиҝә,\nЗәхьми нийов әз ХУДОш.\nРәхьми мийов әз ХУДОш!\nЗән гәбилә hич hәчи\nНә дирәбу доморә.\nӘз хотурәй ән вәҹи,\nГәлпәлγ hишд hоморә:\n«И чγ кори, ой бала,\nӘрчγ бирәй хьγршләмиш?\nМозолмәнди чәнд сала,\nНитав кγшдә йә гәмиш.\nБәдә чумә кγшдиhо;\nЙә сарайи хунәйтγ.\nӘри кутлγ нγшдиhо,\nСийә мәсох хунә тγ.\nКәлә корhо дирәйи,\nӘ вәҝири дәри тγ.\nХубә духдир бирәйи,\nӘ сәр хьγрмәт вәри тγ.\nӘ данани вомундә,\nӘз бәбәйи - әгγлтγ.\nӘ чγк-чγки домундә,\nЛоко мәзән ә дγлтγ.\nЛап йә кәлә кори ки,\nӘ гәд шәвhой торики,\nХγшдән мәнҝиш тәхьнойи.\nДәдәй тγрә вәҝγрдә,\nНә вирихди Гγбәйтγ.\nӘки дәдәй тә мγрдә,\nӘ хов мийов бәбәйтγ.\nӘ хәйолтγ бийор ки,\nНийо боши – рухьбәрмә.\nДорун-дорун ә йор ҝи,\nХγшдәнмәни - духдәрмә.\nӘри ә дәс воҹ бирә,\nӘки дәдәй мара тγ.\nЗән-hьәилә тоҹ дирә,\nӘ бим γшγ дара тγ.\nГубә ә дγл мәдәчи.\nДәс-пой тγрә зу вәчи.\nБәҝәм hәсму дәҝγрди,\nӘри пирә йә вошҝу?\nҺәләм тәкәй нә мγрди,\nХγшдәкγшиш нә бошҝу.\nЧат зәнγhо йә хьәчә,\nГәсдчи сохдә йә бәйәш.\nКәлә буhо йә вәчә,\nНәс шинохдә дәдәйәш.\nАташ бисдо дγл хьовур,\nСухд ә тәhәр шәhьмәлә.\nНәhьәләт сохт ә сабур,\nБоҹихь дәшәнд лап кәлә:\nЙә залумә бугозбурhо,\nДур мундиhо әз обурhо,\nДәдәймәни, нобҝә ишму?\nДураз сохдә ҹγфтә дәсә,\nПулhой әрәг дустә-кәсә,\nӘри ҹәвги ҹунә дуhо,\nӘнҹәг әри хγшдә зγhо,\nКәсиҝәрә ә бод дγhо,\nШоботирә нә ҝγрдәҝор,\nСγфрәй хьәрим дәҝγрдәҝор,\nГәлпәй базу вәҝγрдәҝор,\nМуй кәнγhо әз дәрдәҹәр,\nСәләм дγhо ә гәрдәбәр,\nБишәрҝлγйә йә hьәйбәҹәр,\nӘ дγл йара зәриhойму,\nӘ сәр дәрзә вәриhойму,\nӘ хьол мγрдә дәриhойму,\nПойә ҝурунд норәҝорhо,\nСәхьиб бәдә hьорә корhо,\nЙәлов - суйә войисдәҝор,\nӘ сәр кусов пойисдәҝор,\nБγсҝә хуно товусдәҝор,\nӘ мәйдуй бәхьс дарафдәҝор,\nӘ сәр кәллә варафдәҝор,\nӘ гәблә той нә рафдәҝор,\nӘ ҝуш-ҝуши нγшдәниhо,\nХьәвәс дγлә кγшдәниhо.\nӘз хойә муй ҝәшдәниhо,\nШәhьмәләйγ - йәловлγhо,\nКәчәлийγ - ҝийовлγhо,\nӘ ҹунбәри - бийовлуhо,\nБәhәрhойу - коләлγhо,\nАзарhойу - боләлγhо,\nБоҹихьhойу - ноләлγhо,\nӘз хәләйиг нγвγсдәҝор,\nӘз гоhумhо hә ҹусдәҝор,\nПәнҹәhошу - чомоглγhо,\nӘхьволhошу - домоглγро,\nСифроhошу - гәймоглγhо,\nЗәхьәрлγйә тохлу буhо,\nТәлγлγйә шохлγ буhо,\nЛγҝγлγйә лохлу буhо,\nӘз шγкγрhо сурр хойуhо,\nӘз бγҝγрhо дур пойуhо,\nӘз кγмγрhо гур войуhо,\nБихәйрлγйә - биҝорлγhо,\nБиномусә - биҝорлγhо,\nБигийрәтә - бишорлγhо,\nЧγпә ә тир чарундәҝор,\nӘхьвол руйә парундәҝор,\nХун дамара палундәҝор,\nХьγвсәләйγ нә мундиhо,\nӘ хун нәвси домундиhо,\nӘйә русму вомундиhо,\nБурәгәҹлγ ҝоф сохуhо,\nХγшдәнхоhлу соф сохуhо,\nТәхьсирәлγ боф сохуhо,\nГәсдә ә бγск вәйишдиhо,\nКинә ә дγл дәйишдиhо,\nЙә руз дирә нәйишдиhо,\nДәдәймуни, нобҝә ишму?\nЗәхьәрлγйә марлγ буhо,\nПуфдәдийә шарлγ буhо,\nҸуркумлγйә парлγ буhо,\nАмбар-амбар вор чирәҝор,\nХунәй дγлγ ҝәрм нисдиhо,\nПилкәй руйγ чәрм hисдиhо,\nЧоләй пойу нәрм hисдиhо,\nГуноглγйә - дәсбушлуhо,\nҸинҝирлγйә - хәспушлγhо,\nБәднумлγйә - сәрпушлуhо,\nӘри домор шәрт бγнγhо,\nЗуhун кәсә пәрт мγнγhо,\nРγхьбәрирә гәрд вγнγhо,\nСәбәбкорә дәрд азарhо,\nСәхьиб пулhой бәрдә зарhо,\nШирнә ҹунә восдоҝорhо,\nПушмусγзә - сиролγhо,\nТоросγзә - ҹиролуhо,\nГәдәрсγзә - ҝиролγhо,\nӘ бирәй кәс дәнγшγhо,\nӘ зәнйәти нә нγшγhо,\nНәфс шγвәрә hә кγшγhо,\nЗомонлγйә - гәчәглγhо,\nҺомонлγйә - гучоглγhо,\nДобонлγйә - гуҹоглγhо,\nЗәхьәрлγйә - hьәсәллγhо,\nКәләклγйә - hьәмәллγhо,\nФәләклγйә - hьәҹәллγhо,\nМγнγклγйә - шурбийорhо,\nГоврәлγйә - гурбийорhо,\nМγрγлγйә - сурбийорhо,\nБогрулγйә - ловолγhо,\nОсдугуйә - соволγhо,\nХγрсилγйә - ховолγhо,\nӘ лойиги нивәрзγhо,\nӘз ләhьнәти миләрзγhо,\nӘз шәкйәти митәрсγhо,\nЧоголлγйә - вишәлγhо,\nГоволлγйә - кишәлγhо,\nЧугуллγйә - пишәлγhо,\nӘз зир сγмәр овбәрлγhо,\nӘз руй офто товбәрлγhо,\nӘз гәд чумhо ховбәрлγhо,\nКγмγрлγйә - бирйонлγhо,\nХонумлγйә - hәйронлγhо,\nҺьоширлγйә - милйонлγhо,\nӘ шәр гумор дарафдиhо,\nРәхьә hомор нә рафдиhо,\nӘ сәр домор варафдиhо,\nСифәтhошу - тәфтәлγhо,\nҺьγмγрhошу - чәхьтәлγhө,\nҺьәмәлhошу - шәфтәлγhо,\nҜоф ләhьәйγ дурҝулуhо,\nӘ хок вәтән гурбулуhо,\nӘ гәриш хәлг бурбулуhо,\nДәдәймуни, нобҝә ишму?»\nШинирәнки хьовур мәрә,\nЗән гәбилә hәшданки мγрд.\nДγл до, домор ән хγшдәрә,\nМәрд гәбилә ә ҝофиш ҝγрд:\n«Ә сәртγни никә муно,\nТанусдәнки дәб гәдγрә.\nЙә сугдәйә кукә хуно,\nХостәним хуб хотур тγрә.\nҜуш дор ә ҝоф ән кәләтә,\nЙәкәм буҝәш сабурлу бош.\nЙә ширинә ҹәhьм кифләтә,\nДогуноглу мәсох нимдош.\nФәм сохдәнки тәбийәтә,\nГәрд hьиломиш лγҝγлγни.\nРәхь дорәнки бәдийәтә,\nӘйә ҹиҝә гуроглуги,\nӘйә ҹиҝә воруш рихдә.\nӘйә ҹиҝә сумоглуги,\nӘйә ҹиҝә товуш вихдә.\nШәhьмәләрә тә сухундә,\nГәләтирәш hисди чорә.\nТәhьәдийә ҝоф рухундә,\nЙәхән тγрә мәсох ворә.\nӘ hьәрәлγг шәки hисдҝә,\nМәhьәнойγш бушлу мибу.\nГәм hәммәйму йәки нисдҝә,\nЗиндәҝуниш хушлу нибу.\nЙә дир, йә зу ләнҝиш имбу.\nҜофhой сγрхи сохдәҝорhо,\nӘз фирәhи тәнҝиш нибу.\nХийә зәрә нәс офдоҝәш,\nҺьәдәтлγ мун ә вор hьγмγр.\nТазайγрә нәс бофдәҝәш,\nДуст бошуҝу ә чор бγҝγр.\nСугдәлγйә кор дәстγрә,\nКиhо бурри, киhо бәсди?\nТухтәлγйә шор сәстγрә,\nӘ фурм чорәш ә нәфәс ди.\nГәнәт зәрә ә хьофт гәти,\nҜәрәк нисди hорой-ҹурай.\nДир нә бирә, әз тәhьәди,\nТγ ә Гγбәш бийо бурай.\nӘ дәдәйтγ гәл донорә,\nДогуног сох ҹәгли сура.\nӘ ҝоф Тиро чум вонорә,\nРәхь ХУДОрә hәглγ бура.\nСәхьиб писәр буhо дәдәй,\nӘз йәкиш кәм нитав бирә.\nӘ ҹиҝәйтγш иму әдәй,\nБәгшләмиши митайм дирә.\nБәхш бирәйи Хьово – Одом,\nНум ән дәдәй – нум Тиройи.\nӘз дәвр Миши нә Овроhом,\nКук әз дәдәй – чγ ҹиройи?\nЙә пинголиш hич нә зәрә,\nБогруй инсон йармиш имбу.\nЙә әзини сәхьиб шәрә,\nҺич хьγрмәтγш тоҹ ниимбу.\nСәнгhорә ҝуш мәбисдоҝә,\nХьәл имбисдо ә тәhәр орд.\nВиҹдонә дәс имбисдоҝә,\nСәрәш-тәнәш зу мәҝγрд дорд.\nҜиснәйирә соф мийору.\nӘ руй дәдәй ҝоф нийору.\nОгой сәрγ бирә ҹиҝәш,\nҸузләбәрә ки хушундә?\nСәнhьәткори дирә ҹикәш,\nДәм ән чойә ки душундә?\nҸиҝәрγ хун бирәҝорhо,\nМәлхьәм ҝәшдә әри йара.\nӘри бәднум дирә корhо,\nМитирә чγ дара-бара?\nДәдәй йә фурм γҝγд дγҝәш,\nҺәрки йә ҹγр вәрасирә.\nҺәммә сибhой ән йә лγҝәш,\nӘ йә вәhьдә нәс расирә.\nӘ йә хунә буй шәндәнкиш,\nТәфәhьәти – духдәр нә кук.\nЙәки – ҝурунд, йәкиҝә - сук.\nӘри hьәдәт мәзәндә кор,\nГәблә - холә митав бирә.\nКук-духдәрә нә зәндәҝор,\nСугдә дәдәй нитав бирә.\nӘз хьилләйи ворухундә,\nӘ бәнд «Гудйол» ов ди гәмәш.\nХубә домор әри мундә,\nДәрди-сәри дәдәйә кәш.\nДәвләт hисдҝәш ҝурунд-субук,\nКифләт ә бәд нийо дәбу.\nДомор, духдәр, hьәрγс нә кук,\nӘ йә хьγрмәт бийо вәбу.»\nСәр хьовурә фикир вәҝγрд:\n«Мәрдгәбилә дәҝиш бири.\nЧγпә ә фурм йә тир нә ҝγрд,\nҜурундирә тәкиш дири.\nДәнишγрγм ә гәбилә,\nҺәр кәлмәйγш ләпәлγ бу.\nҜоф сохдәнки ҝилә-ҝилә,\nНәсиhәтγш бәбәлγ бу.»\nӘзи ҹиро мγhбәтйәти,\nГирйәт әз нәвс ҝуҹлу бисдо.\nПой норәнки мγhләтйәти,\nБәхьс ә виҹдон бурҹлу бисдо.\nӘзи сәhнәй ән рузиҝор,\nБирәхьәт бу мәнҝлγйә шәв.\nРуй хьовурә әз дузи кор,\nӘрәгшури вәҝγрд битәв.\nВиҹдон зәхьмә вәрзундәнки,\nЛовhо хәндәш нитав дирә.\nХәйол рәхьмә фәрзундәнки,\nЧумhо мәндәш митав бирә.\nӘз бим ҹәхьтhой нәри дирәш,\nБуш нийо бу hьилом вәҹи.\nСәдигмәндлγ әри бирәш,\nОвроhомлγ - зомон әҹи?\nӘри ә сәр офдорәҝор,\nСубук буhо йә чγклә кор,\nӘри мγрдәш hьәмәллγни.\nӘз гәсдими, әз бәдими\nЙәхән рәхьсо бийо муну.\nЙәрәвурди әз гәдими;\nТух - ә ҝиснә нивомуну.\nДәдәйлγ мун ә hәр фәсил,\nӘзимбәгдә туболу бош.\nӘри hозор-hозор нәсил,\nӘзбәрмәндә нуболу бош.\nРәхь мозолә виҹирәнкиш,\nАлыш-вәриш бийо бошу.\nМувәхь гәриш нийо бошу.\nХУДО ә тγ ҝуш докундҝә,\nНә тан зәхьәр – hьәсәллγни.\nГәсдий рγвәхь чум вокундҝә,\nНә шинохдәм, хьовур, тγрә,\nДәҝиш бирәй хосийәтлγ,\nДураз мәкәш сабур тγрә,\nДәдәй бошҝу хошийәтлγ.\nМошин hәй сох әз дог-дәрә,\nЗутә вокун дәр дәдәйә.\nҜирйәй куки зәрә-зәрә,\nӘз кγкγ бур шәр дәдәйә.\nНәчогийγ тәрс мәҝγрγ,\nӘ ҹун бийор хьол дәдәйә.\nРуйә әз тγ пәс ниҝγрγ,\nӘ ҝоф вәбәр лол дәдәйә.\nӘ пишони дәсә вәни,\nДәниш пирә руй дәдәйә.\nНγшдә ә сәр сугрә зани,\nГурбу бура суй дәдәйә.\nӘз бим ҝγрдә нәфәсhойу,\nҺоволγ бош әри дәдәй.\nТә воҝошдә тон сәсhойу\nЧорә виниш әри дәдәй.\nДогитмиш сох гәм дәдәйә.\nСγгдә бала нибу хунчи,\nӘ рγхь бийор hәм дәдәйә.\nТγрә гәллγ дирә ҹиҝә,\nБил дәҝиш бу зәрди дәдәй.\nТәхьнойә кук бирә ҹиҝә,\nЙә hьиломи гәрди дәдәй.\nДухдириҝә әҝәр, хьовур,\nСубут дәни ә хьол дәдәй.\nГәнәт зәрә әз Бокуй дур,\nЧалма вәни әз шол дәдәй.\nВәдилγйә кукә хуно,\nНурә бийор ә чум дәдәй.\nТолихьмәндә никә хуно,\nЛойигә дор ә нум дәдәй.\nДәрдлγ митав гәм чγниҝә,\nҺьәсәл рухун ә ҝоф дәдәй.\nЧойчи ҹусдә дәм чγниҝә,\nҺьγмγр сухун ә соф дәдәй.\nЙәзугбәри – рәхьми дγли,\nҸур ниворов әз тум дәдәй.\nГәрәтикон зәхьми чγли,\nҜγлhо моров әз нум дәдәй.\nСойә мγдγ палутдориш,\nЧум мокуну войәй дәдәй.\nПойу диҝә әҝәр хориш,\nГәзонҹ мγнγ мойәй дәдәй.\nШорилγйә hьγмγр кәми,\nБулоглуни hьәрсhой дәдәй.\nЧол вәкәндә - тγтγр нәми,\nКутәхьлγни вәрсhой дәдәй.\nЧор дуворә дирә чиҝә,\nСузовлγни зомон дәдәй.\nТγ ә кийγ бирә ҹиҝә,\nБуховлγни hомон дәдәй.\nРγгән шәhьәм нә варасда,\nТорик нибу бγҝγр дәдәй.\nҜоф-кәләҹтγ тә ә раст дә,\nДураз имбу hьγмγр дәдәй.\nРасирәнки вәhьдәй нәхши,\nХор нибошу рәхь дәбәйтγ.\nХьололиҝә дәдәй бәхши,\nШор имбошу рγхь бәбәйтγш.\nБугулмишә вәхтә дирә,\nЧγп ләмбәрәш чорә митав.\nДорихмишә ҹәхьт нә бирә,\nЙориш дәhьәм дорә нитав.\nӘ сәр әгγл дәбирәҝор,\nКинә - мойә нитав дошдә.\nӘз сәррафи рγхγhо hьор,\nСад богчәрәш митав кошдә.\nӘз хойә муй нә офдәҝор,\nӘнҝγшдә hьәнҹ нәҝγрγҝу.\nШори сохдә, чγн офдәдор,\nСәр мәсәлә дәҝγрγҝу.\nБулутлγни hьәсмуй дәдәй.\nЗәхьлә дγлә пучундәнки,\nМанҹарлγни русмуй дәдәй.\nӘ зир хори, әз сад hьәмәл,\nНγгрә ә сγрх нәс чарусдә.\nРасирәнки вәхт ән hьәҹәл,\nДогhой сәнгиш ләс парусдә.\nПойә ә рәхь гәрг норәнки,\nИмид мәйил ә ҝоф йодиш.\nҸәhьмәтбәндлγ бәрг дорәнки,\nШγбhә нибу ә соф одиш.\nХьγҹәткори буhо ҹиҝә,\nЙарай дәдәй кγз ниҝγрγ.\nҺьәҹәл мурав әз бγҝγрγ.\nТә тәхьсундә бидин дәрдә,\nГәмә нийо фубәри тγ.\nИхтилотә ширин бәрдә,\nДγлә бийо вәбәри тγ.\nҺәрҝой әзтγ зәвәр бирә,\nБәдрә мәбәст ә хьәрмәхьиш.\nӘ сәр кутук тәвәр дирә,\nГурбу мурай әз тәмәхьиш.\nНийәт дγлә вәрасирә,\nИнсон нγкәр-гул нийо бу.\nӘ кәрҝ-хуруз тә расирә,\nЧинәй вәчәш бул бийо бу.\nЙә hьиломә висдориҝәш,\nКγч бирәрә ә йор дәшән.\nӘ суй парчоh бисдориҝәш,\nШорә әз чум нә вәдәшән.\nРуз дириҝә хьололбәнди,\nЗиhисдикәш ә гәд сарай;\nӘз тәлхьлγйә хәйолбәнди,\nӘ чγк-чγкиш нийо дарай.\nЙә гуншиләш хγрдә-хγрдә,\nРасириҝә ә лγгәй нун.\nРγхшәндлγйә вид нә бурбун.\nНисйә нитав кγшдә нәгдәш,\nСγрхә хуно софлутә бош.\nМәсләхьәтә дорә вәhьдәш,\nБичорәйә ҝофлу мәбош.\nӘ гутинә әрх норәнки,\nӘ муй сәриш мофдону дон.\nСал hьγмγрә чәрх дорәнки,\nҺәр фәсиләш - йә ҹиро тон.\nХьγҹәтбәри нә ҝириҝә,\nӘ зән-hьәйил тәкәй бәндиш;\nГәймоглγни - дәдәйбәндиш.\nЙә hьонирәш ә йон - бγҝγр,\nДәhьәм нидγ гәрглγ дирә.\nВәхт бирәни ә рәхь hьγмγр,\nРузиш әз руз фәрглγ бирә.\nБор дирәнки әз пишәй кор,\nТәк-тγк имбу hьәзийәтиш.\nХор имбошу әз нийәтиш.\nӘләгиҝә тумhой γҝәй,\nНурәш нидγ – hәди вошҝу.\nӘри сугдә чумhой дәдәй,\nҜузҝий дγлиш вәди бошҝу.\nРәхь ХУДОрә рафда-рафда,\nӘ hәр богчә йә дор дәзән.\nӘз вихьдәhо вадарафда,\nГәләтhорә ә хор мәзән.\nИмконhорә сәр-зир норә,\nӘ зиндәҝун hәдәр мәбош.\nГәрд кукирә тә зур дорә,\nЗутә ә гәл дәдәй дәбош.\nХьовур hәчи ә гәд йә руз,\nКәши hьәзоб ән сад сала.\nӘз хγр-думон, ә гәриш туз,\nФәрзунд салон кәлә зала.\nТовуш нә до ә фурм офто;\nӘ пул буhо ҹәхьт тәмәхьγ.\nХьол дәдәйγ ә йор офдо,\nГәриш бисдо сәлт мувәхьγ.\nҜуйҝә әз шор hγҹγмhойуш,\nЧәнд сийәйә сойә вәҹәст.\nҺәчиданки әз чумhойуш,\nӘ нәкуми ҹуркумhо ҹәст.\nЙәзуглγйә суй дурҝундә,\nЗәнгәбилә митийи хосд.\nПәшмулγйә руй бурбундә,\nХьγршhой дγлә тийи нәсохд.\nҺич нә сохдә дийә сикә,\nВокундәнки чум ән сәбәхь.\nҺәммәләшγ ә йә ҹиҝә,\nВәдарафдγт ә никә рәхь.\nӘз чәнд ҹиро ҝунәй-дәрә,\nШәhәр Боку домунд ә дур.\nӘдәмбу лап гәнәт зәрә,\nҺәчиданки мошин хьовур.\nРәхьhо тари буҝәш hәлә,\nДγ сәhьәт вәхт ҝирошдәмунд;\nӘ пишой дәр ән мәхьәлә,\nХьовур зутә мошин пойунд.\nӘзи сәhнәй губә тәнҝиш,\nПучәлγ бу - hич-hичиhо,\nҺьәрә нәдо пич-пичиhо:\n«Сәр нә кәши hич йә ҝилиш,\nОвә әз сәр ән бинә бәст.\nСоглу муно тониш-билиш,\nНобҝә чумә зутә имбәст.\nТоки, ХУДО hәләм нибәрд,\nДилибочә и дәдәйә.\nБәлкә, чорәй Боку мибәрд,\nРузу пучә и дәдәйә.»\n«Чγ муҝуйγ дийә зуhун,\nХγшдәнхоhә типә куки.\nЧγн әзини биhьорә ҹун,\nҺич нә буhо дийәш хуби.\nБир-нәбирә әри бәрдә.\nХьәл ки сохдә и ҹγр дәрдә?»\nӘз руйhошу офдо ә сәр.\nҮзйогирә бәднум норә,\nНәзник бисдо ә тараф дәр.\nХәҹәләтә hьәйб вәҝγрдә,\nСγлмәhорә ҹәлд вәромо.\nӘки дәдәй зур диромо.\nШор нәвәчи әз hγҹуму,\nҺич шинохдә нәс бирәнбу.\nФурогусдә hәр дγ чуму,\nДийә дγрγст нәс дирәнбу.\nОбур руйу рафда-рафда,\nХьовурмә нγшд ә бонләйγ.\nРγхьγ тәйтә вәдарафда,\nҸиро нә мунд әз йонләйγ.\nСухдә-сухдә дорун гәтγ,\nЙәбо дәдәй чумә вокунд.\nӘз гγҹлγйә руй сифәтγ,\nХьовур йә дуг нәмә покунд.\nҜуҹ хγшдәрә кура сохдә,\nНимәхәндә воно ловуш.\nӘри әз кук ҹовоб хосдә,\nҜуйкә парусд ширнә ховуш.\nБәгшләмиш сох, ҹон дәдәймә!\nӘ русмуhо вомундәйиш,\nӘ мγшкγлhо домундәйиш,\nӘ гәбләhо hьовундәйиш,\nӘ гормогhо вәбирәйиш,\nӘ биhьори дәбирәйиш,\nӘ кукйәти нә бирәйиш,\nНубоhорә нә ҝγрдәмҝәш,\nГонунhорә нә ҝγрдәмҝәш,\nБәгшләмиш сох,ҹон дәдәймә!\nБәгшләмиш сох, ҹон дәдәймә!»\nКук хγшдәрә шинрә бәгдә,\nДәдәй – пишой мγрдә вәhьдә,\nСад сал зγhγст hәчитанки.\nЙә боләйҝәш чум вокундә,\nКәши сурәт сγрхийирәш.\nӘ ҝоф-ҝәләҹ ҝуш докундә,\nРухунд hьәрсhой әхирирәш.\nӘз зәhьифи мәст бирәйи,\nҺьәҹәл - ә фурм кинчи пойисд.\nХун шоhраҝә хәст дирәйи,\nӘгрәб дγләш динҹи войисд.\nАташ рихдә әз hовоhо,\nДумон руйә нә ҝγрдәйи.\nӘз тәшвоhо, әз ловоhо,\nҜуҹлу бисдо гәст «мγрдәйи.»\nӘ гәд хунә ки доно пой,\nҺәммә офдо ә дγ-йәки,\nӘ ҹиҝәләй дәдәй имой,\nХьовурләймә мγрд hәшданки.\nГобул сохдә йәсирирәш,\nӘ сәр мәйит хγшдәрә шәнд.\nНолә зәрә, шивән дәшәнд.\n11. Ҝирйәй ән кук\n«Сγрхәлγйә дәдәй мγрди,\nҜирйә зәнит, ҹон дәдәйhо!\nҺьәҹәл әз хьγлг бугоз ҝγрди,\nҺьәрә мәнит, ҹон дәдәйhо!\nКутәхь бири сал hьγмγрγ,\nЛойиг нәбу у зу мγрγ.\nПишой зәхьмә ки мγҝγрγ?\nҺозор ҹиро hьәзоб дорум,\nЙә фәрсγзә кук бисдорум,\nҸун дәдәйә мә висдорум,\nЗиhисдγмҝәш ә гәд буллуг,\nДәдәй әзмә нәди гуллуг.\nТоки, мγрγм мәш йәболуг,\nНийәт бәбә hә тәшнә мунд,\nАрзуй дәдәй ә әшг домунд,\nКук ән йәтим ә мәшг вомунд,\nТиҹлγ бошҝу тәвәр-нәҹәг,\nӘвлод нийо бошу әлчәг.\nЗалум дәдәй мәнγм әнҹәг,\nӘлчәгhорә вәҝир дγрγм,\nӘ рәхьhошу әсир бγрγм.\nИмой сәрә hә гир ҝγрγм,\nДурҝун ә hәгг нәс дәбирә,\nРушумлγhо хәстсγз бирә,\nИ хьолмәрә сγстлγ дирә,\nБугмә дәри ә шәфтә рәхь,\nӘ гур муно сәхьиб тәмәхь,\nНивадарам тәйтә сәбәхь,\nӘ и hьилом тойу нәбу,\nӘ ҝγзәрон ҹәhьмәт дәбу,\nРәхьмәдγлә йә дәдәй бу,\nҺьәрә мәнит, чон дәдәйhо!\nИхьтиборә нә висдорум,\nӘ рихшәнди дәбисторум,\nЛойигә кук нә бисдорум,\nНә оhилγм, нә ҹовонум,\nЙәтим мундә әрковунум,\nДәрдә чγтам вотовунум,\nНәнуйhорә әз йор шәндәм,\nНәнәмhорә әз hьор шәндәм,\nМәнәмhорә әз вор шәндәм,\nПой бирәхьнә нә hишд мәрә,\nӘ гуг кәллә вәhишд мәрә,\nӘ ҝәрм хγшдә дәhишд мәрә,\nҺьәрә мәнит, ҹон дәдэйhо!\nХәндәhоймә ә лов нийов,\nТорикhоймә ә тов нийов,\nИмоhой йә ә хов мийов,\nШәриклγйә шори нибу,\nДәдәйлγйә вори нибу,\nМихәнәтә кори мибу,\nШәкиhоймә тәлә имбу,\nГәмхуримә ҹәлә имбу,\nҺәндәвәрмә гәлә имбу,\nҜирйә зәнит, чон дәдәйhо!\nБилойигhо вәҝир бисдо,\nХушбәхтирә әхир бисдо,\nЙә дәдәймә фәгир бисдо,\nҜирйә зәнит, ҹон дәдәйhө!\nҺьәнҹ лγгәрә әз ләhьә но,\nСәнгвозирә әз сәгэ но,\nЧи хьәримә әз ләгә но,\nТәhьрифлγйә хуш hәрчγни,\nЛәзәтлγйә нуш hәрчγни,\nГәнәтсγзә гуш әрчγни?\nЛихьә бисдо палашимә,\nХоhинлγ мунд саташимә,\nЙәлов ҝγрди аташимә,\nБәднумимә ҹарлγ мунди,\nҺγндγримә сарлγ мунди,\nҜәзирәймә марлγ мунди,\nБәбә-писәр ҝофмә нәбу,\nДәдәй-писәр софмә нәбу,\nИмой бири «уф» мә зәбу,\nҺьәсәл шәрик зәхьәр нибу,\nХγшҝә дорә бәhәр нибу,\nҺәр ҹофорә сәhьәр мибу,\nДәдәйнәхоh сог нийо бу,\nХьγрмәтдори лог нийо бу,\nКобобимә дог бийо бу,\nӘ гәнәтмә нә вәҝγрдγм,\nЛγхьγфγрә нә дәҝγрдγм,\nӘз хунәймә вәдәкγрдγм,\nБирәхьмлγйә сәрлγ бирәм,\nБиодлγйә дәрлγ бирәм,\nДәдәйлγйә шәрлγ бирәм,\nВәрфhой Шоhдог совиш бисдо,\nДәрйоh Хәзәр овиш висдо,\nБогруй дγшмә ловиш бисдо,\nДог нә чаруст әз кγлγнҝмә,\nШәфти дәбу ә hәр лγнҝмә,\nТγтγр бирәм тә γлγҝмә,\nДәдәймәрә hорой зәрә,\nҺьәсму вокунд дәрвозәрә,\nМийофдонум ә дог-дәрә,\nӘз мγрдәhош бәтәрлγнγм,\nҺьәрә мэнит, ҹон дәдәйhо!\nҮшγглγги чуммә рафди,\nОшуглуги нуммә рафди,\nОчуглуги туммә рафди,\nЧойә хуно дәм кәширәм,\nДәрдә хуно гәм дәчирәм,\nХокә хуно нәм вәчирәм,\nПучлу буhо дәрд микәшγ,\nГучлу буhо зәрд никәшγ,\nҜуҹлу буhо ҹәхьт микәшγ,\nХәзон дири богчәй ҝγлмә,\nГәлпә шәнди базуй дγлмә,\nБәднишони чатий бγлмә,\nҺьәрслγбәндә әрхлγ бирәм,\nХоримәндә чәрхлγ бирәм,\nДәдәймәндә фәхрлγ дирәм,\nХьәримхурhо ә од варафд,\nГизишмишhо ә бод нә рафд,\nХьололхурhо ә йод дарафд,\nӘ сукйәти нәвәбирәм,\nӘ шәкйәти hә нә бирәм,\nӘ кукйәти нә дәбирәм,\nЧовгун офдо ә hәд чγлмә,\nСайл омори ә бәд ҝγлмә,\nЗимиләрз дә ә гәд дγлмә,\nХәhәрсγзә йә бирорум,\nҺәчиданки рәхь ҝирорум,\nҺьәрә-hьәрә нә оморум,\nӘ сәркәллә вороморум,\nӘ мәhьәрәкә дироморум,\nКутлγhорә пой ниимбу,\nХунәлγрә ҹой ниимбу,\nДәдәймәрә той ниимбу,\nДурҝу-мурҝу гәләтлγ бу,\nХотур-мотур бәләдлγ бу,\nОбур-мобур хәләтлγ бу,\nЗиндәҝунә нуш нибошум,\nХәләйигә хуш нибошум,\nГәнәтсγзә гуш мибошум,\nҜирйә зәнит, ҹон дәдәйhо.\nДәстәклγйә нәр нә бирәм,\nБәhәрлγйә бор нә чирәм,\nТиролγйә hьор нә дирәм,\nЛовголγhо растлγ нибу,\nРушумлуhо хәстлγ нибу,\nХуморлуhо мәстлγ мибу,\nМихәнәти ҹурлу бисдо,\nХиловйәти гурлу бисдо,\nГәләтйәти гурлу бисдо,\nӘз у дγнйоh hой низәнγм,\nӘ рәхь ҹәннәт пой нидәнγм,\nБγтγн hьγмγр вой мизәнγм,\nМолкомутә ҹәхьти бисдо,\nХушбәхтлγйә гәhти бисдо,\nФурмундәйә әhди бисдо,\nЗиhимлγйә корhо бошҝу,\nБәhәрлγйә дорhо бошҝу,\nҸәhьмәтлγйә шорhо бошҝу,\nЗийодhорә буллу виним,\nИҝидhорә гуллу виним,\nНәмәрдhорә дуллу виним,\nБәхилhойγ хьәмислγ бу,\nМуҹуҹийγ тәмизлγ бу,\nХγшдәнийγ hьәзизлγ бу,\nҮшγг чумуш йә куклә бу,\nСәрпуш нумуш йә куклә бу,\nКγкәй тумуш йә куклә бу,\nЗәлγчиhо хунбәр бири,\nГәчәгчиhо нунбәр бири,\nГисосчиhо ҹунбәр бири,\nҮҝәйә рәхь нә рафдәбу,\nӘ бим сәбәхь дәрафдәбу,\nӘ рγхь-рγвәхь вәрафдәбу,\nГуншилγйә хәhәрлγ бу,\nҺьәсбәлγйә йәhәрлγ бу,\nҺәчиданки шәhәрлγ бу,\nТикилγйә зәвәрлγ бу,\nСифирлγйә тәhәрлγ бу,\nШиринлγйә шәкәрлγ бу,\nСипилγйә муйлу мунди,\nТәфтәлγйә руйлу мунди,\nГоврәлγйә буйлу мунди,\nСофоhойму - зәхьмәтлγни,\nНимазhойму - ҹәhьмәтлγни,\nМγрдәhойму - рәхьмәтлγни,\nПγшкγлγйә мәрҹи бирәм,\nҜозитлγйә дәрҹи бирәм,\nҮзҝәлγйә хәрҹи бирәм,\nЗәхьәрлγйә йә марлγнγм,\nСγрхә нибу – чγлки дирә,\nҜγрҝә нибу – тγлки дирә,\nЧγлә нибу – мγлки дирә,\nДухдәрhорә обурhо дит,\nНәвәhорә сабурhо дит,\nЧγнмәнирә ҝазурhо дит,\nБалаhойму фәрлγ бошҝу,\nХундәhошу сәрлγ бошҝу,\nМизузәhо дәрлγ бошҝу,\nОфто – чорәй ән hьиломи,\nТубо – миҹәй ән Одоми,\nСәдиг – хγшдән Овроhоми,\nМуй дәдәйә тимор сохит,\nРәхь дәдәйә hомор сохит,\nКук дәдәйә домор сохит,\nХосдәй кукhо мозол ҝәрдо,\nХурдәй кукhо хьолол ҝәрдо,\nАрзуй кукhо hозор ҝәрдо,\nТирой Миши әзбәрлγни,\nКор Оврором нәвсбәрлγни,\nҜоф Соломон хьәзбәрлγни,\nНәсилhорә тубо бошҝу,\nҸовонhорә нубо бошҝу.\nЗуhунhорә ХУДО бошҝу,\n12. Һьәрс гәләм\nӘри колә мγрдәй дәдәй,\nГәлхәндлγйә Шоhдог ҝирисд.\nӘри йосә ҝγрдәй дәдәй,\nҜоhи йәйлог, ҝоh бог ҝирисд.\nХьол нә вомунд ә дог-дәрә,\nШәхә пойунд овhой Гудйол.\nСәрә ә сәнг зәрә-зәрә,\nҜγмлγ рафдγт ә сәйәг лол.\nЧәмәнлγйә ҝγлhой хорhош,\nЧоршобhорә боҹ дәҝγрдγт.\nБәhәрлγйә лγҝәй дорhош,\nӘз хок хори моч вәҝγрдγт.\nКосмос фирәh бирә ҹиҝә,\nОфтош ә гәд тәнҝи дәбу.\nӘз дуриhо дирә ҹиҝә,\nАсдараhош – мәнҝи нәбу.\nКуралγйә думон hьәсму,\nХок хорирә малад нәсохд.\nПәрдә зәрә ә фурм бәзму,\nӘ рγхь дәдәй хьγрмәтә сохд.\nОгуй овә докундәбу,\nСийә партал вокундәбу,\nӘ мәгбуни дибирәҝор,\nӘ γзйоги мисоху ҹәхьт,\nДинҹә нуну нә бирәҝор,\nХушбәт бирә нитав hич вәхт.\nНадан - кәйки чарусдәни,\nӘ вор-дәвләт нәвс докошдә.\nМγрдәҝорhо нәс воҝошдә.\nХьәрәмзәдә йә бәдиҝәш,\nНибу ә гәд гәфәс норә.\nСәргуз мундә hьәдәтиҝәш,\nПәшмуйәти бор нәс дорә.\nӘ дәс виҹдон әсир мундәш.\nӘн зобунә бәдә доги,\nДәдәйсγзә йәсир мундәш.\nМγрдәйәти тәрс hисдиҝәш,\nХьγкмә йәкиш нәс покундә.\nВорушлγйә hьәрс рихдиҝәш,\nҜәнәш дәрә нәс вокундә.\nКәй ночоги нидγ hьәрә,\nӘ бонләйγ тә әхир нγш.\nӘ согломи сәр нә зәрә,\nМγрдә бәгдә чγ хγшдәкγш?\nҺәрбой ҝирйәй йәсирә,\nӘз дγ-йәки парундә,\nМәрдhош йәйлуг дәсирә\nЙә чәндиhо вәхγшдә,\nТәhьриф дорут сәр йә ҝоф.\nСәлт оморут ә инсоф.\nНә нәхьс бγрγт, нә кобуд.\nҺәр кәлмәрә бурҹундә,\nПойисдγт ә йон тобут.\nГәрд ХУДОрә тә дорә,\nӘнҝγл вәкәнд тобиhош.\nӘ сәр кипә вонорә,\nТиролу хунд рабиhош.\nҸәhьмәт бγрγт әсәблγ,\nНә имид мунд, нә сабур.\nДәнишγрγт ә хьовур.\nЙәки-йәки хост лово,\nҺәммә хьололбу висто.\nӘ гәриш ән говроhо,\nДәдәйиш зийод бисто.\nГупмиш бисдо дγл хьовур,\nӘз сәр говрә нә вәхγшд.\nӘ хок чарусд кγл хьовур,\nӘ раҝhойу хун пойист,\nЙә γлγмә ҹун войисд,\nҮлγҝhойу – хьәлимлγ,\nХурдәhойу – гәнимлγ,\nПарустәйә ранҝлγ бу,\nДәhьволγйә танклγ бу.\nҸиҝәрлγйә пара бу,\nТәхьсирәйә кара бу,\nДогуногә hьилом бу,\nГәләтлγйә Одом бу,\nӘз сәр говрә нә вәхγшд…\nӘ гәд кәлә мәхьәлә,\nМиси вәҝγрд ҹәhьмәтиш,\nӘз ҝоф ҹуhурhо hәлә,\nЗийод бисдо «рәхьмәтиш.»\nКәлә раби ән нимаз,\nЧум нә вәҝγрд әз Тиро,\nРуш нә буҝәш диб-дураз,\nМәсәл кәши чәнд ҹиро:\n«Ҹоhил сәйәг бирәнкиш,\nСофтәй хунә - дәдәйи.\nОфтой хунә - дәдәйи.\nӘз Соломон мундәиш,\nВорhой фәрзәнд - дәдәйи.\nӘз Овроhом хундәйиш,\nШорhой фәрзәнд - дәдәйи.\nӘз бәхшиhой ХУДОиш,\nСифир Тиро - дәдәйи.\nӘз нәхшиhой ХУДОиш,\nСγрхи Тиро - дәдәйи.\nРачи hьилом - дәдәйи!\nТоҹи hьилом - дәдәйи!»\nХьовур ә хьол ән мγрдә,\nӘ бγҝγрмә сγст пойисд.\nМуҝу: «Гәләм вәҝγрдә,\nНγвγс, шоhир, тә дир нист.\nБил хунутҝу ҹәhьмәтиш,\nТиҹ дәнγшγт ә руймә.\nБил сохутҝу нифрәтиш,\nБил хьәл бошу и буймә.\nКи, ХУДОлуш ә hәгг дә,\nБил софлγйә рәхь бурав.\nДомор буhош hич вәhьдә,\nБил шәфтлγйә чәрх нәрав.\nБил дәдәйhо hич йә вәхт,\nӘ гәбләймәш той нәбу.\nБил hәмишә и ҹγр ҹәхьт,\nӘри кукhош тубо бу…\nӘй hьәзизә хундәҝор.\nӘ фәрлүйә йә ҹиҝә,\nНγшдγм ә гәд чор дувор.\nСәр мозолә дәҝγрдә,\nГәрбол зәрүм бәхьс гәмәш.\nЙә чәнд вәрәг вәҝγрдә,\nРухундум hьәрс гәләмәш.\nҺьорлγ маров сγлмәрәш\nГубhой дәрди ҝәрәк нисди дγлмәрәш,\nСиркәй бәди чат мисоху бγлмәрәш.\nӘз hьәйили ә чγл-чәмән бәнд бирәм,\nҺьәнҝ – hьәсәли нә ҹарнуҝу ҝγлмәрәш.\nӘ ҝофәвоз хорундәнγм нәдана,\nӘ ҹәглийо суйлу мәди кγлмәрәш.\nСәдигирә әз Тироhо вәҝγрдәм,\nЗимиләрзлγ ворвор нә тан hγлмәрәш.\nӘз йә дориш гәд нә сохдәм лγҝәрә,\nӘ руй мәзән мәстә пийон лγлмәрәш.\nҺьәрсә чумум әз бугоног гәмйәти,\nӘ сәр аташ ә дәм мәди хγлмәрәш.\nХушбәхтирә әз дог-дәрә нә ҝәшдәм,\nҺьоҹиз мәхун кγтлγбәндә шγлмәрәш.\nӘ бим ники ҹәлдәлγни вәҹәhhо,\nМәрдγм нитав сурлумәнди ҹγлмәрәш.\nХосдәйимә әз хьол Мәҹнун сγрхтәйи,\nПойhой Лейли бил нә ҝәшдγ чγлмәрәш.\nӘ hγндγри әшглγйә дор хосдәхунд;\nӘлдар әнҹәг hьорлу маров сγлмәрәш.\nВор hьиломәш тә имоhой ки бәрди?\nСади бисдәш шор зиhимҝә, чγ дәрди?\nХудолγhо ә рәхь Тиро вәмунди,\nСифирhорәш ә гәл-гуҹог вәбәрди.\nМозоллγйә сиhирлγни дәр хунә,\nМизузәрәш әсәр гопу дәбәрди.\nҺьиломҝәзи hьәдәт бири ә чумhо,\nӘ әшгәвоз әз хосдәйи хәбәр ди.\nӘ войҝәhо гурбу нидγт имидә,\nХәйолhорәш әз сабури нә бәрди.\nВоhнәйәти ә хунхәсти чарустә,\nХосдәхундәш ки ҝуфдирә сәhьәр ди?\nАсда-асда мәлхьәм бирә hәр кәлмә,\nӘз нәкумиш нәбу дγлә гәбәр ди.\nӘз хьγвсәлә вадаровhо чγк зәрә,\nӘ гәсдәвош зәхьәр хостҝә, шәкәр ди.\nПойдәлγрә гимиш нидγ hьәсбәлγ,\nНәфсγ нисдҝәш, йә сγрхийә йәhәр ди.\nӘ руй Әлдар вокундәнки дугозә,\nӘз hьәрс шориш нәбу бихьол дәҝәрди.\nКәлә hьәсмуш әз hәр ҹиҝә дәр мәни,\nГәсди дγhош йә дγшмәйә шәр мәни.\nӘз аташиш йәловлγнγм бәтәртә,\nДорд hьиломәш тоб дориhо сәр мәни.\nБихәбәрhош ә хов динҹи дарафди,\nҺовоз сәсәш хьисоб мәсох hьәрмәни.\nӘшглγ буhош бәндлγ дошдә муйhорә,\nДәб мγhбәтәш нәбу ҝуйи, hәрдәни.\nХосдәхундиш миҹәй доди сог hьγмγр,\nҜоф-ҝәләҹәш сайлов шушдә, бәрдәни.\nТорикирәш ХУДО дори – тән-бәтән,\nАсдараhош булулишγ – сәр-тәни.\nХьәримлγhош ҹәләлγнγт лγнҝ-бәлγнҝ,\nӘсәр дγшhош тирозуй hәгг – ҝәрдәни.\nКәмәгγлиш йә бәндәйи әз бәхшhо,\nӘ сәр кγрпиш нәбу hәрбой хәр зәни.\nМәhәббәтәш әз лγҹγйγ ҝγрдәнγт,\nӘ пәлγйγш әз брилийант зәр вәни.\nГәләм дәсиш – бәхт Әлдари әз мозол,\nСγрхә кәлмәш – хәйол буhо нәр мәни.\nХостәлγйә ихтийори имурәш,\nХубтәлγйә бәхтийори имурәш.\nХәлолушә нәс овурдә сәдигhо,\nДγлбәрлγйә михьтийори имурәш.\nСазандаhо әз бим ники парустә,\nГγдγшлγйә рγхьбийори имурәш.\nХьәтонлγhо чумә ә хов нәс дорә,\nҺьәрγслγйә рәхьҝирори имурәш.\nДокунуhо – варасдәйγ ҹар нибу,\nШобошлγйә рәхьмидори имурәш.\nҺьәсәллγhо әз кγк шәндә ҹыҹәрә,\nШәрәфлγйә ҹәхьтийори имурәш.\nНәсилhорә тубо дорә дәб бирә,\nСәрпушлγйә зәхьмикори имурәш.\nВоҝорушhо ә бод норә дәрдлγрә,\nГәрболлγйә мәхьбийори имурәш.\nМәнҝәлγhо әдәш ҝγрдә рачhорә,\nХУДОлγйә сγрхә hьори имурәш.\nТәhьәрифhо суй дорәнки әз тоҹи,\nӘлдарлγйә ихьтибори имурәш.\nРиб-рач бирәй әз нурйәти мәhәббәт,\nЙә чγнтγни hьәрγс нибу hич hәлбәт.\nӘ хәйолhой хуштәhәри дәмундәй,\nСолхум-солхум хәйирлγни әгибәт.\nШәhьәмлγhо асдарайә товлγни,\nМәнҝ шәвирә ҝγйчәк дири – hәгигәт.\nМозолhорә әз зир гәрбол виҹирәй,\nӘ шәфтә рәхь лγнҝә нинγ – дәгигәт.\nЧовгунлγйә сузов мәтан әшглγрә,\nВасаллγйә чγл – чәмәни тәбиәт.\nЗәhьифмәнди тәмбәлирә руй мәди,\nПарчоhфурми бил варайу тәхтиәт.\nБәдә ҝилҝул чум нәнуҝу руз-бәруз,\nСойәлγйә хьәрмәхь мундә бәхтиәт.\nӘз сади бисд зәвәр нисди hьγмγриш,\nБил әз дәстγ учмиш нәбу вәхтиәт.\nОшугмәндлγ - буш низәнγ әнҝγлә,\nАлмазлγйә киплγ бошҝу сәхтиәт.\nӘз ХУДОи дәниширә ә сәс дγл,\nӘ хьол хγшдә Әлдара тан – сәдигәт.\nДәрдлγ-дәрдлγш гәмә хурдә дур мара,\nТәhьди сохдәш әз дәр мозол зур дара.\nАсдараhо ҹәнҝәсури әз бинә,\nӘ бәмиhош гурбу мәди зил тара.\nЗиндәҝуни гәймог бошҝу ә сәр бәхт,\nТәhьрифмәндиш ә дог мәнγ буйсара.\nӘшрәфирә гимәтγни әз hәгги,\nҜирбишинәш бийо дори әз кара.\nСәрмәшугhо йә дγшәҝи ә богчә,\nНγшдә вәhьдәш ә мәгбуни нәдара.\nХосдәлγhо дәрдәҹәрγт әзйәки,\nӘз сәдигиш ә hγндγри мавара.\nҜофhой сγрхи hоҹизлγрә ҹун дорә,\nМәрдγмhорәш әз дγли сох, - сад пара.\nДогуноги зәхьм ХУДОи әз Хьово,\nӘз Одомиш нитай ҹусдә оh-зара.\nРихдә hьәрсә hозор ҹиро сәбәби,\nНγкәр кәмиш нәбу бийли амбара.\nҺьәрисирә әри дирә чγн hьәрγс,\nӘз хостәйиш хьәтон винош Әлдара!\nӘ миҹ хун дә\nӘ хубә чи чумиш митав дәмундә.\nӘ тубочи ҹуниш нитав вәмундә.\nСәдогәйә гурбу бирә хосдәҝор,\nӘ торики дγлиш ә бим зомун дә.\nҺәггсγзирә гәбул мәсох hич мәхьәл,\nӘз хьәрими нәвсиш ә гәд hьовун дә.\nПар зәрәнки ворилγйә мәhәббәт,\nӘз хостәйи йорәш дәблγ ҹовундә.\nОд бирәнки богбонлγйә сәнәhьәт,\nӘз бихьәйфи дорәш hьәйблγ шовундә.\nҮзҝγм зәрә ә ов дәрйоh - әшгәлγ,\nӘз офтои руйәш нурлу товундә.\nБәдхьисобhо ә ҹәләй hьор офдорә,\nӘз ХУДОи нәхьсиш ә парс hовун дә.\nСәhьәрлγйә hьәзоб нидγ инсонәт,\nӘз гувоти дәсиш ә бим hомун дә.\nСевҝилиhо фурмуш нийлγ вәhьдәрә,\nӘз думони сайлиш әрхлγ овундә.\nҸар дәшәндә, сурог мәхой әз дγнйоh,\nӘз Әлдари - hьориш миҹлγ ә хун дә.\nХушбәхтирә дирәниҝәш и хәм-хәйол\nӘ духдәрhо бирә ҹиҝәш и гәм хьәмол\nӘз дγләсти ҹиро мундә - сәдигирә\nҸәhьмәтлγйә hьәзизиҝәш и дәм-хьәлол\nБор-бәhәрә нивәчγнγ әз тәмбәли\nНурлумәндә офтоиҝәш и нәм бихьол\nГәнәтлγйә гушлу имбу - ә мәнҝ шәви\nАсдарайа бәхтиниҝәш и кәмә хьол\nҮшγгмәнди зийод сохдә хьәвәслγйә\nТориклγйә тәшвишиҝәш и чумә хол\nҮҝәйлγйә нәрлγ нибу, ә сәдиги суй\nҸәннәтлγйә богчәйиҝәш и ҹурә кол\nМәҹнунйәти фойдә нидγ әз ҝузәти\nЛейлимәндә хьәсрәтиҝә и бәмә лол\nӘ зир пойу холчә буhо, гәдγр ҝγләш\nСγрхибәндә дәвләтиҝәш и гγҹә мол\nӘ лов хәндә нитав зәрә - дарамирә\nШолумлγйә ҝовләйиҝәш и голмәгол\nИхьтиборә вир сохдәҝор сәргуз мундә\nШәhьволγйә сәвҝәндиҝәш и бәдмозол\nХушбәхтирә бәрглγ дошдә, йәдиҝори\nҜовләмәндә зомониҝәш и сийә шол\nӘ суд ХУДО губ мийору, - сади бисдә\nОhилмәндә Әлдариҝәш и динҹә чол\nХориhойу богчәлγйә ҝγли мәрәш,\nҜийовhойу холчәлγйә чγли мәрәш.\nСәйирлγйә чәмәнhорә сойуш нисди,\nМәнзәрәйγ сәрвәтлγйә ҝөли мәрәш.\nАташлγйә офтойирә нуриш hисди,\nХокистәрγ кγмγрлγйә кγли мәрәш.\nМәҹнунлγйә мγhбәтлγрә Лейлиш имбу,\nМәрдγмийγ зәрәлγйә бγли мәрәш.\nШорәлγйә ичҝиhорә гәмиш нибу,\nХәйолийγ дәмәлγйә лγли мәрәш.\nТәмәхьлγйә согиhорә салиш бәрди,\nӘхьволийγ гγҹәлγйә шγли мәрәш.\nСәдиглγйә ихьтиборә кγкγш сәхти,\nВойҝәйийγ ворворийә пγли мәрәш.\nПалашлγйә хостәйирә әшгγш тоҹи,\nХьәсрәтийγ хутәлγйә ҹγли мәрәш.\nЗәхьәрлγйә дузҝунирә бәдγш нийов,\nМәлхьәмийγ хубәлγйә хγли мәрәш.\nТиролγйә хьәвәсирә мәкγш,Әлдар,\nРәхьмийийγ ХУДОлγйә дγли мәрәш.\nӘ рәхь фәhми ихьтиборәш зийод сох.\nӘз хьγкм рәхьми ихьтийорәш зийод сох.\nГәлпәлγйә дγл нә бошҝу виҹдонә,\nӘз hьәзизи мәхь тиморәш зийод сох.\nҸγрhьәтирә вир нисоху нәр буhо,\nӘз хостәйи чәхьтиhорәш зийод сох.\nДәр бәдирә нивокуну – ХУДОлу,\nӘз шәhьвойи миh Тирорәш зийод сох.\nХγшдәкγши од нийору ә hьәрә,\nӘз сәдиги вихдәhорәш зийод сох.\nМәлхьәм бирә йарашуги гәд хунә,\nӘз тәмизи вихьдәhорәш зийод сох.\nДананбәндлγ әгγл ҹусдә ҹовонhо,\nӘз сабурhо рихдәhорәш зийод сох.\nМилләтхойhо гойим дошдә вәтәнә,\nӘз hьошири сγрх дийорәш зийод сох.\nЧум вонорә ә сәр кифләт кγчлγhо,\nӘз ҹәннәти рγхьбийорәш зийод сох.\nҺәр хосдәҝор Мәҹнун нибу, ой Әлдар,\nӘз Лейлиhо михьтийорәш зийод сох.\nShaul, 13 ноя 2007\nҺьиломлγйә догуногум әз дәстγ.\nАташлγйә бугоногум әз дәстγ.\nҜунәйhорәш хьәсрәт hишдәй ә ҹунмә,\nДорунлγйә лугоногум әз дәстγ.\nВәлҝhой дорhо зәрдә хинә вонори,\nХәзонлγйә богуногум әз дәстγ.\nҸузлай базуш локо hишди әз хγшдә,\nДәгмәлγйә чγкәногум әз дәстγ.\nШәкәрйәти әз ширини офдори,\nЗәхьәрлγйә огуногум әз дәстγ.\nҸәсдәҝорhо ә вориhо вәмундәт,\nГопулγйә сокуногум әз дәстγ.\nХьγрмәтhорә ҝилов зәрәй – гисгонҹлу,\nРγхшәндлγйә логуногум әз дәстγ.\nМиҹәй әшгә кусов нитав сухундә,\nКγмγрлγйә ҹогуногум әз дәстγ.\nВиҹәhорә ә буй вәрсhо чарундәй,\nНәчоглγйә согуногум әз дәстγ.\nХьовобәндлγ – гәләт мәсох, ой Әлдар,\nОдомлγйә йә гуногум әз дәстγ.\nҺьәрсhой чумә овундәм\nТәлатγмә гутинәйγм, ә хьәсрәт тγ\nӘ гәтрәйи зутәйинγм, ә мγһләт тγ\nНәданhорә рихриҹ сохди дәрйозлγйә\nХьγкγмhорә гиндог зәрә, ә фурм hьәйил\nБог-богчәрә ҝәшдә-ҝәшдә, ә хошәвоз\nӘ тәмәхьә хьәсрәтовоз лγҝәй дорә\nЙә кәлмәлә зийодә ҝоф нә дарафди әз\nДәрд-бәләрә кура норә, ә бим хγшдә\nФикир-хәйол дәбәрдәнки ә тγндлγйә\nГәләм дәсә тиҹлγ сохдә, зәхьмой дγлә\nӘ чγл-чәмән гисмәт бирә, йә гγзγрҝγл\nӘ хγрәвоз дәhьәм дирә, ов булогә\nТәшнәлγйә мәhәббәтә ә зир офто\nЧордоглγйэ чапар ҝγрдә, сәр бунурә\nНәзникитγ чорәймәни, нәфәслγйә\nШәггәлγйә хәндәчирә ә бәхтәвоз\nӘ гәсдәвоз пой дәнγhо мәрдмазара\nӘ хушбәхти ҹәhьмәт мундә, гәйгуhорә\nҺьәсәл буhо ховә хуно әз пинәки дәм\nӘ сәр зани сәр вонорә, чумhой hьорә\nӘ мәрдйәти нәс ҝγнҹγсдә, одохлγрә\nӘшгйәтирә хьолол хундә, тәhьрифирә\nМәҹнунйәти рәhь норәнки әри сабур ән\nӘз тәхьнойи гуйлу рафдә, hьәрсhой чумә\nВойисдәни мәлхьәм вγнγм hоволγйә\nЙә ҹиройҝә тәлхьәм нинγм ловолγйә\nКγлγнҝ зәрә ҝәрәк нибу Фәрhадбәндә\nӘ сарайhо мичарунум синәлγйә гәфәс-\nИмидhорә hьәдәтhойи ә кумәки са-\nГисмәт буhо бәхт миданγм hовозлγйә\nДγлхγрдирә кәширәҝор шәвγш рузлу\nӘ ҝәрдәнмә бийо дәнγм гәнәтлγйә дγ\nӘлчәгирә бурбундәҝор чум вонорә ә\nӘри хуби мивәрзунум Тиролуйә йә\nБоворими сохдәҝорhо софлγтәйγт ә\nҺьәмәллγйә шор нихунум ҹиролγйә\nБихьγрмәти гуй тәhәри ә ҹγфт гәнәт\nМизузәйә бәхт миҝуйум тилсимлγйә\nҜоф-ҝәләҹә шовундәйи ошкор hишдә\nӘ ҝушhоймә хош мидорум мозоллγйә\nҺьәсмумәндә ковуйирә ә руй овhо нәхш\nДәрйоhмәндә боҹлγ мγйнγм γзҝγмлγйә\nҺьәрγсмәндә бәхтәвәрhо нәнуйhорә\nӘз hьәилhо сурог мәҝрγм – ҝуфәрәйә\nОдохлуhо ҹγфтлγ-ҹγфтлγ ә гәд ҝγлhо\nМγhбәтлγйә богчә муҝйум – чинорлγйә\nХУДОмәндә Тиролуhо таза гәрор бәхш\nӘлдарлγйә гисмәт митам – hьәрγслγйә\nӘ софә дγл шγбhә зәрγм,\nИ митирә тәкәй бәрγм?\nХәндәйә лов хәйоллу мунд,\nБихьоллγйә сад тәhәрγм.\nЗәхьәрлγйә руй бурбунди,\nҺәчиданки миҹәй шәрγм.\nТовушә руз торик дори,\nӘ сәр ризhой шәви дәрγм.\nРачә богhо вишә нори,\nҜγлhош паҹи, - дγлгәбәрγм.\nӘ ҝушмә дә - сәс хәндәй йор,\nБәлкә мийов, ҝушхәбәрγм.\nМәскән мәрә дәҝиш сохдум,\nӘз бәхтлγhо зәвәр вәрγм.\nҜоф бәбәhо дγрγст бири,\nМозолмәндә сой –гәдәрγм.\nВәтән Әлдар – Израили,\nЙәршолойим – тоҹ шәhәрγм!\nДумон-хγрә лов-тум сохдум,\nСәнг-кәрпичә туз-гум сохдум.\nӘз гәд богчә-бог ҝирошдум,\nӘ тоҹ ҝγлhо сәлт чум сохдум.\nБәhәр дорhо гәдәрсγзи,\nИ ҹәннәтә од-нум сохдум.\nҺьәсәл hьәнҝhо – дәhьәм ҹуни,\nПәтәкhорә әз мум сохдум.\nАсдараhо әз дур – дури,\nӘ мәнҝ шәви hγҹγм сохдум.\nОвhой дәрйоh тов-товлγни,\nЧап зәрәрә - γзҝγм сохдум.\nГушhо мәhьни вәтәнә хунд,\nЧор тарафа сγст-ҝγм сохдум.\nӘз хьәсрәти чум вокундә,\nМуйhой йорә гγҹум сохдум.\nӘз хәлг ҹиро нәҝәшд Әлдар,\nХγшдәнхоhә бәднум сохдум.\nҺьγмγр рафди, зурими, йор?\nШори дγлтγ пурими, йор?\nҸузләй мәрә кобоб сохдәй,\nТγрә инсоф бирими, йор?\nҜәрми аташ йәлов зәри,\nТγ әйи хьол дәрими, йор?\nХьγҹәт зәхьмә нә пойунди,\nӘ әшг локо зәрими, йор?\nЛγнҝ пойhорә аста нори,\nХәбәрдор тγ шәрими, йор?\nҜγлhой богчә нә паҹири,\nТәлγhойу вәрими, йор?\nҺьәрәчиhо бγхтγ воно,\nХунәй мәрдγм гурими, йор?\nТуршов гисмәт дәhьәмә кγшд,\nБәhәр мγhбәт ҹурими, йор?\nСәдиглγрә бихәйр хунди,\nЧумhой мγhбәт курими,йор?\nӘз бигәдγр дур мунд - Әлдар,\nМозол әз бәхт дурими, йор?\nӘз хьәвәстγ дγлмә шори,\nХушбәхт ҝәрдош ә руй хори.\nГир-гир мәхун бәнд муйhорә,\nШунәй сәртγ – пар ворвори.\nҺьәйбмәндәлγ мәбош әз кәс,\nӘшглγ бирә - сγрхә кори.\nӘз ҝγйчәки нәхшлγ мундә,\nХУДО тγрә әгγл дори.\nФурмуш мәмун әз ҝоф садан,\nХостәй ән нәвс – дәhьәм hьори.\nХостәлγhо дәрдлγ бирә,\nГәйгуhошу сад hозори.\nРаса бәсдим ә дор тути,\nГәл дәшәндә, ҹәйим вори.\nХУДОлγйә Тиро хундә,\nМәҝу: «Бәхтмә - ҝγнохькори!»\nГәймоглγйә дәhьәм имбу,\nӘз хушә руз ки визори?\nТә ҹунтγ сог hисди, Әлдар,\nӘз рәхь дузи шор миҝрори.\nӘз зуhун шән ҝоф бәхьсирә,\nӘ кγл дәшән боф нәхьсирә.\nТиҹә чумhо дγрγст дирә,\nМитро мәхун – рәхь вәрсирә.\nГилинҹ човгун мәйду хундҝә,\nҸуну согhо чγ ләрзирә?\nТубо нисдҝә шәр бәдирә,\nКγчмиш имбу әз тәхьсирә.\nӘгγл ә сәр дәбирәҝор,\nРушум нитав тγнд хәстирә.\nВиҹдону пак – сγрхәлγhо,\nКут мисоху дәс гәсдирә.\nГилиг никә тоҹ ҝγрγhо,\nӘшг – мγрбәтә hә вәс дирә.\nТовушлуни мәнҝ – асдара,\nТәйтә сәбәхь нәс хисирә.\nҺәр рачә руз хьәвәс дорә\nҺәр йәтимә, hәр йәсирә.\nДәрдә ә дγл мәдор, Әлдар,\nКук хәлг әз гәм нәс тәрсирә.\nШәрәш әз бәхт ворухундәм,\nНәвсәш әз ҹәхьт вурухундәм.\nНәшумоймә гәлпә дори,\nЧумәш тγсγз нә хγсундәм.\nҜоф-ҝәләҹәш нә бγхтγндәм.\nОфдумлγhо шәклγ бирә,\nЛәзәтγрәш нә мәхьундәм.\nХУДОлγhо рәхьми дирә,\nЗәхьмийγрэш нә рγхьундәм.\nСәдигирә тәрҝ нә сохдә,\nРушумирәш нә тухундәм.\nПишой рәхьә бәсдә ҹиҝә,\nБогруй йодәш пуч тәхьсундәм.\nГәриш сохтәй вәhьдәй вәхтә,\nГубәш ә фурм кγл ҹγхундәм.\nӘ хьәсрәттγ домундәйи,\nҺьәрс мγhбәтәш сур рухундәм.\nӘз торики мәтәрс, Әлдар,\nШәhьәм дγләш зу сухундәм.\nХγсγhорә нивохсунум хәндәлγйә бәм-\nГутинәрә нидохсунум мәндәлγйә гәм-\nХәйолмәндhо парлγниҝәш ә руй hьәсму\nГәд ҹиҝәрә нисухунум мәрдәлγйә фәм-\nДуроловуш тγнд мәдиров, нур офторә\nЛово-тәшво нимухунум зийодийә нәм-\nӘз бәдиhө руй вәҝγрдҝәш хәйонәтә\nЧум әшгирә нихγсунум мγhбәтлγйә\nЙә мәхьәлиш бәhәр нидγ хγшҝә лγҝәй\nДәрдлγйә hьәрс нирγхунум говрәлγйә\nӘ рәхь ХУДО ҝовлә ҝәшдҝәш алмазлγйә,\nЗийодә руз нимухойум, hьγмγрлγйә кәм-\nЙослγhорә дарамнγhо ҝирйәй хорәш чγ\nГоврәhорә варавнγhо сийә торәш чγ\nӘз рүхшәнди кук нийо бу тәhьәрифә\nҸовонирә пиринγhо тәлхьәй шорәш чγ\nБрилийантә гош ҝәрәки ҹγфтә ҝушвор\nӘ чирәhо нивәрзγhо ҹурай дорәш чγ\nӘ зийодә нәфсhо ҝиро соги ҹунә нибу\nӘз бихьоли hьәрсунуhо хьәйой hьорәш\nӘ миллйонhой сойи ҝиро hьγмγр дураз\nЛәпәhойу тәлхьγнγhо хәрәй ворәш чγ\nӘз γшγг чум зийодтәйи севҝилийγ әри\nБәдбәхтирә бийоруhо γзҝәй йорәш чγ\nТиробәхьси нийо танγм, чәhьмәтлγйә\nХУДО тәрси бийо танγм, мγhләтлγйә\nӘ бәдә руз мийофдонут - билойигә\nРγхшәндирә нийо ҝуйум, шәрбәтлγйә\nОфуррәҝор йәрәг дошди – гилинҹлγйә\nРәхь рәхьмирә нийо бурум, ҹγрhьәтлγйә\nМәндәлγhо рγхь мәбәрγ ә хошә ҝоф би-\nЗәхьләй дγлә нийо бәрγм, зәхьмәтлγйә\nБогчәй ҝγлә хәзон мийнγ - гудурмиши\nГәрәтикон нийо корум, - мγhбәтлγйә\nАрзуй дγлә нәсда дирә биhьорлγйә hәр\nОбур-хьәйо бийо дорум, - гисмәтлнйә\nБилойигә кәмихьтибор мγнγк доҝә\nДәрдәҹәрә йор мишинγ нимәҹунә\nӘ хушә руз гисмәт нибу, γшγг чумә\nГиндог зәрә ә фурм hьәйил ә сарай дγл\nБог-богчәрә дәшәндәнки ә сәр нәрмә\nЙәршолойим нишон дори hьәсәллγйә\nГәнәтлγhо пар зәрәнки мәләк тәhәр ә\nАлмазлγйә гойимлγ тан - шидралγйә\nШәhьәмлγйә хьәлим имбу дγлγ әз сәнг\nГодо-гурбу бирә ҹиҝә зийод мγдγт сә-\nГәрбол зәрә нә вихдиҝә рэхь Тирорә\nГимиш сохдә, әй ХУДОй hәгг, әки хүш-\nдә мәбәр мәрәш.\nМγhбәтйәти ә гәм дәҝә ә у hьәрәш, -\nМәҹнунйәти ә дәм вәҝә ә дог-дәрәш, -\nРәхьми дγлә хәрҹ сохдәнки әри бәдә\nВир сохдиҝә әгγлмәнди әгγл сәрәш, -\nӘз хьγвсәлә вәдарафдә зэхьми ХУДО\nҮткәмлγйә парлγ дирә дурәй шәрәш, -\nӘ ҝуҹ ҝиро дананмәндә ә гәд гәфәс\nДәрдәҹәрлγ бурра бәгдә базуй нәрәш, -\nАташ офто офдорәнки ә гәд ҝәрми тә-\nШәhьәм синә хьәллγниҝә тәhәр кәрәш, -\nСади бисдә ә сой норә, чум Әлдара\nӘз и рачә зиндәҝуни гәнәт зәрәш, -\nДур-думоглу нγшдә-нγшдә әҹә мурай\nhәчи, әй йор?\nХьәвәс дγлә кγшдә-кγшдә әҹә мурай\nИштоhлγйә тәмәхьлγhо имид бирә ә\nГәлпәй мәрдγм тә вәхγшдә әҹә мурай\nИнсофлγрә рәхьмhойуни, әз тур гәрбол\nӘ сәр синә зәрә мγшдә әҹә бурай hәчи,\nТирохунhо хуб танустә дәhьәм шобот\nСγпγл шәhьәм тә ҹәгγсдә әҹә мурай\nӘшг нә мγhбәт вәравундә пура сифрой\nЗәхьмhо әз hьор тә чәмγстә әҹә мурай\nӘз хәйолhой hьәсәлйәти - ХУДОй Әлдар\nЧумhо әз хов нә дәнγшдә әҹә мурай\nҺәр вәлҝ Тиро ә hьориhош - вәбәри.\nҺәр руз ХУДО ә шориhош - дәбәри.\nМозолhорә ә гәрболhо низәнγт,\nӘ бәхт ҝиро хостәйирәш гәдәри.\nСәдигhорә гимәт нибу ә дγнйоh,\nМихәнәтhо әз дγ-йәкиш бәтәри.\nМәҹнунлуhо обур-хьәйо тә дошдә,\nЛейлиhорә әшг-мγhбәтγш кәдәри.\nГәлпә дγллγ мисә ә сγрх суй доҝә,\nСәррафлγрә әз hьәмәлγш хәбәри.\nНәданлγhо ә сиб Хьово вәмундҝә,\nЗәхьәрлγйә ҝоф ләhьәйγш хәсәри.\nӘ вәhьдәйγ ә суд рγхьhо, ой Әлдар,\nБил нә ҝуйут: «Зиндәҝуниш – hәдәри!»\nӘзтγ ҹиро нитам бирә\nДог ә тәпә чарусдәнкиш әзтγ ҹиро нитам\nСγрх әз дәбә парусдәнкиш әзтγ ҹиро\nӘ ҝовләйи пой донорәм, ә чумhойтγ бәнд\nБәд әз ковнә варусдәнкиш әзтγ ҹиро\nХилоскәрә сәдиг бирәм, ә палаша әшгтγ\nДор әз бәhәр ҹарусдәнкиш әзтγ ҹиро\nПарчоhлγйә тәхтә дирәм, ә ширинә\nГош ә ҝушвор зарусдәнкиш әзтγ ҹиро\nГәнәтлγйә ҝәмилγнγм, ә Тироhо сәр\nОв ә дәрйоh шарусдәнкиш әзтγ ҹиро\nШоhирмәндә мозол чирәм, ә шорә рγхь\nБәхт әз hьәсму сарусдәнкиш әзтγ ҹиро\nӘ бихьолә дәрдирәвоз гәнәт зәрә, әҹә\nӘ hьγмγрә гәрдирәвоз гәнәт зәрә, әҹә\nМәсләхьәтhой дин-дәhьотә ә вәhьдәйγ\nӘ зәхьәрә зәрдирәвоз гәнәт зәрә, әҹә\nХуб-хәрәбә нә виҹирә, ә сәр хьγҹәт\nӘ лолийә пәртирәвоз гәнәт зәрә, әҹә\nМозолhорә гиндог норә, әнҝγлγрә\nӘ hьәмәлә шәртирәвоз гәнәт зәрә, әҹә\nӘ хьәримә бәхширәвоз милйонhорә\nӘ гуморә нәрдирәвоз гәнәт зәрә, әҹә\nӘ нум ХУДО лойиг буhо, Әлдар, йә руз\nӘ кон дγлә бәрдирәвоз гәнәт зәрә, әҹә\nШор дγнйоhә вәчирәнкиш нәбу тәхьно\nДәрд hьиломә кәшрәнкиш нәбу тәхьно\nШәвлγйә мәнҝ тов дорәнки ә сәр пәрдәй\nГубhой дγлә дәчирәнкиш нәбу тәхьно\nӘ сурлуйә хәйоләвоз дәс Хьоворә ҝγрдә\nШоhмор бәди ҝәзирәнкиш нәбу тәхьно\nӘ hәндәвәр асдараhо, - ә сәр сифрой ән\nӘ хьофт гәти вәбирәнкиш нәбу тәхьно\nҺьγмγрлγйә котубәрәш вәрәг-вәрәг әри\nӘ суд ХУДО дәбирәнкиш нәбу тәхьно\nРәхь ҹәннәтә очуг hишдә - Офуррәҝор\nхьγкм дорә вәхт,\nНум Әлдара вәҝирәнкиш нәбу тәхьно\nШиниhорә әз йор мәшән, гәм-гγссәрә\nЧиниhорә ә вор дәшән, дән мγздирә\nҺьәрәсγзә нәзник мийов бинәлγйә дур\nӘ зир пойhо мийофдону кγкhошурә нә\nҺьәрсийә чум нитав бирә, кор ХУДОрә\nШоhә догhо ә ләрз мийов, әз хьγкмиhой\nОфуррәҝор нивотову hьәрγс хунә гәм\nҜузҝилнйә чат мизәнγ, хьγвсәләhой бәдә\nӘ чγп ләмбә той нийо бу - йәсир мундә\nАсдараhо ҝирйә мγнγ – ворушhәнҝи ә\nМγhбәтйәти нур дорәнки, әз хостәйи\nСогләмйәти софлу бошҝу - әри дузиш,\nӘз йор гәhри нитам бирәш, hьәҹәл тәйтә\nҺьәсәллγйә hьәмәлhойуш әз бихьоли дγл\nГиндоглγйэ гәл ҝγрдәнки воруш дγhо\nӘз пәрдәhой ән думониш чалмалγйә сәр\nӘри софә хостәҝорhо, ХУДО дийәш тә\nМәнҝәлγйә товә руйуш, ә гәриш дγл, ә\nӘз хушбәхти дәм низәнγ, нур офторә нә\nРусмулуйә имидhойуш ә ҝоф шори ән\nӘ дәс гилинҹ нитав ҝγрдә, хори пойу\nӘз ҹыҹаhо паҹириhош пәләмγрдлγ ә гәд\nМәhәббәтә гимәт дγhо сәрсон нитав бирә,\nЧунки, γлγк мәлхьәмийγш ә шидраһой ән\nӘз hьәрс чумhо руй нишуру, әгγл сәрγ\nӘ ҝовләйи нивадаров дәрд hәр рузә\nЛокой гәнәт нәс вомундә ә сәр hьәсмуй\nҺич хьәсγлиш нә оморәт ә чум хγшдә\nМәҹнун сәйәг ҹар зәрәнки фурмунийә\nКунпәсәво нәс воҝошдә ә әшгәвоз бирә\nРγхшәндлγйә ҝоф нийо бу әз пирйәти\nҺьәсәллγйә бор овурдә, сад салирә дирә\nХьәсрәтлγйә «hой» дорәнки, Сифир-Тирой\nШолйәхьлγйә рәхьм войәрдә, ҹәhьмәтлγйә\nӘлдарбәндә ошуглу бош, ә сәр аташ ән\nНобҝә кγмγр-кγл рухундә, - әз hовойи чирә\nӘз тәшнәhой ән хостәйи ә бәнд муйhо\nӘ руй дγнйоh ошкор сохти мγhбәтлγйә\nӘрковонлу хошлу бирә, - ә кәф пәнҹә\nӘ сад ҹиро hьәмәләвоз рушум hисди -\nҮшγгмәндә нур фирсорә, чумhой офто\nӘ ов дәрйоh хосдәхунди - чорәлγйә ләс\nӘ ширинә хәйоләвоз ә хьофт гәти пар\nЧγн асдарай мозолмәнди бәхтәвәрә сәс\nӘз дин-дәhьот шоботйәти шәhьәмhорә\nХУДОлγйә дәhьәм хундәй хуморлγйә\nӘ имидhой сабурәвоз әз шәрт Әлдар\nӘз лугонди дорунә әшг hьәрγслγйә дәс\nРәхь hьγмγрә ә торикhо мәбәр, йор,\nНәфс мγhбәтә ә товушhо дәбәр, йор.\nӘз рачитγ ҝγл чәмәнәш hьәйб омо,\nҸар шорирә ә hьәсмуhо вәбәр, йор.\nӘз hьәйили нәхшлγ бирәй әз ХУДОш,\nИ бәхшәрә ә хубиhо hә бәр, йор.\nХушбәхтирә гәнәт дорә - ихьтибор,\nСәдигирә гәриш мәсох ә шәр, йор.\nҺозор ҹиро чорә дирә мизузәш,\nПарсалγйә килит мәзән ә дәр, йор.\nКγклγ нибу гуморлγйә hьәмәлhо,\nТиролγйә имид мәни ә зәр, йор.\nДәрдәҹәрә Мәҹнун буhош чγн Әлдар,\nХорилγйә чәрх мухуру ә сәр, йор.\nШәрбәтлγйә бәhәр дγhош кγкәй дорум,\nӘ човгунhой зумустуhош ҝγл мийорум,\nБилойигhо ҹар дәшәндә, тәрс нәдγҝу\nӘ сәр Сифир ән Тироhош солист хорум\nӘ бог ҹәннәт ҹиҝә офдә сәдигә рγхь\nӘ нγкәри мәhәббәтиш hьәдәткорум әз\nДәр пирирә шор вокундә, - оhилирә\nӘри сабур имидиhош хьәйой hьорум\nӘз ҹилитhо сурог нидγ, нур офторә\nӘ бәхтлγйә имисалиш - ә фурм порум\nСофә кәлмә тикәй сγрхи әри тиҹә гәләм\nВор-дәвләтә дәчириhош сәхьибкорум әз\nЙәбойкәhош бисуроглу йон мәҝирор\nРуй гутинәш нифурогу чумо хумор\nҺич фәләкиш нитав хундә ҹиролγйә\nДγл асдараш имбу доглу, колә бәхтә\nБәхтәвәрә ХУДОй hьилом фикир дорә ә\nШәх-шәхәhош – ов булоглу нитав рихдә\nХосдәҝорә ә вәhьдәй вәхт бийо ә дγл дә-\nБәгдәтәhош рәхь очуглу губ миойру ә\nҸунсогирә хγшҝ мисохут, - рихдә-рихдә\nСәбәблγhош шеh гуроглу – офто сәйәг ә\n«Бәниҝору» хундә-хундә, дәс Әлдара\nСәррафлγhош хушбәхтбәндә әгγл мγдγт\nӘ хьγршәвоз тγhмәт мәди hьорлγрәш,\nӘ әшгәвоз ҝәрми дγл ди шорлγрәш.\nСәдигhорә сийә шγбhә нәс бирә,\nДәhьәмлγйә бәhәрлγ дан борлγрәш.\nЛейлибәндhо ә бим мγрбәт офдорә,\nӘз коhнәйтγ хиник мәсох йорлγрәш.\nҺьәдәткорә әз hьәсγлγ шинохдәт,\nҸәhьмәтлγйә хьәйолу ҝу хорлγрәш.\nХьγрмәтбәндә бәхшийәти йә ҝγлиш,\nХосдәлγйә богчәлγ хун дорлγрәш.\nБигәдγрә инсоф нибу софолγ,\nМәлхьәмлγйә чорәлγ хой корлγрәш.\nӘз пәшмуни тубо дирә чγн Әлдар,\nӘ нурлуйә ҝовләйи бәр торлγрәш.\nДуразлүйә бәнд войурдәм муй тγрәш,\nХәйоллүйә тγнд овурдәм суй тγрәш.\nӘз бәдиhо гул-базуhо ләрзирә,\nЙә мозолә бәхт танусдәм руй тγрәш.\nХублу буhо, әз hьәсγлhо ҹар зәрә,\nӘ рачиhо дәҝиш нидγм буй тγрәш.\nБәхтәвәрhо сәрә ә сәнг нәс норә,\nГучогбәндлγ гимәт дорәм гуй тγрәш.\nӘгγлмәндhо әз Тироhо рγхь дирә,\nҸәhьмәтәлγ вәдәбәрдәм ҝуйтγрәш.\nХосдәхундhо ә әшгәвоз тоҹ бирә,\nЧигиндлγйә вози дирәм чуй тγрәш.\nРәхь садана бурра вәhьдә чγн Әлдар,\nКочуклγйә мγшд виҹирәм куй тγрәш.\nДәрдә әз күк митав чирә сурр фикир,\nГуй-гәләндәр нитав бирә бир-нәбир.\nӘ ҝγләвоз варайисдә чәмән-чγл,\nӘз хьололи войγрдәйи миҹәй шир.\nХәндәйә лов бил бошҝу гәбәрлγ,\nӘз зутәhо бәhәрлγни дирә-дир.\nХиникә хов – нийов әз ҝәрм лγхьγчәк,\nӘз чум офто нур вәҝγрди зәвәр-зир.\nҺьәрс бәдирә, нирухуну дәрәй дог,\nӘз ҹәйронhо йон миҝрору ҝулләй гир.\nӘз дәрйоhиш лугонтәйи бинәй әшг,\nӘз пәнҹәй дәс ә дур нирав вирә-вир.\nӘ фурм Әлдар шор хундәйи әз Тиро,\nӘ чум ХУДО – сәдиглγни нум вәҝир.\nМонухьойи йә гәрдиҝәш чγ сохум?\nҜоф ләhьәрә нә ҝγрдиҝәш чγ сохум?\nХуш дγллγhош ә бәд hомон чарусдә,\nГубә ә дγл дәбәрдиҝәш чγ сохум?\nӘ сәhьәр гур бәнд бирәйи зиндәҝун,\nБихьγрмәти hә дәрдикәш чγ сохум?\nХурдәйирә вәкуфдәнки hьәсмуhо,\nСийә шолә дәҝγрдиҝәш чγ сохум?\nӘшг-мγhбәтлγш ҝиләй-ҝγзар ҹусдәйи,\nШирнә ҹунә вәҝγрдиҝәш чγ сохум?\nӘ чγләкон хосдә-хунди офдорә,\nРуй гутинә зиб-зәрдиҝәш чγ сохум?\nӘ гонунhой ХУДО ҝиро, ой Әлдар,\nҺьилом вози йә нәрдиҝәш чγ сохум?\nӘз гәм хуриш Лейли мәҝу хушдәрә.\nӘз ҝирйәhош hьәдәт мәҝи кγшдәрә.\nҺәр кәлмәрә ҹиҝәйγни сәдәфлγ,\nӘ лов ләhьәш hәрбой нибу мγшд зәрә.\nХостәйирә гәдәр нисти бәhәмлγ,\nНим-ноhогиш хьәрсо мәйил дәр мәрә.\nОфтойисγз рузәш имбу торундә,\nДумонhорәш hьәрслγ мәзән ә хәрә.\nМәнҝ шәвирә - гошиш хунди шоhирhо,\nҜуфдурутҝәш бовор мәсох hич кәрә.\nСур мγрбәтә нә вәкундәт һәләмиш,\nСурогhорәш рγхшәнд мәйил ә hьәрә.\nРәхьм ХУДОрә фубәрдәнки чγн Әлдар,\nӘз фикирhош сипи мәсох муй сәрә.\nӘз офтош нур вәкγрдә әшглγhош,\nӘз мәнҝәи сур дәҝγрдә әшглγhош.\nТуш бирәнки гисмәтлнйә ҝγрγшhо,\nПой вәчирә хγрдә-хγрдә әшглγhош.\nҜоф-ҝәләҹhо әз ихьтибор рихдәнки,\nЗәрдлγ-зәрдлγ ранҝ сγпәрдә әшглγhош.\nӘз кәләтә шәһьәмлү хьәл бирәнки,\nӘ сарай дүл губ дәбәрдә әшглүһош.\nБор чирәйи әз әгγлhой дананhо,\nОвә хуно hьор фγбәрдә әшглγhош.\nАсдаралγ сухдә-сухдә шәhьәмhо,\nӘ мәлхьәми ән hьγмγр дә әшглγhош.\nҺьәйблγ-hьәйблγ ухшәш зәрә ә Әлдар,\nӘз гәсд мγһбәт әдәй мγрдә әшглγhош.\nНә танусдум чγ бириҝә ә hьәрәш,\nЙә сад ҹиро мәhьно дори ҝоф шәрәш.\nМәлкәмутhо әз хов зутә вәхγшдγт,\nВойисдγт ки, шир вәҝγрγт әз кәрәш.\nГәрәгәтрә нифрәт хундут ә офто,\nГәрәнтγйә сийәйи ҝγрд дог-дәрәш.\nФәләк сәйәг ә дәс, ә пой офдорут,\nҸәhьм бисдорут ә дγ-йәки дог зәрәш.\nВәпичγрγт әз лγҹγhой мәhәббәт,\nТойә зәрγт гәмлγйә дәрд – кәдәрәш.\nАташ рухунд бирәнгинәй ҝовләйи,\nШивән офдо, сой нә бисдо гәдәрәш.\nРәхьми ХУДО – софлу дирә Әлдара,\nӘ әшглγйә шори чарунд hәдәрәш.\nӘ сәс тү\nӘ hәр шори хинә вәни ә дәс тγ.\nӘри сад кор зийод бошҝу хьәвәс тγ.\nБил сәнгhорәш йармиш соху ух виҹдон,\nДγл асланиш довом нидγ ә бәхьс тγ.\nӘз ҝовләйә богчә чиним ҝγлhорә,\nБитәмизә хәтәр нийов ә нәфс тγ.\nАзадирә войисдәҝор – чγ амбар,\nРуй пәләнҝиш раст нәйово ә нәхьс тγ.\nКγкγ мγхькәм буhо дорhо бор дорә,\nЙә дγнйоһлуг бәхшә дәри ә вәс тγ.\nӘ лγҹγй әшг бәмзәрлγни русмуhо,\nСириг мәнγ ә далгаhой нәфәс тγ.\nЧγн ХУДОйи шоhид нибу, ой Әлдар,\nӘз hьәйили ошуг бирәм ә сәс тγ.\nРузә хуно кутәхь бисдо мәhәббәт,\nВәрфә сәйәг хьәлим висдо әгибәт.\nХьγкγм йә моч йәлов вәнҝәсд ә ловһо,\nКγмγр фурми ә кγл чаруст hәгигәт.\nЙә кәлмә ҝоф мγшкγл омо ә ләhьә\nӘгγл мувәхь чорә нә офд әз hәлбәт.\nӘ нәкуми ҹилит вәҝγрд хорирә\nҺьәрә дорә, мозол нә рихд әз сәбәт.\nГәрәнтуйә хьол диромо ә чумhо,\nМоҹол нә мунд әри сохтә вәсийәт.\nТәнҝи нәфәс губ дировунд ә гәд дγл,\nҜγлhой сәвҝи зәрди вошәнд гәрәгәт.\nТиҹә гәләм буховлу мунд килитсγз,\nРγхь Әлдара гисмәт бәрдγт ә хьофт гәт.\nХосийәтәш зу вәҝи\nҸиро бирә чәтиникәш әзйәки,\nҸγфтлγ мундә бәди, – дийәш әз тәки.\nНишон дорә hьәсәлирәш әз тәлхьи,\nЧалма зәрә сийә шоләш мәдәҝи.\nБул бирәҝор әгγл сәрγш әз бинә,\nҺьоширийγ кәм hисдиҝәш йә бәҝи.\nЙә мисголлуг hьор дәриҝәш ә ҹунтγ,\nӘз hьәдәти йә миhьидәш пәс мәҝи.\nРанҝ-бәранҝи фәсилhорәш хьγкмhойи,\nҺәрдән рузhош, hәрдән шәвhош ҝудәҝи.\nРγхшәндлγйә хәндәhорәш зәрәнки,\nХьисоб сох ки, зарафатиш – hәнәҝи.\nСәрсон тәhәр хосдәниҝәш Әлдара,\nӘз ләшәйтγ хосийәтәш зу вәҝи.\nӘз хунәйтγ кәм нә бошҝу мәhьәниhой\nБил рγхь тγрә вәбәрγҝу овоз зили нән\nХушбәхтлγйә руз винирә сәнәhьәтә\nШγкγрлγйә хилос бирә әз дәрдиhой ән\nКәләкγтγр дог-дәрәйи гисмәт нисдҝә ә\nӘ нимә рәхь овhой дәрйоh ниимфуравт\nӘз аташһой ҝәрми тәнγ әрәг руйә рих-\nДәмлγ-дәмлγ фадилγйә нун мәҝγрγ әз\nДәhьәмйәти хосдәхундә әз бор мγhбәт\nШикойәтә нитав сохдә әз амбари, әз\nШорә hьәрсhой мозолмәнди дәхγсундҝә\nОфтолγйә нурлу буhо, гәм нихуру әз\nНурә хуно чорәлγни нәфәстγ,\nӘз боҹлγйи мәйофдоно хьәвәстγ.\nЙә кγлγнҝиш йә сәнг нитав ҹумундә,\nГәләбәндә сарай дγли гәфәс тγ.\nӘ hьиломиш ухшәрийγ нә буhо,\nЙә ҹиройҝә мәлхьәм дәри ә сәстγ.\nТәшнәлγйәш ҝиснә нисди тγндә әшг,\nЙә дәрйоhлуг сәрвәт дәри ә нәфстγ.\nНәдоворәш бәхшипару сохдә вәхт,\nБγхьγрмәти нә бурбундәй ә кәс тγ.\nӘз ХУДОйиш хьәлолбәнди дириhо,\nЙә дγнйоhлуг софо вәри ә пәс тγ.\nНәсиhәтәш гиймәтлγ тан чγн Әлдар,\nӘри мγрдәш разиҝәрγм ә дәстγ.\nМинәтлγнγм, мәрә ә сәр бийофдон,\nСинәтлγнγм, ә дәр-бәдәр мәйофдон.\nХушбәхтирә әри дошдә hьγмγрлγ,\nСәбәб нибу нә йә шγhрәт, нә йә шон.\nӘ мәнҝәнә офдорәнки hәгг дузи,\nЧорә нидγ нә йә парчоh, нә йә хон.\nТирохунhо ҝәрдундәнки Сифирә,\nӘгγллγhо ҝоф нисоху әз добон.\nСабурhорә ҹару зәрә руз-бәруз,\nИмидлγйә чорә мәхой әз hомон.\nСофә әшгә сухундиҝәш кγмγрлγ,\nОhиллγйә ҹовоб нийов әз ҹовон.\nӘнҝγшдәри нә дорәйҝә ә вәхтγ,\nӘ фурм Әлдар гәhри мәбош әз зомон.\nӘ бәхтәвоз нәхшә нәриш имбошим,\nӘ әшгәвоз сγрхә зәриш имбошим.\nҜовләйәти дәҝγрдәнки Вәтәнә,\nӘ һәггәвоз мозол дәриш имбошим.\nҺьәрс шорирә рγхундәнки hьәсмуhо,\nӘ рγхьәвоз хәбәрбәриш имбошим.\nКәлә-күтүр дәмундәнки ә горбол,\nӘ хьүкмәвоз һьәҹәл шәриш имбошим.\nШәhьәмhорә сухундәнки шоботhо,\nӘ нәфсәвоз сәрпуш сәриш имбошим.\nҸару зәрә дәрдимәнди мәхлугә,\nӘ рәхьмәвоз һүнәрвәриш имбошим.\nРазулуги вәҝγрдәнки әз ХУДО,\nӘлдаровоз бәхтәвәриш имбошим.